
privire disperată feţei strălucitoare a lunii, căci niciodată 
cel mai înfocat astronom nu a aşteptat mai nerăbdător un 
eveniment ceresc pentru a-şi dovedi teoria, am păşit cu 
întreaga demnitate de care eram în stare între fata 
prosternată şi sulița lui Scragga. 

— Rege, am spus eu, lucrul acesta nu se va petrece. Nu 
vom îngădui una ca asta. Lasă fata să plece. Twala s-a 
ridicat furios şi uluit, şi dinspre şefi şi dinspre rândurile 
aliniate ale fecioarelor, care se apropiaseră încet de noi 
pentru a urmări tragedia ce avea să se petreacă, s-a auzit 
un murmur de uimire. 

” Lucrul acesta nu se va petrece!” Asta a lătrat 
câinele alb către leu, aflându-se în cuşca lui. „Lucrul 
acesta nu se va petrece!” Eşti nebun? Păzea! Soarta 
acestei fete nu te priveşte nici pe tine, nici pe ai tăi. Cum 
ai putea-o salva pe ea sau pe tine? Cine eşti tu să te pui 
între mine şi voinţa mea? înapoi, îţi spun! Scragga, ucide- 
o! Gărzi, puneţi mâna pe oamenii aceştia! 

La strigătul său, din spatele colibei, unde aşteptaseră în 
tăcere, se repeziră mai mulţi oameni înarmaţi. 

Sir Henry, Good şi Umbopa mi s-au alăturat şi şi-au 
pregătit puştile. 


— Staţi! am strigat cutezător, deşi îmi simţeam inima 
cât un purice. Staţi! Noi, oamenii albi din Stele, spunem că 
nu se va petrece acest lucru. Mai faceţi un singur pas şi 
vom stinge luna cum stinge vântul un opaiţ, căci noi care 
locuim în Casa ei o putem face, aruncând pământul în 
beznă! Indrăzniţi să nu vă supuneţi şi veţi simţi gustul 
magiei noastre! 

Amenințarea mea şi-a făcut efectul, iar Scragga a rămas 
nemişcat în faţa noastră, cu sulița ridicată. 

— la ascultaţi-l, ia ascultaţi-l, sâsâi Gagool, ia ascultați 
ce spune mincinosul ăsta că va stinge luna ca pe un opaiţ! 
S-o facă, şi fata va fi cruţată! Da, s-o facă, altfel va muri 
alături de fată, el şi toţi ai lui! 

Am ridicat privirea deznădăjduită spre cer şi, spre marea 
mea bucurie şi uşurare, am constatat că noi - sau mai 
degrabă calendarul - nu ne înşelasem. Marginea marii 
sfere începea să fie acoperită de umbră, în vreme ce un 
soi de fum prinsese să crească, acoperindu-i suprafaţa 
strălucitoare. Niciodată nu voi uita momentul acela 
suprem şi superb de uşurare. 

Am ridicat mâna spre cer cu un gest solemn, sir Henry şi 
Good urmându-mi exemplul, şi am recitat un vers sau 
două din „Legendele lui Ingoldsby” pe cel mai grav ton pe 
care l-am putut găsi. Sir Henry m-a urmat iute cu un 
verset în latină din Vechiul Testament, ceva despre Balbus 
construind un zid, în vreme ce Good s-a adresat Reginei 
Nopţii în termenii cei mai injurioşi pe care i-a luat din 
„folclorul clasic”. 

Treptat, penumbra, umbra unei umbre, a prins să 
crească şi să acopere luna, iar dinspre mulţimea strânsă în 
jurul nostru am auzit strigăte de spaimă. 

— Priveşte, o, rege! am strigat. Priveşte, Gagool! Priviţi, 
şefi, bărbaţi şi femei, vedeţi dar că oamenii albi din Stele 
îşi ţin cuvântul şi nu sunt nişte mincinoşi de duzină! Luna 


se înnegreşte în faţa ochilor voştri, curând, va fi doar 
beznă, da, beznă când ar fi trebuit să fie lună plină! Aţi 
cerut un semn, vi l-am dat! Întunecă-te, o, Lună! Retrageţi 
lumina ta pură şi sfântă! Prefă în praf arogantele inimi ale 
ucigaşilor uzurpatori şi cufundă lumea în beznă! 

Dinspre privitori a răzbătut un geamăt de groază. Unii 
rămăseseră împietriţi de spaimă, alţii se aruncaseră în 
genunchi cerând îndurare. Regele era nemişcat, pălise, şi 
doar Gagool îşi păstrase curajul. 

— Va trece, a zbierat ea, am mai văzut adesea lucruri de 
astea! Niciun om nu poate lua luna, nu vă pierdeţi cu firea, 
rămâneţi liniştiţi, căci umbra va trece. 

— Aşteaptă şi vei vedea, am răspuns, cu mare ardoare. 
O, Lună, Lună, Lună, pentru ce eşti atât de rece şi 
nestatornică? 

Acest citat meşteşugit fusese luat din paginile unui 
roman cunoscut pe care avusesem şansa să-l citesc 
recent, deşi, acum când mă gândesc, mă arătasem 
nerecunoscător abuzând de Doamna Bolţii, care se 
dovedise cel mai de nădejde prieten al nostru, oricum s-ar 
fi comportat faţă de pătimaşul îndrăgostit din roman. Apoi 
am adăugat: 

— Bagă ceva şi tu, Good, nu mai îmi aduc aminte niciun 
poem. Blestemă, îţi vine mănuşă! Good a răspuns cu 
mărinimie la acest afront adus facultăţilor sale creatoare. 
Nu mai avusesem până atunci nici cea mai vagă idee 
despre dimensiunile vocabularului unui marinar când 
venea vorba de invective şi sudalme. Timp de zece minute 
a turuit fără oprire în diverse limbi, şi abia dacă s-a repetat 
o dată sau de două ori. 

In această vreme, pata întunecată acoperea tot mai 
mult discul lunii, iar cei prezenţi rămăseseră cu ochii lipiţi 
de cer, holbându-se fascinaţi în tăcere. Luna a fost 
acoperită de umbre stranii şi terifiante, iar peste tot se 


înstăpânise o linişte amenințătoare. O nemişcare precum 
cea a morţii creştea pretutindeni. Minutele se scurgeau 
încet în această tăcere gravă şi, odată cu trecerea lor, luna 
se cufunda tot mai mult în întuneric, discul de cerneală 
acoperind treptat în deplasarea sa grandioasă craterele 
lunare. Marele glob gălbui a părut să se apropie, crescând 
în dimensiuni. Un fum arămiu l-a cuprins şi partea 
neîntunecată încă a devenit treptat cenuşie şi ştearsă, 
pentru ca, în cele din urmă, munţii şi câmpiile lunii să fie 
acoperite de o pânză stacojie. 

Discul întunecat creştea tot mai mult, deja acoperise 
mai mult de jumătate din astrul sângeriu. Aerul era tot mai 
dens, luând culoarea stacojie la rândul lui. Tot mai mult 
până ce abia dacă mai puteam distinge chipurile fioroase 
din jurul nostru. Dinspre privitori nu s-a mai ridicat niciun 
sunet şi s-a oprit şi Good din suduit. 

— Luna moare, vrăjitorii albi au ucis luna! a strigat 
prinţul Scragga în cele din urmă. Vom pieri cu toţii în 
întuneric! 

Posedat de furie sau teamă, ori de amândouă la un loc, 
şi-a ridicat sulița şi a aruncat-o cu toată puterea spre 
pieptul lui sir Henry. 

Uitase însă de cămăşile de zale pe care ni le dăruise 
regele şi pe care le purtam pe sub haine. Suliţa a ricoşat 
fără să rănească pe nimeni şi, înainte să poată repeta 
mişcarea, Curtis i-a smuls sulița şi a înfipt-o în trupul lui. 

Scragga a căzut mort la pământ. 

Văzând acestea, înspăimântate de bezna ce creştea şi 
de umbra terifiantă ce, după cum credeau ele, înghiţise 
luna, grupurile de fete s-au împrăştiat haotic, ţipând şi 
fugind spre porţi. Dar panica nu s-a oprit aici. Insuşi 
regele, urmat de gărzile sale, de câţiva şefi şi de Gagool, 
care şontâcăia după ei cu o vioiciune demnă de o cauză 
mai bună, se repezi spre colibe, astfel încât în minutul 


următor noi, victima salvată Foulata, Infadoos şi cei mai 
mulţi dintre şefii cu care discutaserăm noaptea trecută am 
rămas singuri în câmp, alături de cadavrul lui Scragga, fiul 
regelui. 

— Şefilor, am spus eu, v-am dat semnul. Dacă sunteţi 
mulţumiţi, să dăm fuga la locul unde am vorbit. Vraja nu 
mai poate fi oprită. Va înstăpâni pentru o oră şi jumătate. 
să ne cufundăm şi noi în întuneric. 

— Haideţi! a spus Infadoos, întorcându-se să plece, un 
exemplu urmat de căpetenii aflaţi încă sub impresia 
eclipsei, de noi şi de Foulata pe care Good o ţinea de braţ. 

Înainte să ajungem la poarta kraarului, luna s-a 
întunecat complet şi stelele de pe boltă s-au refugiat şi ele 
în întunericul de cerneală. 

Ţinându-se de mâini, am înaintat prin bezna totală. 


_ Capitolul XII 
INAINTE DE BATALIE 


Din fericire pentru noi, Infadoos şi şefii cunoşteau cu 
ochii închişi toate drumurile din aşezare, reuşind astfel să 
ne strecurăm nederanjaţi şi, în ciuda întunericului, am 
înaintat fără contenire. 

Am mers aşa vreo oră şi ceva, până când eclipsa a 
început să treacă şi marginea lunii care dispăruse mai întâi 
a prins să licăre din nou. Deodată, vederilor noastre li se 
înfăţişă o rază argintie de lumină, urmată de o strălucire 
roşiatică superbă care atârna pe cerul întunecat precum 
un opaiţ celest - o privelişte sălbatică şi încântătoare. 
După cinci minute, stele au început să licăre, oferindu-ne 
îndeajuns de multă lumină ca să vedem în jur. Am 
descoperit că ieşisem din Loo, apropiindu-ne de o 
ridicătură mare cu culmea teşită, măsurând cam trei 


kilometri în circumferință.  Deluşorul, o formațiune 
obişnuită în Africa de Sud, nu era foarte înalt, atingând cel 
mult şaizeci de metri, dar era modelat asemenea unei 
potcoave, cu pante mai degrabă abrupte şi pline de 
bolovăniş. Pe culmea ierboasă şi plată ca o masă era un 
teren potrivit pentru un bivuac, fiind folosit pentru 
instalarea unei fortărețe militare cu o putere de 
nemăsurat. Aici era încartiruit în mod obişnuit un regiment 
format din trei mii de soldaţi, dar urcând pe panta abruptă 
a dealului, am putut să zărim la lumina lunii, care creştea 
tot mai mult, că erau mai multe regimente adunate acolo. 

Ajungând în sfârşit pe culme, am văzut mulţimi de 
oameni abia treziţi din somn, tremurând de teamă şi 
înghesuiți unii în alţi într-o consternare totală produsă de 
fenomenul natural la care fuseseră martori. Trecând 
printre ei fără să scoatem un cuvânt, am ajuns la o colibă 
aflată în centru, unde ne-am manifestat uluirea întâlnind 
doi bărbaţi care ne aşteptau şi care erau încărcaţi cu 
puţinele lucruri pe care fuseserăm obligaţi să le lăsăm în 
urma noastră înainte să fugim. 

— Eu am trimis după ele, ne-a explicat Infadoos, ca şi 
după aceştia! 

Şi a scos la vedere pantalonii de mult pierduţi ai lui 
Good. Cu o exclamaţie de încântare entuziastă, Good s-a 
repezit la ei, grăbindu-se să-i şi tragă pe el. 

— Desigur, stăpânul meu n-o să-şi acopere frumoasele 
sale picioare albe?! a exclamat Infadoos cu regret în voce. 

Dar Good a insistat şi astfel o singură dată a mai avut 
poporul kukuan ocazia să-i admire albele sale picioare. 
Good este un om modest. De acum înainte aveau să-şi 
satisfacă aspiraţiile estetice cu jumătatea sa de mustață, 
cu ochiul străveziu şi cu proteza mobilă. 

Continuând să privească cu sfântă aducere aminte la 
nădragii lui Good, Infadoos ne-a adus la cunoştinţă că 


ordonase regimentelor să se strângă odată cu prima 
geană de lumină, ca să le poată explica pe larg cum a 
început rebeliunea hotărâtă de şefii lor şi în ce condiţii, dar 
şi ca să le prezinte pe urmaşul de drept la tron, pe Ignosi. 

Ca atare, când soarele se ridicase deja sus pe cer, 
trupele - în jur de douăzeci de mii de oameni, floarea 
armatei kukuanilor - era adunată într-un câmp deschis şi 
larg spre care am pornit şi noi. Soldaţii erau aliniaţi pe trei 
laturi ale unui careu înţesat, o privelişte splendidă! Ne-am 
ocupat locurile pe latura deschisă, fiind repede înconjurați 
de toţi şefii principali şi de ofiţeri. 

Acestora a prins să se adreseze Infadoos, după ce s-a 
reinstaurat liniştea. Într-un limbaj elegant şi viguros, căci, 
asemenea majorităţii kukuanilor de rang înalt era un 
orator înnăscut, el le-a relatat povestea tatălui lui Ignosi şi 
a uciderii sale josnice de către regele Twala, soţia şi copiii 
săi fiind condamnaţi la moartea prin înfometare. Apoi a 
accentuat faptul că poporul suferă şi geme sub 
conducerea crudă a lui Twala, dând exemplu cele 
petrecute cu o noapte înainte, când, sub pretenţia că ar fi 
posedaţi de diavol, mulţi dintre nobilii pământului fuseseră 
împinşi în faţă şi asasinați mişeleşte. Apoi, a continuat să 
spună că stăpânii albi din Stele, plecându-şi privirile 
asupra ținutului lor, i-a înţeles suferinţa şi s-au hotărât, din 
cale-afară de supăraţi, să-i aline soarta. Ca atare, l-au luat 
de mână pe adevăratul rege al kukuani/or, Ignosi, care 
tânjea în exil, şi l-au purtat peste munţi. Au văzut faptele 
ticăloase ale lui Twala şi, ca un semn pentru cei şovăitori şi 
pentru a salva viaţa fetei pe nume Foulata, punându-şi de- 
a dreptul magia la treabă, au ascuns luna şi l-au omorât pe 
mişelul de Scragga. Erau acum pregătiţi să le stea alături 
şi să-i ajute în încercarea de a-l alunga pe Twala, pentru a 
pune în locul lui pe adevăratul rege, pe Ignosi! 


Şi-a încheiat discursul într-un murmur de aprobare. 
Apoi, în faţă a păşit Ignosi, începând şi el să vorbească. 
Reamintind tot ce spusese unchiul său Infadoos, a încheiat 
cu următoarele cuvinte pline de patos: 

— O, şefi, căpetenii, soldaţi, oameni buni, mi-aţi auzit 
cuvintele. Acum trebuie să alegeţi între mine şi cel care 
stă pe tronul meu, unchiul care şi-a ucis fratele şi care l-a 
hăituit pe copilul fratelui său ca să moară în frig şi 
întuneric. Ei, a adăugat arătând spre şefi, vă pot spune 
dacă sunt regele, căci ei au văzut şarpele încolăcit pe 
şalele mele. Dacă nu aş fi eu regele, ar mai fi aceşti 
oameni albi de partea mea, cu magia lor? Tremuraţi, şefi, 
căpetenii, soldaţi şi ceilalţi oameni! Oare nu ei au adus 
întunericul pe pământ ca să-l năucească pe Twala şi să ne 
acopere fuga, întuneric la ora lunii pline, aşa cum aţi văzut 
cu ochii voştri? 

„Ba da”, au răspuns soldaţii. 

Eu sunt regele, vă spun, eu sunt regele! a urmat Ignosi, 
îndreptându-şi umerii şi umflându-şi pieptul, cu securea de 
luptă ridicată deasupra capului, dacă printre voi se 
găseşte vreun om care să mă contrazică să iasă în faţă şi 
să lupte cu mine, iar sângele lui va fi roşul simbol al 
adevărului spus de mine. Să iasă în faţă, spun! 

Şi şi-a agitat securea de luptă, făcând-o să lucească în 
lumina lunii. 

Cum nimeni nu se arătă dispus să dea curs propunerii 
sale care însemna sinucidere curată, acolitul nostru îşi 
urmă cuvântarea: 

— Şi iată, vă fac făgăduiala aceasta, că, atunci când mă 
voi aşeza pe tronul tatălui meu, în ţinut va înceta orice 
vărsare de sânge. Nu veţi mai tânji după dreptate în locul 
căreia să fiţi masacrați, nu va mai exista o vânătoare de 
vrăjitori în care să fiţi ucişi fără judecată. Nimeni nu va mai 
fi ucis, decât dacă încalcă legile. Măcelul din kraarurile 


voastre va fi oprit. Fiecare dintre voi va dormi în siguranţă 
în coliba sa şi nu va avea de ce se teme, iar dreptatea nu 
va umbla legată la ochi prin ţinutul acesta. V-aţi decis, 
şefi, căpetenii, soldaţi şi toţi ceilalţi? 

— Ne-am decis, o, rege! a venit răspunsul. 

— Prea bine! Întoarceţi-vă capetele ca să vedeţi cum 
mesagerii trimişi de Twala gonesc afară din oraş, spre est 
şi spre vest, spre nord şi spre sud, să adune o armată 
puternică în stare să ne ucidă pe mine şi pe voi, ca şi pe 
aceşti prieteni şi protectori ai mei. Mâine, sau cel mai 
târziu poimâine se va năpusti asupra noastră împreună cu 
toţi cei care-i sunt credincioşi. Atunci voi vedea cine-mi 
este devotat şi cine nu se teme să moară pentru cauza sa. 
Vă spun că acela nu va fi uitat la vremea răsplăţii. Am 
vorbit, o, şefi, căpetenii, soldaţi şi ceilalţi. Mergeţi acum la 
colibele voastre şi pregătiţi-vă de luptă. 

S-a făcut o pauză, apoi unul dintre şefi şi-a ridicat mâna 
şi s-a auzit salutul regal: 

— Koom! 

Era semnul că soldaţii îşi acceptau regele, pe Ignosi. 
Apoi, plecară batalion după batalion. 

La jumătate de oră după aceea, am ţinut un consiliu de 
război la care au participat toţi comandanții de regiment. 
Era limpede pentru noi că în scurtă vreme vom fi atacați 
de o forţă superioară, într-adevăr, din punctul nostru de 
observaţie de pe deal puteam să vedem trupele care se 
strângeau şi mesagerii care plecau din Loo în toate 
direcţiile, neîndoios ca să adune soldaţi în apărarea 
regelui. Aveam de partea noastră cam douăzeci de mii de 
oameni, organizaţi în şapte dintre cele mai bune 
regimente din ţinut. După cum socotiseră Infadoos şi şefii, 
Twala se putea bizui pe treizeci, treizeci şi cinci de mii de 
soldaţi prezenţi deja în Loo, şi probabil că până mâine la 
prânz va mai avea cinci mii sosiți în sprijinul său. Fireşte, 


era posibil şi ca mai multe trupe de-ale sale să dezerteze 
şi să ni se alăture, dar nu ar fi format contingente în stare 
să schimbe balanţa. Până una, alta, era limpede că Twala 
făcea pregătiri intense pentru a reprima rebeliunea 
noastră. Deja grupuri bine înarmate de soldaţi patrulau pe 
la poalele dealului, dar mai erau şi alte semne ce vesteau 
iminenţa atacului. 

Însă, Infadoos şi şefi erau de părere că nu va urma 
niciun asalt în ziua aceea, fiind dedicată pregătirilor şi 
îndepărtării oricărui efect produs asupra moralului 
soldaţilor de presupusa magie ce întunecase luna. Atacul, 
spuneau ei, va avea loc mâine, şi s-a dovedit că a avut 
dreptate. 

În vremea aceasta, am fortificat şi ne-am întărit poziţiile, 
aproape fiecare şi-a adus contribuţia şi, în cursul zilei, care 
mi-a părut foarte scurtă, am reuşit să facem o mulţime de 
lucruri. Drumurile de acces de pe deal - care era mai 
degrabă o tabără de refacere decât o fortăreață, fiind 
folosit îndeobşte pentru refacerea regimentelor care-şi 
făcuseră datoria în regiuni neprielnice ale ținutului - au 
fost blocate cu grijă cu stânci şi bolovani şi, în măsura în 
care ne-a permis timpul, am reuşit să consolidăm toate 
cărările. Din diferite locuri am adus o mulţime de bolovani 
care să fie rostogoliţi în faţa duşmanului, locurile 
regimentelor au fost fixate, ca şi alte pregătiri pe care ni 
le-a inspirat imaginaţia noastră înflăcărată. 

Cu puţin înainte de asfinţit, tocmai când căutam să ne 
odihnim după truda noastră, am zărit îndreptându-se spre 
noi o mică ceată de bărbaţi, venind din Loo, unul dintre ei 
ţinând ridicată o frunză de palmier, semn că veneau în 
solie. 

Pe când acesta se apropia, Ignosi, Infadoos, unul sau doi 
şefi şi noi înşine am coborât la poalele dealului ca să-l 


întâlnim. Era un bărbat curtenitor ce purta obişnuita 
mantilă de piele de leopard. 

— Salutări! a strigat el, apropiindu-se. Regele îi salută 
pe cei ce au stârnit un război mişelesc împotriva lui. Leul 
salută şacalii care-i mârâie pe la călcâie. 

— Vorbeşte! am spus. 

— lată vorbele regelui! Predaţi-vă şi veţi primi mila 
regelui, sau un lucru groaznic o să vi se întâmple. 
Greabănul bivolului negru deja a fost scos, iar regele îl 
mână însângerat peste câmpie.!? 

— Care sunt condiţiile lui Twala? am întrebat doar aşa, 

din curiozitate. 

— Condiţiile sale sunt pline de clemenţă, pe potriva unui 
rege măreț. lată cuvintele lui Twala, cel cu un singur ochi, 
atotputernicul, soţul a o mie de soţii, stăpânul kukuani/or, 
păstrătorul Marelui Drum (Drumul regelui Solomon), iubit 
de Cei Ciudaţi care stau acolo în munţi (Cei Trei Vrăjitori), 
Viţelul Vacii Negre, Elefantul al cărui pas cutremură 
pământul, Groaza celor posedaţi de diavoli, Struţul ale 
cărui picioare înghit deşertul, Cel uriaş, Cel negru, Cel 
înţelept, rege din tată-n fiu, iată cuvintele lui: „Voi arăta 
milă şi mă voi mulţumi doar cu puţin sânge. Unul din zece 
trebuie să moară, restul sunt liberi. Dar omul alb /incubu 
care l-a ucis pe fiul meu Scragga şi servitorul său negru, 
care pretinde să ocupe tronul meu, ca şi fratele meu 
Infadoos, care a complotat revolta împotriva mea, vor muri 
în chinuri ca jertfe oferite Tăcuţilor”. Acestea sunt 
cuvintele pline de mărinimie ale lui Twala. 

După o scurtă consultare cu ceilalţi, i-am răspuns cu o 
voce răsunătoare, astfel încât să audă şi soldaţii: 

— Întoarce-te la Twala cel care te-a trimis aici, câine, şi 
spune-i că noi, Ignosi, adevăratul rege al kukuanilor, 

incubu, bougwan şi macumazahn, cei înţelepţi veniţi din 
Stele, care pot întuneca luna, Infadoos, neam de rege, 
şefii, căpeteniile, soldaţii adunaţi aici, dăm următorul 
răspuns: Nu ne vom preda. Inainte ca soarele să apună de 
două ori, cadavrul lui Twala va fi ţeapăn dinaintea porţii 
sale, iar Ignosi, pe al cărui tată l-a ucis Twala, va domni în 
locul său. lar acum dispari, înainte să te azvârlim noi de 
aici şi păzeşte-te să porneşti la luptă împotriva noastră cei 
de aici. 

Solul a râs în hohote: 

— Nu sperii pe nimeni cu astfel de cuvinte bombastice, 
a strigat el. O să vedem mâine cât de viteaz eşti, tu, cel 
care întuneci luna. Fii îndrăzneţ, luptă şi veseleşte-te, 
înainte ca ciorile să-ţi albească oasele mai abitir decât ţi-e 
faţa. Adio! Ne vom întâlni probabil în luptă. Să nu zburaţi 
la Stele, vă rog să mă aşteptaţi, oameni albi! 

Şi cu aceste cuvinte pline de sarcasm, s-a retras. 
Numaidecât a apus şi soarele. 

A fost o noapte plină, căci, deşi eram osteniţi, am 
continuat pregătirile pentru lupta de a doua zi atât cât ne- 
a îngăduit lumina lunii, mesagerii venind şi plecând 
necontenit din locul unde ţineam consiliul. In cele din 
urmă, la vreo oră după miezul nopţii, terminasem tot ce 
aveam de făcut şi tabăra, cu excepţia strigătelor 
santinelelor care cereau parola, s-a cufundat în tăcere. Sir 
Henry şi cu mine, însoţiţi de Ignosi şi de unul dintre şefi, 
am coborât dealul făcând rondul pichetelor de apărare. In 
mod neaşteptat, din diverse locuri scânteiau sulițe în 
lumina lunii, ca apoi să dispară la auzul parolei. Ne-am 
convins că santinelele nu dormeau în post. Apoi, ne-am 
întors, găsindu-ne cu greu drumul printre miile de 
războinici adormiţi, dintre care mulţi aveau să-şi doarmă 
ultimul lor somn pe pământ. 


Luna îşi plimba lumina peste suliţele lor, peste 
trăsăturile lor, dându-le o nuanţă fantomatică. Vântul 
răcoros al nopţii făcea să se legene genele lor înalte ca de 
dric mortuar. Zăceau acolo într-o dezordine aiuritoare, cu 
braţele întinse şi picioarele ghemuite, formele lor ferme şi 
robuste arătând ciudate şi neomeneşti în lumina lunii. 

— Câţi dintre aceştia crezi tu că vor mai trăi până mâine 
pe vremea asta? a întrebat sir Henry. 

Am clătinat din cap şi am aruncat din nou o privire spre 
cei adormiţi şi în imaginaţia mea istovită dar totuşi vie 
părea că Moartea îşi întinsese deja aripa ei asupra lor. Cu 
ochiul minţii, i-am desemnat pe cei sortiţi pieirii, şi inima 
mi-a fost pătrunsă de uriaşa semnificaţie a misterului vieţii 
umane şi de o tristeţe copleşitoare la gândul zădărniciei şi 
amarului ei. În noaptea aceasta, miile acestea de oameni 
îşi dormeau somnul lor liniştit, mâine, ei, şi alături de ei 
mulţi alţi, poate noi înşine, vor fi ţepeni şi reci, soțiile lor 
vor fi văduve, copiii lor orfani şi casele nu-i vor mai primi 
nicicând. Doar bătrâna lună va continua să lumineze 
liniştită, vântul nopţii va mângâia iarba, iar pământul larg 
îşi va afla odihna, cum se întâmpla şi în erele dinainte de a 
ne fi născut noi şi cum se va întâmpla şi în erele când noi 
vom fi uitaţi de mult. 

Dar omul nu moare atâta timp cât lumea - care-i este 
mamă şi mormânt - va rămâne. Identitatea îi va dispărea, 
într-adevăr, dar răsuflarea lui va mai mişca vârful pinilor 
de pe munte, ecoul vorbelor sale rostite va mai colinda 
spaţiul, gândurile modelate de creierul lui le vom moşteni 
noi cei de azi, pasiunile sale vor deveni cauza vieţii 
noastre, bucuriile şi tristeţile pe care le-a cunoscut ne vor 
fi prieteni apropiaţi, sfârşitul de care fugise înspăimântat 
ne va învălui şi pe noi, cu siguranţă! 

Adevărat este că universul e plin de stafii, nu spectrele 
îmbrăcate în  cearşafuri din curţile bisericeşti, ci 


elementele nemuritoare ale vieţii indivizilor care, existând 
odată, nu mai pot să moară, deşi se întrepătrund şi se 
transformă, şi se transformă din nou în veci. 

Prin minte mi-au trecut tot soiul de gânduri de acest fel 
- căci, odată cu vârsta, îmi pare rău s-o spun, un detestabil 
obicei al cugetării pare să pună stăpânire pe mine -, în 
vreme ce stăteam şi priveam la contururile întunecate şi 
totuşi iluzorii ale războinicilor dormind, cum spune 
zicătoarea lor „pe scuturi”. 

— Curtis, am spus, sunt pradă unei temeri deplorabile. 

Sir Henry şi-a mângâiat barba blondă şi a râs, 
răspunzându-mi: 

— Te-am mai auzit şi înainte făcând astfel de remarci, 
Quatermain. 

— Păi acum chiar cred. Ştii, mă îndoiesc tare mult că 
vreunul dintre noi va mai fi viu mâine. Vom fi atacați de o 
forţă colosală şi vom avea un mare noroc să ne putem 
păstra poziţiile. 

— In orice caz, îi vom prăji pe câţiva dintre ei. Uite ce e, 
Quatermain, treaba asta miroase urât şi este una, dacă e 
să vorbim sincer, în care n-ar fi trebuit să ne băgăm, dar 
acum suntem implicaţi şi trebuie să dăm tot ce avem mai 
bun în noi. Din punctul meu de vedere, e mai bine să mori 
luptând decât oricum altfel, şi cum există slabe şanse să-l 
găsesc pe bietul meu frate, accept ideea asta cu mai mare 
uşurinţă. Dar norocul este cu cei curajoşi şi am putea 
învinge. Oricum, lupta va fi groaznică şi, având de apărat o 
reputaţie, va trebui să ne plasăm în miezul lucrurilor. 

A făcut ultima remarcă pe un ton trist, dar o sclipire din 
ochii lui îi dezminţea tristeţea. Îmi venea să cred că, de 
fapt, lui sir Henry îi plăcea să se bată. 

După această discuţie, am dormit preţ de câteva ore. 
Am fost treziţi înainte să se crape de ziuă de Infadoos, 
care ne-a transmis că în Loo se putea observa o activitate 


intensă şi că detaşamente ale luptătorilor regelui se 
apropiau de posturile noastre. Ne-am sculat şi ne-am 
îmbrăcat în grabă, punându-ne zalele pentru care, în acest 
moment critic, ne-am arătat profund recunoscători. Sir 
Henry a dus treaba până la capăt, înţolindu-se ca un 
adevărat războinic băştinaş. 

— Când te afli printre kukuani, procedează precum 
kukuanii, a remarcat el, trăgându-şi zalele peste pieptul lui 
masiv, pe care-i veneau ca o mănuşă. 

Dar nu s-a mulţumit doar cu atât. La cererea lui, 
Infadoos i-a dus o uniformă completă a războinicului 
Kukuan. Şi-a legat în jurul gâtului mantila de piele de 
leopard purtată de ofiţeri, pe frunte şi-a tras cununa de 
pene negre de struţ purtată doar de generalii de rang 
înalt, iar în jurul mijlocului s-a încins cu o superbă moocha 
din cozi albe de bou. O pereche de sandale, o brățară de 
picior din blană de ţap, o secure grea de luptă cu mâner 
de corn de rinocer, un scut de fier rotund acoperit cu piele 
albă de bou şi numărul regulamentar de tolla - cuțite de 
aruncat - i-au completat echipamentul la care, evident, a 
adăugat şi revolverul. Uniforma era, fără îndoială, a unui 
sălbatic, dar sunt înclinat să spun că rar mai văzusem o 
privelişte mai minunată decât cea prezentată de sir Henry 
Curtis prin deghizamentul său. Îi punea în cea mai mare 
valoare fizicul său impunător şi când a apărut şi Ignosi 
îmbrăcat la fel, mi-am zis că niciodată nu mai văzusem doi 
bărbaţi aşa de magnifici. 

Mie şi lui Good zalele nu ni s-au potrivit tot atât de bine. 
Mai întâi, Good a insistat să-şi păstreze pe el pantalonii 
abia regăsiţi, şi un domn corpolent şi bondoc, cu un ochi 
de sticlă, cu o jumătate de barbă rasă, înveşmântat într-o 
cămaşă de zale băgată cu grijă într-o pereche de reiaţi din 
cale-afară de jerpeliţi, arată mai degrabă deosebit decât 
impunător. În ceea ce mă privea, cămaşa de zale fiind 


prea mare pentru mine, am tras-o peste hainele mele ceea 
ce a făcut-o să prezinte tot felul de umflături dizgraţioase. 
Mi-am scos totuşi pantalonii, păstrându-mi numai ghetele, 
fiind hotărât să intru în luptă cu picioarele descoperite ca 
să-mi fie mai uşor când era s-o rup la fugă, în caz că ar fi 
trebuit să ne retragem cu rapiditate. Cămaşa de zale, o 
suliță, un scut, pe care nu ştiam cum să-l folosesc, câteva 
tolla, un revolver şi o pană uriaşă, pe care am prins-o pe 
vârful pălăriei mele de vânătoare, pentru a oferi o 
privelişte cât mai amenințătoare  înfăţişării mele, 
completau modestul meu echipament, pe lângă toate 
aceste articole, ne-am luat desigur şi puştile, dar muniţia 
rămânând puţină, ele devenind inutile în situaţia unei 
şarje, am lăsat să fie cărate în urma noastră de către alţii. 

Când, în cele din urmă, am sfârşit cu echiparea, am 
înfulecat câte ceva în fugă, şi am plecat să vedem cum 
stăteau lucrurile. Într-un anumit loc de pe culmea teşită a 
dealului, se afla o mică ridicătură de stâncă de culoare 
cafenie, care servea unui dublu scop: sediul 
comandamentului şi turn de observaţie. Aici l-am găsit pe 
Infadoos înconjurat de propriul său regiment, Cărunţii, care 
era fără îndoială cel mai de elită din armata kukuanilor şi 
primul pe care-l văzusem la marginea Kkraarului. Acest 
regiment care număra trei mii cinci sute de soldaţi 
reprezenta rezerva, iar oamenii stăteau lungiţi în iarbă, 
împărţiţi pe companii, privind spre forţele regelui care 
ieşeau din Loo în şiruri lungi ca ale furnicilor. Cele trei 
şiruri păreau să nu aibă sfârşit, fiecare numărând, după 
aprecierile noastre, cel puţin unsprezece, douăsprezece 
mii de oameni. 

De cum au părăsit aşezarea, s-au organizat pe 
regimente. Apoi, unul a luat-o spre dreapta, altul la 
stânga, iar al treilea a prins să înainteze încet spre noi. 


— Ah, a spus Infadoos, ne vor ataca din trei părţi 
deodată. 

Păreau veşti grave, căci poziţia noastră de pe culmea 
dealului, care măsura cam trei kilometri în circumferință, 
fiind atât de întinsă, era important pentru noi să ne 
concentrăm cât mai mult posibil forţele de apărare 
comparativ mai mici. Dar fiindu-ne imposibil să ne 
închipuim în ce mod vom fi asaltaţi, trebuia să luăm de 
bună situaţia dată, drept pentru care am transmis 
diferitelor regimente ordinul să se pregătească să 
primească atacuri din diverse puncte. 


Capitolul XIII 
ATACUL 


Încet, fără nicio aparenţă de grabă sau precipitare, cele 
trei şiruri continuau să înainteze. Ajunse la vreo cinci sute 
de metri de noi, şirul principal care se afla în centru s-a 
oprit la marginea unei limbi de pământ plat care se 
precipita spre deal, pentru a lăsa timp celorlalte 
detaşamente să încercuiască poziţia noastră ce urma mai 
mult sau mai puţin forma unei potcoave, cu cele două 
capete îndreptate spre Loo. Scopul acestei manevre era ca 
asaltul să fie executat simultan din cele trei direcţii. 

— Ah, de-aş avea un Gatling”! bolborosi Good, privind la 
falangele înşiruite sub noi. Aş curăța câmpul ăla în 
douăzeci de minute. 

— Nu avem aşa ceva, aşa că n-are rost să tânjim după 
ea, dar ce-ar fi, Quatermain, să încerci să tragi? a spus sir 
Henry. la vezi cât de mult te poţi apropia de tipul acela 
înalt care pare să fie la comandă. Pun rămăşag doi la unu 


20 Prima armă cu tragere rapidă inventată în 1862 de r.j. gatling. 


că-l ratezi şi chiar un sovereign, plătit cinstit dacă avem să 
scăpăm din asta, că glonţul nu va trece la mai puţin de 
cinci metri de el. 

Provocarea lui m-a întărâtat, aşa că încărcând puşca cu 
un glonţ socotit, am aşteptat ca amicul să o ia înainte cam 
cu zece metri de trupele sale, chipurile să vadă mai bine 
poziţiile noastre, însoţit doar de un aghiotant, apoi, 
întinzându-mă la pământ şi sprijinind puşca de o piatră l- 
am luat la ochi. Ca orice expres, puşca mea avea un 
înălţător pentru maximum trei sute cincizeci de metri, aşa 
că pentru a fixa traiectoria corect, l-am ţintit la mijlocul 
gâtului, ceea ce, după calculele mele, ar fi însemnat să-l 
împuşc în piept. Rămăsese nemişcat oferindu-mi ocazia pe 
tavă, dar fie din pricina emoţiei, fie din a vântului, fie că 
distanţa era prea lungă, nu ştiu, s-au întâmplat 
următoarele. Văzându-l deja mort, am apăsat trăgaciul şi 
când fumul împuşcăturii s-a risipit, spre disperarea mea, l- 
am zărit pe tip rămas acolo neatins, în vreme ce 
aghiotantul lui, aflat la cel puţin trei paşi spre stânga, 
părea să zacă mort la pământ. Intorcându-se iute, ofiţerul 
pe care-l ţintisem a luat-o la fugă spre oamenii lui, alertat 
în mod evident. 

— Bravo, Quatermain! a strigat Good. L-ai înspăimântat! 

Lucrul acesta m-a mâniat din cale-afară, căci evit pe cât 
pot să ratez de faţă cu martori. Atunci când om stăpâneşte 
doar un singur meşteşug, caută să-şi menţină reputaţia în 
acel meşteşug. Scos din sărite de ratarea mea, am făcut 
un lucru necugetat. Luând iute la ochi pe generalul care 
alerga, am tras un al doilea glonţ. Deodată, bietul om şi-a 
aruncat braţele în sus şi a căzut cu faţa în jos. De astă 
dată nu mai făcusem nicio greşeală. Şi - eu spun că eo 
dovadă de cât de puţin ne gândim la ceilalţi când se pune 
problema siguranţei, mândriei sau reputației noastre - am 


fost îndeajuns de crud să mă simt încântat de această 
privelişte. 

Regimentele care observaseră fapta scoaseră chiote 
sălbatice celebrând magia omului alb, pe care-o luară 
drept un semn de reuşită, în vreme de trupele aflate sub 
comanda generalului, aşa cum s-a dovedit mai târziu, s-au 
retras în dezordine. În momentul acela, sir Henry şi Good 
au pus mâna pe arme şi au început să tragă, cel din urmă 
folosindu-şi din plin Winchesterul său cu repetiţie asupra 
masei de oameni din faţa sa, în vreme ce şi eu am mai 
tras un foc sau două, şi, după câte am putut aprecia, cu 
acest prilej am scos din luptă şase până la opt oameni, 
înainte de a ieşi din bătaia puștii. 

Când focurile noastre s-au oprit, din dreapta noastră a 
răzbit un răget fioros, repetat apoi la stânga noastră. 
Celelalte două divizii ne înconjuraseră. 

La auzul acestor strigăte, masa de oameni din faţa 
noastră s-a răspândit oleacă şi a prins să înainteze spre 
deal şi spre limba de pământ acoperită cu iarbă, într-un 
marş temperat, scoțând din gâtlejuri sunetele adânci ale 
unui cântec de luptă. Am continuat să tragem salve de 
puşcă spre ei, Ignosi alăturându-ni-se şi el când şi când, şi 
am doborât mai mulţi războinici, dar, fireşte, n-am produs 
cine ştie ce efect asupra puternicei armate, oricum nu mai 
mare decât cel ce aruncă cu pietricele în valuri. 

înaintau fără contenire, strigând şi zăngănindu-şi 
suliţele, până ajunseră la pichetele pe care le plasaserăm 
la poalele dealului. De acum, înaintarea deveni mai 
înceată, căci, dacă până atunci nu le pusesem cine ştie ce 
probleme, forţele atacatoare trebuiau să urce pantele şi 
trebuiau să-şi dozeze eforturile. Prima noastră linie de 
apărare se afla cam la jumătatea pantei, cea de-a doua la 
cincizeci de metri mai în spate, în vreme ce cea de-a treia 
ocupa marginea platoului. 


Înaintau urlându-şi strigătele de luptă: 

— Twala! Twala! Chiele! Chiele! (Adică, doboară, 
doboară.) 

— Ignosi! Ignosi! Chiele! Chiele! strigau şi ai noştri. Se 
apropiaseră îndeajuns de mult ca să-şi folosească cuţitele 
de aruncat care prinseră să scânteieze dintr-o direcţie în 
alta, şi, cu un răget înfiorător, bătălia a început. 

Masa de războinici oscila încolo şi încoace, luptătorii 
căzând ca frunzele toamna, dar nu după mult timp, forţa 
superioară a atacărilor a început să-şi facă efectul şi prima 
noastră linie de apărare s-a tot retras până ce s-a 
confundat cu cea de-a doua. Aici, lupta a devenit feroce, şi 
din nou oamenii noştri au fost împinşi înapoi, tot mai spre 
culmea dealului, până ce, la vreo douăzeci de minute de la 
începerea înfruntării, a intrat în acţiune şi cea de-a treia 
noastră linie de apărare. 

Atacatorii însă erau extenuaţi, în plus având pierderi 
mari, morţi şi răniţi, şi încercarea de a trece şi de acest al 
treilea zid compact de sulițe s-a dovedit a fi peste puterile 
lor. O vreme, liniile tumultoase ale sălbaticilor au afluit 
dintr-o parte în alta, mânate de fluxul şi refluxul bătăliei, 
iar rezultatul se lăsa încă aşteptat. Sir Henry privea bătălia 
furibundă cu ochi scânteietori, apoi, fără un cuvânt, urmat 
de Good, se aruncă chiar în mijlocul încăierării. Eu am 
rămas acolo unde mă aflam. 

Soldaţii au luat seama la prezenţa sa masivă pe câmpul 
de luptă şi din piepturile lor a izbucnit un alt strigăt: 

— Nanzia  incubu!  Nanzia  unkungunklovo! (Uite 
elefantul!) Chiele! Chiele! 

Din acel moment, rezultatul luptei nu mai putea fi pus la 
îndoială. Luptând cu o vitejie de nedescris, forţele 
atacatoare au fost împinse înapoi centimetru cu 
centimetru, până la poalele dealului, până când s-au 
repliat alături de forţele de rezervă, într-o confuzie totală. 


În acelaşi timp, a sosit un curier care ne-a anunţat că 
atacul de pe flancul din stânga fusese respins. Tocmai 
începusem să mă felicit, gândind că pentru moment 
lucrurile fuseseră lămurite, când, spre groaza noastră, am 
constatat că luptătorii noştri de pe flancul drept fuseseră 
împinşi spre noi, urmăriţi acum de cohortele duşmane care 
obţinuseră o victorie fără dubii. 

Ignosi, care se afla lângă mine, a apreciat situaţia dintr- 
o privire, dând un ordin rapid. Deodată, regimentul de 
rezervă aflat în preajma noastră, Cărunţii, s-a angajat în 
luptă! 

Ignosi a dat apoi un alt ordin, purtat de la o căpetenie la 
alta şi, în secunda următoare, spre profunda mea silă, m- 
am văzut luat de puhoiul atacului furibund asupra forţelor 
inamice. Ţinându-mă cât puteam în spatele staturii uriaşe 
a lui Ignosi, am făcut tot ce-am putut din treaba aia 
murdară, îndreptându-mă spre moarte ca şi cum mi-ar fi 
plăcut. După un minut sau două, eram în mijlocul trupelor 
noastre răvăşite, care au început să se regrupeze în 
spatele nostru, după care sunt sigur că nu mai ştiu ce s-a 
întâmplat. Tot ce-mi mai amintesc este zgomotul 
înfricoşător al lovirii scuturilor între ele şi apariţia subită a 
unei matahale, cu ochi care păreau să-i iasă din cap, 
repezindu-se spre mine cu o suliță însângerată. Dar, şi o 
spun cu mândrie, m-am ridicat (s-au mai degrabă m-am 
scufundat) la înălţimea situaţiei. Era una în care cei mulţi 
ar fi cedat fără doar şi poate. Dându-mi seama că, dacă 
aveam să rămân acolo, urma să fiu ucis, cum matahala 
venea direct spre mine, m-am ghemuit la picioarele lui 
atât de bine, încât, nefiind în stare să se mai oprească, s-a 
împiedicat de trupul meu prosternat. Inainte să fie în stare 
să se ridice, m-am săltat eu însumi şi l-am terminat cu un 
foc de revolver. 


La scurt timp după asta, cineva m-a doborât la pământ, 
şi de aici mi s-a rupt filmul. Când mi-am revenit, mă 
găseam pe ridicătura de pe culme, iar Good stătea aplecat 
peste mine ţinând în mână o tigvă plină cu apă. 

— Cum te simţi, bătrâne? m-a întrebat el îngrijorat, 
înainte să-i răspund, m-am sculat în capul oaselor şi m-am 
scuturat. 

— Destul de bine, mulţumesc, i-am replicat. 

— Slavă cerului! Când i-am văzut cum te cară, m-au 
apucat pandaliile. Am crezut că te-au ucis. 

— De data asta, nu, fiule, presupun că am luat o 
măciucă peste scăfârlie, care m-a cam tâmpit. Cum s-a 
sfârşit? 

— Deocamdată sunt respinşi pe toate fronturile. 
Pierderile sunt al naibii de grele, noi avem două mii ucişi 
sau răniţi, iar ei vreo trei mii. Priveşte acolo! 

Şi a arătat spre şiruri lungi de luptători mergând câte 
patru. In centrul fiecărui grup de patru se afla un soi de 
targă de piele purtată de către aceştia, tărgi pe care 
trupele kukuanilor le poartă adesea cu ele şi care la 
fiecare colţ au câte un inel de care să apuci. Pe aceste 
tărgi al căror număr părea nesfârşit, zăceau răniții care, 
odată ajunşi, erau examinaţi grabnic de medicii ataşaţi 
câte zece de fiecare regiment. Dacă rana nu era mortală, 
rănitul era dus şi tratat pe cât o permiteau condiţiile. Dar 
dacă, pe de altă parte, nu avea nicio şansă să scape, urma 
un lucru îngrozitor, care, fără îndoială, dovedea adevărata 
îndurare. Unul dintre doctori, pretinzând că-l examinează, 
îi deschidea iute o arteră cu un cuţit tăios, şi într-un minut 
sau două suferindu-l deceda fără dureri. În acea zi, au fost 
multe cazuri în care s-a procedat aşa. De fapt, în cele mai 
multe cazuri când rana era în trup, căci enorma gaură 
făcută de vârful lat al suliţelor kukuani/or făcea imposibilă 
orice încercare de recuperare, în majoritatea situaţiilor, 


bieţii răniţi erau deja inconştienţi, iar în celelalte, fatala 
„crestătură” a arterei era făcută aşa de iute şi de fără 
durere, încât nici nu păreau să bage de seamă. Era însă o 
privelişte groaznică, una de care voiam să ne ferim. Da, 
nu-mi aminteam nimic asemănător care să mă fi afectat 
mai mult decât acei viteji soldaţi „adormiţi” de doctorii cu 
mâinile pline de sânge, decât poate atunci când, după un 
atac, am văzut trupele swazilor îngropându-i de vi; pe cei 
cu răni mortale. 

Părăsind scena  înfiorătoare şi îndreptându-ne spre 
partea opusă a koppie-ului, i-am găsit pe sir Henry, încă cu 
securea de luptă în mână, pe Ignosi, pe Infadoos şi pe doi 
şefi adânciţi la sfat. 

— Slavă Domnului că te văd, Quatermain! Nu prea 
pricep ce vrea să facă Ignosi. Se pare totuşi că am respins 
atacul. Twala primeşte acum întăriri puternice şi pare 
dispus să ne izoleze ca să ne condamne la foame. 

— Nu-i a bună. 

— Mda, mai ales că Ignosi ne-a anunţat că rezerva de 
apă s-a terminat. 

— Aşa este, stăpâni ai mei, a intervenit şi Infadoos, 
izvorul nu poate face faţă cerinţelor atâtor de mulţi şi 
seacă repede. Până diseară, o să ne chinuiască setea. 
Ascultă, macumazahn, tu eşti înţelept şi, fără îndoială, ai 
văzut multe bătălii în ţinuturile din care vii, dacă au loc 
războaie şi în Stele! Spune-ne, prin urmare, ce avem de 
făcut? Twala şi-a adus multe întăriri care să ia locul celor 
căzuţi. Totuşi, şi-a învăţat lecţia: şoimul nu s-a aşteptat să- 
| găsească pe bâtlan gata de luptă, dar ciocul nostru i-a 
străpuns pieptul şi acum se teme să ne mai atace. Insă, şi 
noi avem răni şi aşteaptă să murim. Ne va da târcoale 
precum şarpele dă târcoale cerbului şi va aplica tactica 
împresurării. 

— Am priceput, am răspuns eu. 


— Macumazahn, vezi deci că nu mai avem apă, iar 
hrană ne-a rămas puţină, prin urmare, trebuie să alegem 
între trei lucruri: să pierim asemenea leului înfometat în 
culcuşul său, să ne croim drum spre nord, sau - şi aici s-a 
ridicat arătând spre mulţimea duşmanilor noştri - să ne 
aruncăm direct la gâtlejul lui Twala. /ncubu, marele 
războinic, căci astăzi s-a luptat ca un bivol prins în cursă, 
iar soldaţii lui Twala s-au prăbuşit în faţa securii sale 
precum spicele tinere în faţa grindinei, am văzut asta cu 
ochii mei, incubu spune „Să atacăm”, dar la asta este 
predispus întotdeauna elefantul. Dar ce spune 
macumazahn, vulpea bătrână şi vicleană, care a văzut 
multe şi-i place să-şi muşte duşmanul pe la spate? Ultimul 
cuvânt îl va avea regele Ignosi, căci este dreptul regelui în 
vreme de război, dar să-ţi auzim glasul, o, macumazahn, 
tu care veghezi noaptea, şi glasul celui cu ochi străveziu! 

— Tu ce spui, Ignosi? l-am întrebat eu. 

— Nu, tată, a răspuns servitorul nostru de odinioară care 
acum, îmbrăcat din cap până-n picioare în uniforma de 
luptă, arăta într-adevăr ca un rege războinic, vorbeşte tu şi 
lasă-mă pe mine, doar un copil într-ale înţelepciunii pe 
lângă tine, să-ţi sorb cuvintele. 

La stăruința lui, după ce m-am sfătuit în grabă cu sir 
Henry şi Good, le-am spus pe scurt părerea mea conform 
căreia, fiind împresuraţi, cea mai bună şansă a noastră, 
având în vedere că ni se terminase şi rezerva de apă, era 
să atacăm forţele lui Twala. Am mai recomandat ca atacul 
să se desfăşoare de îndată, „înainte ca rănile noastre să 
ne împiedice” şi înainte ca vederea trupelor copleşitoare 
ale lui Twala să facă inimile soldaţilor noastre „să se 
topească precum grăsimea la foc”. Altfel, am accentuat 
eu, unele căpetenii, făcând pace cu Twala, ar putea 
schimba tabăra sau ar putea chiar să ne predea în mâinile 
lui. 


În ansamblu, această opinie părea să fie primită 
favorabil, căci spusele mele au fost tratate de către 
Kkukuani cu un respect ce nu-mi mai fusese acordat până 
atunci, şi nici de atunci încolo. Dar decizia finală îi 
aparţinea lui Ignosi care, fiind recunoscut regele de drept, 
putea să se bucure de drepturile aproape nelimitate ale 
suveranului, incluzând aici, fireşte, hotărârea din urmă în 
treburile de conducere, şi spre el s-au întors dintr-odată 
toate privirile. 

În cele din urmă, făcând o pauză în care a părut să 
cugete rotund, a prins să vorbească: 

— Incubu, macumazahn şi bougwan, viteji oameni albi şi 
prieteni ai mei, Infadoos, unchi al meu, şi voi, şefilor, 
hotărârea mea e luată. Îl voi lovi pe Twala chiar azi şi-mi 
voi pune nădejdea în această lovitură, ca şi viaţa mea, a 
mea şi ale voastre. Ascultaţi, iată cum voi lovi. Vedeţi cum 
dealul se înconvoaie ca o semilună şi cum câmpia se 
întinde ca o limbă verde spre noi, în interiorul curbei? 

— Vedem, am răspuns. 

— Bine, acum e amiază, iar oamenii mănâncă şi se 
odihnesc după zbuciumul bătăliei. Când soarele va trece 
de centrul cerului şi va începe să coboare spre asfinţit, 
regimentul tău, unchiule, împreună cu un altul, va cobori 
spre limba verde, iar când Twala îl va vedea, îşi va trimite 
trupele să-l nimicească. Dar locul este strâmt şi 
detaşamentele nu vor putea trece decât câte unul, aşa că 
pot fi lichidate pe rând când se vor năpusti asupra ta, iar 
ochii armatei lui Twala vor fi aţintiţi asupra unei bătălii 
cum nu a mai fost văzută de o fiinţă omenească. Cu tine, 
Infadoos, va merge prietenul meu incubu, iar când Twala 
va zări securea lui scânteind în prima linie a Cărunţilor, va 
avea o slăbiciune la inimă. lar eu voi veni cu al doilea 
regiment, care-l va urma pe al tău, astfel încât dacă al tău 
va fi nimicit, cum se prea poate întâmpla, tot va rămâne 


un rege pentru care să lupţi. lar cu mine va veni 
macumazahn înțeleptul. 

— Prea bine, o, rege, a spus Infadoos, părând să ia în 
calcul cu un calm deosebit posibilitatea completei nimiciri 
a regimentului său. 

Într-adevăr, kukuanii sunt un popor minunat. Moartea 
nu-i sperie când se petrece în timp ce-şi fac datoria. 

— Şi când astfel miile de ochi ale soldaţilor lui Twala 
sunt fixaţi asupra luptei, a urmat Ignosi, o treime din cei 
rămaşi în viaţă dintre ai noştri (adică, vreo şase mii) se va 
strecura de-a lungul cornişei din dreapta a dealului şi va 
cădea asupra flancului stâng al trupelor lui Twala, în 
vreme ce o altă treime se va strecura de-a lungul cornişei 
din stânga, căzând asupra flancului lor drept. lar când voi 
vedea că aceste două treimi sunt gata să se arunce asupra 
lui Twala, atunci eu, împreună cu oamenii care vor rămâne 
cu mine, voi ataca frontal trupele lui Twala, iar dacă 
norocul va fi de partea noastră, victoria ne va aparţine, şi 
înainte ca noaptea să-şi mâne boii ei negri din munte în 
munte, ne vom aşeza în pace în Loo. Acum să mâncăm şi 
să ne pregătim. Infadoos, asigură-te că planul va fi urmat 
pe de-a-ntregul. Lasă-l pe tatăl meu alb bougwan să 
meargă pe cornişa din dreapta, ca ochiul lui strălucitor să 
dea curaj căpeteniilor. 

Aranjamentele pentru atac fiind expuse astfel pe scurt 
au fost îndeplinite cu o rapiditate care vorbea foarte bine 
despre perfecțiunea sistemului militar al kukuani/or. În mai 
puţin de o oră au fost distribuite rațiile de hrană şi 
consumate, detaşamentele au fost formate, schema 
atacului a fost explicată conducătorilor şi întreaga forţă, 
numărând 18.000 de oameni, era gata să se pună în 
mişcare, cu excepţia unei gărzi lăsate să-i aibă în grijă pe 
răniţi. Deodată, Good s-a apropiat de mine şi de sir Henry. 


— Să ne vedem cu bine, prieteni, a spus el, conform 
ordinelor, plec cu aripa dreaptă. Am venit să ne strângem 
mâinile în caz că, ştiţi voi, nu ne vom mai vedea, a 
adăugat el pe un ton semnificativ. 

Ne-am strâns mâinile în tăcere, fără să ne dăm pe faţă 
emoția, cum sunt îndeobşte englezii înclinați să facă. 

— E o treabă stranie, a spus sir Henry, iar glasul lui 
profund îi tremura puţin, şi mărturisesc că nu mă aştept să 
mai văd soarele de mâine. După câte îmi pot da seama, 
Cărunţii, alături de care voi merge, vor lupta până la 
ultimul om pentru a permite aripilor să se strecoare şi să 
cadă asupra flancurilor lui Twala. Fie şi aşa, oricum ar fi o 
moarte demnă de un bărbat. Cu bine, prieteni buni! 
Dumnezeu să vă aibă în pază! Sper să supravieţuiţi ca să 
puneţi mâna pe diamante. Şi dacă veţi reuşi, ascultaţi-mi 
sfatul şi nu vă mai înhăitaţi cu pretendenţii la tron! 

În secunda următoare, Good ne-a scuturat mâinile şi a 
plecat, apoi, a apărut Infadoos care l-a condus pe sir Henry 
la locul său, în fruntea Cărunţilor, iar eu, copleşit de 
îndoieli, am plecat cu Ignosi să-mi ocup locul în regimentul 
ce urma să declanşeze al doilea atac. 


Capitolul XIV 
ULTIMA LUPTA A CARUNŢILOR 


După încă câteva minute, regimentele desemnate să 
efectueze deplasările pe flancuri au pornit în tăcere, 
aţinându-se la adăpostul crestei pentru a ascunde 
înaintarea lor de ochii ageri ai iscoadelor lui Twala. 

S-a acordat un răgaz de o jumătate de oră sau mai mult 
pentru dispunerea pe poziţii a aripilor armatei, înainte ca 
orice mişcare să fie făcută de Cărunţi şi regimentul lor de 


sprijin, cunoscut drept Bivolii, care urma să dea atacul 
frontal, urmând să susţină greul bătăliei. 

Amândouă aceste regimente erau aproape total 
refăcute şi completate, Cărunţii păstrându-se în rezervă în 
acea dimineaţă şi pierzând doar un număr mic de oameni 
când au respins atacatorii ce străpunseseră linia de 
apărare, prilej cu care am pornit alături de ei fiind pocnit 
dureros în moalele capului. Cât priveşte pe Bivoli, ei 
formaseră cea de-a treia linie a apărării, pe flancul stâng, 
şi cum forţa atacatorilor abia dacă reuşise să treacă de 
cea de-a doua linie, participarea lor la luptă fusese foarte 
redusă. 

Infadoos, care era un bătrân general foarte precaut, şi 
care ştia cât de important este să întreţii starea de spirit a 
luptătorilor în ajunul unei asemenea încercări disperate, s- 
a folosit de răgaz pentru a se adresa celor din subordinea 
sa, Cărunţii, într-un limbaj poetic, explicându-le onoarea 
de a se situa în chiar centrul bătăliei, având alături de ei 
pe marele luptător alb din Stele, promițând mari 
recompense în vite şi promovări tuturor celor ce vor 
supravieţui în cazul în care armata lui Ignosi se va dovedi 
învingătoare. 

Am privit la şirurile de pene negre unduitoare şi la feţele 
împietrite care le purtau şi am oftat la gândul că în 
răstimpul unei singure ore, cei mai mulţi, dacă nu toţi, 
dintre aceşti veterani minunaţi, nimeni neavând mai puţin 
de patruzeci de ani, vor zăcea morţi sau răniţi de moarte 
în praf. Nu putea fi altfel, erau condamnaţi de acea 
înţelepciune a nepăsării faţă de viaţa omenească specifică 
marilor generali, care adesea îşi menajează armata pentru 
a-şi atinge scopurile trimiţând-o la un măcel sigur, pentru 
a putea oferi cauzei şi rămăşiţelor armatei o şansă de 
reuşită. Erau predestinaţi morţii şi ei ştiau adevărul. Ţinta 
lor era să suporte atacul detaşamentelor ce urmau să 


pătrundă unul câte unul pe limba verde din spatele nostru, 
până aveau să fie exterminați sau până ce aripile vor găsi 
prilejul nimerit să lovească. Dar niciunul nu manifesta vreo 
ezitare, niciun semn de teamă nu am zărit pe feţele 
războinicilor. lată-i îndreptându-se spre o moarte sigură, 
pentru a nu mai vedea niciodată lumina binecuvântată a 
zilei, şi cu toate acestea acceptându-şi soarta fără niciun 
tremur. Nici măcar în acele clipe nu m-am putut opri să nu 
compar starea lor de spirit cu a mea, care era departe de 
a fi liniştită, făcându-mă să scot un suspin de invidie şi 
admiraţie. Niciodată nu mai văzusem un devotament atât 
de total faţă de ideea de datorie şi o astfel de indiferenţă 
faţă de fructele ei amare. 

— Priviţi la regele vostru, a strigat la sfârşit Infadoos 
arătând spre Ignosi, luptaţi şi muriţi pentru el, căci aceasta 
este datoria celor curajoşi, şi blestemat şi hulit să fie 
numele celui care se codeşte să-şi dea viaţa pentru rege 
sau care întoarce spatele inamicului! Priviţi la regele 
vostru, şefi, căpetenii, soldaţi! Aduceţi omagiul vostru 
Şarpelui sacru şi urmaţi-ne, căci incubu şi cu mine vă vom 
deschide calea spre inima trupelor lui Twala! 

După o clipă de tăcere, dinspre trupele adunate în faţa 
noastră a răzbit un murmur asemenea freamătului 
îndepărtat al mării, produs de lovirea înceată a mânerelor 
a şase mii de sulițe de scuturile războinicilor. Treptat 
zgomotul s-a accentuat, devenind tot mai profund şi mai 
vast prefăcându-se într-un vuiet reverberator ce bubuia 
asemenea tunetului în munţi, umplând aerul de grele 
valuri de sunet. Apoi, a prins să descrească şi se stinse pe 
notele ultimelor vibrații, fiind urmat deodată de salutul 
regal. 

Puteam crede că Ignosi avea de ce să fie mândru în 
acea zi, căci niciun împărat roman nu se bucurase de un 
asemenea salut din partea gladiatorilor „duşi la moarte”. 


Ignosi a răspuns acestui act magnific de credinţă 
ridicând securea de luptă, iar Cărunţii au defilat pe trei 
rânduri, fiecare rând fiind compus din aproximativ o mie 
de oameni, fără a-i număra şi pe ofiţeri. Când ultimele 
companii s-au depărtat la vreo cinci sute de metri, Ignosi 
s-a pus el însuşi în fruntea Bivolilor, al căror regiment 
fusese organizat tot pe trei rânduri, a dat ordinul de 
plecare, şi am pornit cu toţii, eu ridicând, inutil s-o mai 
spun, cele mai fierbinţi rugi ca să scap cu bine din ce avea 
să urmeze. Mă aflasem adeseori în situaţii fără ieşire, dar 
niciodată într-una atât de defavorabilă ca asta sau într-una 
în care şansele mele de supravieţuire să fie mai mici. 

Când noi am ajuns la marginea platoului, Cărunţii se 
aflau deja la jumătatea pantei ce dădea în limba de 
pământ cu iarbă ce ducea la poalele dealului, semănând 
cu partea interioară a unei copite de cal de care este 
prinsă potcoava. In tabăra lui Twala de pe câmpul din faţa 
noastră agitația era la cote maxime, regiment după 
regiment mărşăluind înainte bătând uniform pasul, pentru 
a ajunge la rădăcina limbii de pământ, înainte ca forţa de 
atac să pătrundă în câmpia aşezării Loo. 

Această limbă, care avea cam patru sute de metri în 
profunzime, chiar de la rădăcină, adică de la partea cea 
mai lată, nu număra decât şase sute cincizeci de paşi în 
lăţime, în vreme ce în vârf dacă măsura nouăzeci. Cărunţii, 
care în drumul lor pe panta dealului spre vârful limbii 
formaseră un şir, ajungând în punctul în care locul se 
lărgea din nou, şi-au strâns rândurile şi au rămas 
nemişcaţi. 

Apoi, noi, adică Bivolii, ne-am plasat în spatele vârfului 
limbii, constituind rezerva, cam la o sută de metri de 
ultima linie a Cărunţilor, pe un teren ceva mai ridicat. În 
vremea aceasta am avut prilejul să observăm forţele lui 
Twala care, fireşte, fuseseră refăcute după atacul din zori, 


şi, în ciuda pierderilor suferite, am numărat nu mai puţin 
de patruzeci de mii deplasându-se cu rapiditate spre 
poziţiile noastre. 

Dar cu cât se apropiau mai mult de rădăcina limbii, cu 
atât ezitau mai tare, dându-şi seama că doar un singur 
regiment putea trece prin porţiunea îngustată şi că acolo, 
la vreo şaptezeci de metri de intrare, imposibil de atacat 
decât frontal, apărat de o parte şi de alta de povârnişuri 
pline de bolovani, se găsea faimosul regiment al 
Cărunţilor, mândria şi gloria armiei kukuani/or, pregătiţi să 
răspundă atacului, aşa cum făcuseră cândva cei trei 
romani care opriseră o ceată de o mie. 

Şovăitori, şi-au oprit apoi înaintarea. Nu-i prea îndemna 
inima să încrucişeze suliţele cu cele trei rânduri întunecate 
de războinici care li se opuneau ferm. Curând totuşi, apăru 
un general înalt, purtând însemnul smocului de pene de 
struţ, însoţit de mai mulţi şefi şi aghiotanţi şi care, după 
părerea mea era însuşi Twala. A dat un ordin, şi primul 
regiment, răcnind pe mii de glasuri, s-a repezit spre 
Cărunţi, care însă au rămas perfect nemişcaţi şi tăcuţi 
până ce forţa atacatoare s-a aflat la vreo patruzeci de 
metri, un val de tolla fiind aruncat spre ei. 

Apoi, pe neaşteptate, făcând un salt şi urlând, s-au 
repezit înainte cu suliţele ridicate, războinicii lovindu-se 
într-o confruntare sângeroasă. În secunda următoare am 
auzit tunetul declanşat de lovirea scuturilor între ele, 
câmpia prinzând viaţă de la razele de lumină aruncate de 
suliţele scânteietoare. Mulțimea războinicilor pendula într- 
o parte şi-n alta, înjunghiindu-se reciproc, dar nu pentru 
mult timp. Rândurile atacatorilor au prins să se subţieze şi, 
în cele din urmă, cu o unduire înceată şi prelungă, Cărunţii 
trecură peste ei, la fel cum un talaz uriaş acoperă creasta 
altuia ce s-a spart deja. Se terminase. Celălalt regiment 


fusese complet nimicit, însă Cărunţii nu mai aveau decât 
două rânduri rămase. O treime dintre ei erau morţi. 

Strânşi umăr lângă umăr, s-au cufundat din nou în 
tăcere, aşteptând următorul atac. M-am bucurat să 
recunosc barba blondă a lui sir Henry care se deplasa de 
colo, colo, reaşezând dispozitivul. Aşadar, era în viaţă! 

In vremea aceasta, noi ne-am deplasat spre câmpul 
confruntării care era acoperit de vreo patru mii de fiinţe 
omeneşti trântite la pământ, morţi, muribunzi şi răniţi, 
acoperiţi pur şi simplu de sânge. Ignosi a dat un ordin 
transmis rapid din soldat în soldat, conform căruia niciun 
rănit din trupele inamice nu avea să fie ucis, ordin care, 
după cum am putut noi vedea, a fost îndeplinit la literă. Ar 
fi fost o privelişte înfiorătoare să fi fost altfel! 

Dar deja un al doilea regiment ce se distingea prin 
penele albe, fustanele şi scuturi, se deplasa înainte pentru 
a se confrunta cu cei două mii de Cărunţi rămaşi, care-l 
aşteptau în aceeaşi tăcere amenințătoare ca şi mai 
înainte, până ce inamicul a ajuns la vreo patruzeci de 
metri, moment în care s-au repezit asupra lui cu toată 
forţa. S-a auzit din nou îngrozitorul tunet al scuturilor 
lovite între ele şi tragedia s-a repetat sub ochii noştri. 

Dar de astă dată rezultatul s-a lăsat mai mult aşteptat: 
într-adevăr, pentru moment părea imposibil ca rândurile 
Cărunţilor să dobândească din nou victoria. Regimentul 
inamicului era compus din tineri ce luptau cu o furie de 
nedescris şi, la început, a părut că au reuşit să-i împingă 
pe veterani înapoi. Măcelul era îngrozitor, la fiecare minut 
căzând sute de oameni, iar odată cu strigătele 
războinicilor şi gemetele muribunzilor, acompaniate de 
zăngănitul suliţelor, răzbea un şuier continuu, jos: „S'gee! 
S'gee! „, nota de triumf a fiecărui luptător care-şi trecea 
assegai-ul din nou şi din nou prin trupurile inamicilor săi. 


Dar disciplina perfectă şi curajul ferm şi statornic pot 
face minuni, un veteran valorând cât doi tineri, aşa cum 
începea să se vadă. Căci chiar când am crezut că se zisese 
cu Cărunţii, fiind pregătiţi să le luăm locul de îndată ce ar 
fi lăsat câmpul descoperit, am auzit vocea profundă a lui 
sir Henry ridicându-se deasupra zarvei şi am zărit securea 
lui de luptă rotindu-se pe deasupra penelor ce le purta pe 
cap. Apoi, situaţia s-a schimbat: Cărunţii n-au mai dat 
înapoi, au rămas pe loc asemenea unei stânci de care 
valurile inamice se loveau spărgându-se şi împrăştiindu-se. 
Curând, s-au pus din nou în mişcare, doar că de astă dată 
înainte! Nefiind folosite arme de foc, aerul era limpede, 
astfel că am putut să vedem totul. După încă câteva 
minute, inamicul fusese împuţinat. 

— Ăştia-s bărbaţi, cu adevărat! Vor câştiga din nou! a 
strigat Ignosi, care scrâşnea din dinţi lângă mine. Vezi, e 
gata! 

Deodată, asemenea smocurilor de fum de la gura 
tunului, rândurile atacatorilor s-au risipit în grupuri, penele 
vălurindu-le pe spate, lăsând în urmă pe învingătorii lor 
care însă, vai! nu mai alcătuiau un regiment. Din vitezele 
trei rânduri, care cu puţin timp în urmă număraseră trei 
mii de războinici, mai rămăseseră vreo şase sute de 
luptători mânjiţi de sânge. Restul erau nimiciţi. Dar chiar şi 
aceştia şi-au ridicat suliţele şi au izbucnit în chiote de 
triumf, după care, în loc să cadă istoviţi la pământ, aşa 
cum ne-am fi aşteptat, au fugărit încă vreo sută de metri 
trupele răsfirate ale duşmanului, au luat poziţie în jurul 
unei măguri şi, strângându-şi rândurile, au format trei 
inele în jurul ei. lar acolo, slavă cerului, stând pentru un 
minut pe vârful ridicăturii, l-am zărit pe sir Henry, părând a 
nu fi căpătat nicio rană, iar alături de el pe prietenul nostru 
Infadoos. Regimentele lui Twala au făcut joncţiunea cu 
cetele învinse şi din nou lupta părea să fie reluată. 


Aşa cum cititorii acestei cărţi au bănuit deja de mult 
timp, sunt, ca să fiu sincer, destul de laş, nefiind în niciun 
fel dedicat luptei, deşi adeseori m-am aflat în situaţii 
neplăcute, fiind obligat să vărs sânge omenesc. Dar am 
urât întotdeauna asemenea împrejurări şi am căutat pe 
cât posibil să nu-mi micşorez cantitatea de sânge, 
folosindu-mă uneori de proverbul fuga-i ruşinoasă dar e 
sănătoasă. Cu toate acestea, acum, pentru prima oară în 
viaţa mea, mi-am simţit inima înflăcărată. În creier, 
asemenea ciupercilor după ploaie, mi-au revenit 
fragmente din „Legendele lui Ingoldsby” alături de versete 
sângeroase din Vechiul Testament. Sângele ce până atunci 
mai că-mi îngheţase de groază, a prins să-mi circule cu 
rapiditate prin vene şi iată-mă prizonierul unei sălbatice 
dorinţe de a ucide fără cruţare. Am privit la rândurile 
războinicilor din spatele nostru şi, pentru o secundă, m-am 
întrebat dacă chipul meu arăta precum ale lor. Stăteau 
acolo cu braţele vibrând, cu buzele desfăcute, cu 
trăsăturile fioroase pe care se putea citi pofta nesăţioasă 
de luptă, şi cu ochii în care se ghicea privirea dulăului ce 
după o îndelungată urmărire îşi zăreşte prada. 

Luând în considerare poziţia ce o ocupa, doar inima lui 
Ignosi, părea să-i bată, după toate aparențele, la fel de 
liniştit sub mantia de piele de leopard, deşi chiar şi e/ 
scrâşnea din dinţi. Nu puteam să mai suport. 

— Stăm aici până prindem rădăcini, Umbopa... vreau să 
spun, Ignosi, în vreme ce Twala ne macină fraţii acolo? l- 
am întrebat. 

— Nu, macumazahn, a venit răspunsul, acum e 
momentul favorabil, să profităm de el. 

Abia a rostit aceste vorbe, că un regiment a trecut în 
pas alergător pe lângă inelul din jurul măgurii şi, 
înconjurându-l a lovit în partea dinspre noi. 


Ridicându-şi securea de luptă, Ignosi a dat semnalul de 
înaintare şi, scoțând răcnetul de luptă al kukuani/or, Bivolii 
au pornit în fugă asemenea valurilor mării. 

Ce a urmat, îmi este imposibil să descriu. Tot ce-mi mai 
amintesc este un asalt în neorânduială şi totuşi ordonat, 
care părea să cutremure pământul, schimbarea dramatică 
a situaţiei de pe câmpul de luptă, apoi şocul înfruntării, un 
vuiet groaznic de glasuri, scânteierile continue ale suliţelor 
prin pâcla sângerie. 

Când mi s-au limpezit minţile, m-am regăsit în mijlocul 
rămăşiţelor Cărunţilor, în preajma culmii măgurii, alături 
de nimeni altul decât de sir Henry. Cum ajunsesem acolo 
n-aveam atunci nici cea mai mică idee, dar după aceea sir 
Henry mi-a povestit că fusesem purtat pe valul primului 
asalt furibund al Bivolilor până aproape de picioarele sale 
şi părăsit, când au fost nevoiţi să se retragă. Imediat, a 
ieşit din inel şi m-a tras repede la adăpost. 

Cât despre lupta care a urmat, cum aş putea-o descrie? 
Mulţimi după mulţimi de războinici au luat cu asalt cercul 
nostru care se împuţina văzând cu ochii, şi de fiecare dată 
am reuşit să-i respingem. Cum scrisese atât de frumos 
cineva: 

Suliţaşii rămân de neclintit în pădurea neagră, de 
nepătruns, câte unul luând locul fratelui său în clipa când 
acesta cade la pământ. 

Era minunat să priveşti batalioanele acelea viteze 
căţărându-se peste cadavrele camarazilor, pe care le 
ţineau uneori în faţă ca să preia loviturile suliţelor noastre, 
pentru ca la rândul lor să îngroaşe grămezile de stârvuri. 
Era o privelişte de toată isprava să-l vezi pe acel bătrân 
războinic Infadoos păstrându-şi calmul de parcă ar fi 
participat la o paradă şi împărțind ordine, îndemnuri şi 
chiar glume celor câtorva războinici rămaşi ca apoi, cu 
fiecare atac primit, să se repeadă înainte acolo unde 


bătălia era mai crâncenă ca să-şi facă simţite prezenţa şi 
aportul. Dar şi mai măreaţă era priveliştea ce-l înfăţişa pe 
sir Henry, ale cărei pene fuseseră rase de o lovitură de 
suliță, astfel încât părul său lung şi blond îi flutura pe 
spate. Măreţul danez, căci n-ar fi putut fi altceva, cu 
mâinile, cu armura şi securea acoperite de sânge, 
împărțea lovituri în faţa cărora nimeni nu supravieţuia. 
Vedeam cum de fiecare dată când un inamic îi sărea în 
faţă era trimis la pământ, iar sir Henry, scoțând strigătul: 
„Ahoy, ahoy” aidoma strămoşilor săi războinici, trimitea 
lovitură după lovitură care treceau de scut şi suliță, prin 
smocul de pene, prin păr şi un craniu, până ce nimeni 
dintre duşmani nu a mai avut îndrăzneala să se apropie de 
marele om alb „umtagati”, vrăjitorul, care ucidea fără să 
fie ucis. 

Dar deodată s-a auzit strigătul: Twala, y’ Twala! şi din 
mulţime a apărut nimeni altul decât uriaşul rege cu un 
singur ochi, înarmat cu scut şi secure şi îmbrăcat în 
cămaşă de zale. 

— Unde eşti, incubu, om alb, care l-ai ucis pe fiul meu 
Scragga, să vedem dacă mă poţi ucide şi pe mine! a 
strigat el, aruncând o tolla direct spre sir Henry, care, 
văzând din fericire cuțitul, îl opri cu scutul, deşi lama 
acestuia trecu de piele, înfigându-se adânc în cadrul de 
fier. 

Apoi, cu un răcnet, Twala s-a repezit spre el, lovind cu 
securea în scutul ridicat cu o aşa putere, încât sir Henry, 
deşi un om puternic, a căzut în genunchi. 

Dar lucrurile nu au apucat să meargă mai departe, căci 
dinspre regimentele strânse în jurul nostru s-a auzit un 
strigăt de disperare, şi ridicându-mi privirea am văzut şi 
cauza. 

Flancul drept şi cel stâng al câmpiei erau însufleţite de 
penele războinicilor atacatori. Spre marea noastră uşurare, 


detaşamentele care porniseră în învăluire apăruseră dintr- 
odată. Nici că putea fi ales un moment mai potrivit. 
Întreaga armată a lui Twala, aşa cum prevăzuse Ignosi, îşi 
concentrase toată atenţia pe lupta sângeroasă care se 
ducea în jurul rămăşiţelor Cărunţilor şi a regimentului 
Bivolilor, care intraseră din plin în bătălie la o distanţă 
foarte mică, aceste două grupări formând inima armatei 
noastre. Abia când flancurile noastre erau pe cale să facă 
joncţiunea, încercuindu-i complet, au băgat de seamă şi 
soldaţii lui Twala, căci ei crezuseră că aceste forţe erau 
ţinute în rezervă pe creasta în formă de semilună. ŞI 
acum, chiar înainte să poată să constituie un dispozitiv de 
apărare, formațiunile de impis le săriseră, precum ogarii, 
în faţa flancurilor lor. 

În cinci minute, soarta bătăliei a fost hotărâtă. Atacate 
din ambele flancuri şi marcate puternic de masacrul 
efectuat asupra lor de Cărunţi şi Bivoli, regimentele lui 
Twala au rupt rândurile şi curând câmpul dintre noi şi Loo 
s-a umplut de grupuri de soldaţi care fugeau într-o 
dezordine de nedescris. Cât despre inamicii care abia ne 
înconjuraseră pe noi şi pe Bivoli, s-au topit ca prin minune, 
lăsându-ne acolo ca pe o stâncă după ce s-au retras 
valurile înspumate. Dar ce privelişte! în jurul nostru tronau 
grămezi de morţi şi muribunzi, dintre vitejii Cărunţi mai 
rămânând în picioare doar nouăzeci şi cinci de oameni! 
Peste trei mii patru sute căzuseră sub flamura acestui 
regiment, dintre care cei mai mulţi nu aveau să se mai 
ridice niciodată! 

— Bărbaţi, a spus Infadoos pe un ton liniştit, după ce, 
cât timp îi fusese bandajat o rană la braţ privise spre 
rămăşiţele regimentului său, voi aţi păstrat reputaţia 
trupei voastre. Şi copiii copiilor voştri îşi vor aminti de 
lupta de astăzi. Apoi, se întoarse şi-i scutură mâna lui sir 
Henry. Tu eşti o mare căpetenie, incubu, a spus el simplu, 


am trăit ani mulţi printre războinici şi am cunoscut pe cei 
mai curajoşi, dar totuşi n-am mai întâlnit un bărbat ca tine. 

În acel moment, Bivolii au trecut pe lângă noi în direcţia 
Loo, şi din partea lui Ignosi a fost adus mesajul conform 
căruia Infadoos, sir Henry şi cu mine eram invitaţi să-i 
însoţim. Celor nouăzeci şi cinci de oameni rămaşi dintre 
Cărunţi li s-a ordonat să adune răniții, iar noi ne-am ocupat 
locurile alături de Ignosi care ne-a destăinuit că avea de 
gând să ajungă la Loo pentru a definitiva victoria luându-l 
prizonier pe Twala, dacă va fi posibil. Dar înainte să 
pornim mai departe, l-am descoperit pe neaşteptate pe 
Good şezând pe un muşuroi la vreo sută de metri distanţă. 
Aproape de el se afla corpul unui kukuan. 

— Poate că e rănit, a spus sir Henry, îngrijorat. 

Dar taman când făcea remarca aceasta, s-a petrecut un 
lucru neobişnuit. Corpul neînsufleţit al războinicului 
kukuan, sau care părea să fie neînsufleţit, a sărit în sus, l-a 
pocnit în cap pe Good aruncându-l de pe muşuroi şi l-a 
lovit cu sulița. Am alergat îngroziţi spre ei şi, apropiindu-ne 
am văzut pe musculosul războinic dând lovitură după 
lovitură în trupul lui Good întins la pământ, care, la fiecare 
atingere îşi arunca în aer toate patru membrele. Văzându- 
ne că ne apropiam, kukuanul a dat o ultimă şi cea mai 
cumplită lovitură, după care strigând spre noi: „la asta, 
vrăjitorule!” a rupt-o la fugă. Good nu mai mişca, iar noi 
am considerat că bietul nostru camarad era terminat. Ne- 
am apropiat îndureraţi, dar ce uluiţi am rămas când am 
constatat că, într-adevăr, era palid şi deşelat, dar păstrând 
pe faţă un surâs senin, iar în ochi monoclul său 
scânteietor. 

— Teribilă armura asta, a îngăimat el, văzându-ne feţele 
aplecate deasupra lui. Ce dezamăgit trebuie să fi fost 
haimanaua aia! 


După care a leşinat. Examinându-l am găsit că fusese 
serios rănit la picior de un cuţit, în cursul urmăririi, dar în 
schimb cămaşa de zale îl apărase împotriva loviturilor de 
suliță care doar îl zdruncinaseră ca lumea. O ieşire 
binecuvântată. Cum, pe moment, nu mai puteam să facem 
nimic pentru el, a fost depus pe unul din scuturile-targă şi 
cărat alături de noi. 

Ajungând la poarta cea mai apropiată a aşezării Loo, am 
dat peste unul dintre regimentele noastre ascultând cu 
supunere ordinele date de Ignosi. Celelalte regimente se 
aflau de asemenea la celelalte intrări în oraş. Comandantul 
regimentului l-a salutat pe lgnosi ca pe un rege, 
informându-l că armata lui Twala îşi găsise refugiul în oraş, 
iar Twala însuşi scăpase, gândind însă că moralul trupelor 
sale era la pământ şi că acestea se vor preda. Ca urmare, 
după ce a ţinut sfat cu noi, Ignosi a trimis soli la fiecare 
dintre porţi cerându-le apărătorilor să le deschidă şi 
făgăduind sub cuvânt de rege că va acorda iertare şi-i va 
lăsa în viaţă pe toţi cei care vor depune armele şi că, dacă 
nu vor face asta până la lăsarea întunericului, va da foc 
oraşului şi tuturor celor aflaţi între zidurile sale. Mesajul 
său nu a rămas fără efect. O jumătate de oră mai târziu, în 
strigătele şi chiotele Bivolilor, peste şanţ a fost lăsat podul, 
iar porţile din dreptul lui au fost deschise. 

Luându-ne toate precauţiile împotriva oricărei capcane, 
am intrat în oraş. De-a lungul drumurilor se găseau mii de 
războinici deprimaţi, cu capul plecat şi cu suliţele şi 
scuturile la picioarele lor, care, la îndemnul ofiţerilor lor, l- 
au salutat pe Ignosi ca pe un rege. 

Am înaintat direct spre kraal-ul lui Twala. Ajunşi în 
spaţiul uriaş, unde, cu o zi sau două în urmă, urmărisem 
parada şi vânătoarea de vrăjitoare, l-am găsit complet gol. 
De fapt, nu complet, căci în depărtare, în faţa colibei sale, 


şedea însuşi Twala alături de care se găsea un singur 
însoțitor - Gagool! 

Era o scenă tristă, cum stătea acolo, cu scutul şi securea 
lăsate deoparte, cu bărbia în pieptul său îmbrăcat în zale, 
având drept tovarăş doar o cotoroanţă şi, în ciuda 
nelegiuirilor şi crimelor sale, m-am simţit străbătut de un 
fior de compasiune privindu-l pe Twala „decăzut din înalta 
sa poziţie”. Niciun soldat din marea sa armată, niciun 
curtean din cei care-i cântaseră în strună, nici măcar o 
singură soţie care să fi rămas să-i împărtăşească soarta 
sau să împartă amarul decăderii sale. Bietul sălbatic! Avea 
să înveţe lecţia pe care ne-o dădea Soarta celor mai mulţi 
dintre noi care trăiseră îndeajuns de mult, anume că ochii 
lumii sunt orbi faţă de cel căzut şi că acela rămas fără 
apărare găseşte doar puţini prieteni şi minimă cruţare. Nu 
că ar fi meritat vreuna sau alta cel în cauză. 

Trecând prin poarta kraarului, am traversat spaţiul 
deschis către locul unde se găsea ex-regele. La vreo 
cincizeci de metri de el, regimentul s-a oprit şi, însoţiţi 
doar de o mică gardă, ne-am apropiat de el, întâmpinați 
de ocările veninoase ale lui Gagool. Ajunşi lângă el, Twala 
şi-a ridicat pentru prima oară capul împodobit cu pene şi 
şi-a fixat unicul său ochi, care părea să scânteieze cu furie 
înăbuşită asemenea diamantului care-i era prins de frunte, 
pe rivalul său victorios - Ignosi! 

— Te salut, o, rege! a spus el, cu batjocură amară. Tu 
care ai mâncat din pâinea mea, iar acum, cu ajutorul 
magiei oamenilor albi, mi-ai atras regimentele şi mi-ai 
învins armia, te salut! Oare ce soartă mi-ai rezervat, o, 
rege? 

— Soarta pe care ai hotărât-o tatălui meu, pe al cărui 
tron te-ai căţărat atât de mulţi ani! a fost răspunsul aspru. 

— Prea bine! Îţi voi arăta cum se moare, ca să-ţi aduci 
aminte când îţi va veni timpul. Priveşte, soarele se 


cufundă în sânge, a spus, arătând cu securea spre globul 
care asfinţea. Este bine că şi soarele meu va apune în 
tovărăşia lui. lar acum, o, rege, sunt pregătit să mor, dar 
pretind să mi se acorde favoarea Casei regale kukuane?!, 
de a muri luptând. Nu-mi poţi refuza asta, căci până şi laşii 
care astăzi au dat bir cu fugiţii se vor fi făcut mai puţin de 
ruşine. 

— Îţi acord acest drept. Alege cu cine vrei să lupţi. Cu 
mine nu vei putea, căci regele nu luptă decât în război. 

Privirea sumbră a lui Twala s-a plimbat peste rândurile 
noastre şi am simţit, când o clipă s-a oprit asupra mea, că 
o nouă scenă oribilă se va petrece. Dacă mă va alege pe 
mine ca să înceapă lupta? Ce şansă aş avea împotriva unui 
sălbatic disperat, înalt de doi metri şi cu umerii aşa laţi? E 
ca şi cum m-aş sinucide. M-am hotărât iute în mintea mea 
să refuz lupta, chiar dacă, drept urmare, aveam să 
primesc beşteleala kukuanilor. După mine, este mai bine 
să fii huiduit decât să fii făcut bucăţi cu o secure. 

Deodată, Twala a rostit: 

— Incubu, ce zici, terminăm ce am început astăzi, sau să 
te consider un laş alb, chiar până la ficaţi?! 

— Nu, a intervenit numaidecât Ignosi. Nu vei lupta cu 
incubu. 

— Nu... dacă-i este frică, a spus Twala. 

Din nefericire, sir Henry a înţeles remarca şi sângele i-a 
înroşit obrajii. 

— Voi lupta cu el, a zis, şi o să vadă dacă mi-e frică. 

— Pentru Dumnezeu! m-am băgat şi eu. Nu-ţi risca viaţa 
pentru un om ajuns pe culmile disperării. Cine te-a văzut 
astăzi ştie că eşti curajos pe deplin. 

— Voi lupta cu el, a venit răspunsul ţâfnos. Oricine mă 
numeşte laş nu va rămâne în viaţă. Sunt gata! 

21 La kukuani există o lege conform căreia niciun membru al familiei regale nu poate fi omorât, 


decât cu propriul său consimţământ care nu este refuzat niciodată. I se îngăduie să-şi aleagă o 
seamă de adversari, cu aprobarea regelui, cu care va lupta până ce unul dintre ei îl va ucide. A.Q. 


Şi a păşit în faţă, ridicându-şi securea de luptă. Mi-am 
frânt mâinile în faţa acestei scene absurde de don 
quijotism, dar dacă era hotărât să meargă până la capăt, 
nu aveam cum să-l opresc. 

— Nu lupta, fratele meu alb, a spus Ignosi, lăsându-şi cu 
afecţiune mâna pe umărul lui sir Henry. Ai luptat destul şi 
dacă vei pieri de mâna lui, inima mea se va frânge. 

— Voi lupta, Ignosi, a insistat sir Henry. 

— Prea bine, incubu, eşti un om viteaz! Va fi o luptă pe 
cinste! Păzea, Twala, Elefantul este pregătit pentru tine! 

Fostul rege a izbucnit într-un râs sălbatic şi a păşit în 
faţa lui Curtis. Pentru un moment, au rămas aşa, soarele 
ce  asfinţea  încadrându-le  staturile robuste şi 
transformându-le în foc. Alcătuiau o pereche pe cinste. 

Apoi, au început să-şi dea târcoale cu securile pregătite. 

Deodată, sir Henry a făcut un pas înainte şi a lovit cu 
securea spre Twala, care s-a ferit în lateral. Atât de 
puternică fusese lovitura, încât cel ce-o dăduse se îndoise 
pe jumătate, situaţie de care adversarul său a profitat 
imediat. Învârtindu-şi masiva secure pe deasupra capului, 
a repezit-o în jos cu o forţă teribilă. Mi-a căzut inima-n 
călcâie, gândindu-mă că lupta s-a sfârşit! Dar nu, cu o 
mişcare iute de redresare, sir Henry şi-a ridicat scutul 
interpunându-l între el şi secure, cu rezultatul că marginea 
exterioară a scutului a fost ciopârţită, securea lovindu-l în 
umărul stâng, dar nu îndeajuns de puternic ca să-l 
rănească grav. În momentul următor, sir Henry a dat o a 
doua lovitură, pe care Twala a oprit-o la rândul său cu 
scutul. 

Au urmat lovituri după lovituri curmate de scuturi sau 
evitate. 

Lupta devenea tot mai intensă. Soldaţii care urmăreau 
lupta au dat uitării disciplina şi, apropiindu-se, au prins să 
strige şi să geamă la fiecare lovitură. Taman în acel 


moment, Good, pe care-l întinsesem pe pământ alături de 
mine, s-a trezit din leşin şi, ridicându-se în capul oaselor, 
şi-a dat seama ce se întâmpla. Într-o clipă era în picioare 
şi, prinzându-mă de braţ, a început să ţopăie de colo, colo, 
trăgându-mă după el şi strigându-i cuvinte încurajatoare 
lui sir Henry: 

— Aşa, bătrâne! a tipat el. Asta a fost bună! Loveşte de 
sus! şi aşa mai departe. 

Deodată, sir Henry parând o nouă lovitură cu scutul, a 
lovit la rândul lui cu toată puterea. Tăişul securii a trecut 
prin scutul şi cămaşa de zale ale lui Twala, rănindu-l în 
umăr. Cu un strigăt de furie şi durere, Twala îi întoarse 
lovitura cu dobândă, şi atât de zdravănă a fost izbitura lui 
că a trecut prin mânerul de corn de rinocer al securii 
adversarului său, deşi întărită cu lame de oţel, rănindu-l pe 
Curtis la faţă. 

Un strigăt de spaimă a izbucnit dinspre Bivoli, când 
securea eroului nostru a căzut la pământ, în vreme ce 
Twala, ridicându-şi din ou arma, s-a repezit spre el cu un 
urlet. Mi-am închis ochii. Când am deschis, am văzut scutul 
lui sir Henry pe jos şi pe însuşi sir Henry cu braţele 
încolăcite în jurul lui Twala. Se smuceau încolo şi-ncoace, 
strângându-se în braţe ca doi urşi, luptându-se cu toată 
forţa pentru preţioasa lor viaţă şi pentru şi mai preţioasa 
onoare. Cu un efort suprem, Twala reuşi să-l ridice pe 
englez de la pământ şi căzură amândoi rostogolindu-se 
fără oprire pe stratul de var, Twala cercând să-l lovească 
pe Curtis în cap cu securea, iar sir Henry cercând să înfigă 
cuțitul pe care-l avusese la brâu prin cămaşa de zale a 
fostului rege. O luptă crâncenă şi o scenă 
înspăimântătoare. 

— la-i toporul! a strigat Good, şi probabil că a fost auzit, 
în orice caz, aruncând cuțitul, s-a agăţat de toporul pe 
care Twala îl prinsese la brâu cu o cingătoare de piele de 


bou şi, continuând să se rostogolească, prinseră să se 
lupte pentru el ca două pisici sălbatice, gâfâind amarnic. 
Deodată, cingătoarea s-a rupt şi, cu un efort foarte mare, 
sir Henry s-a eliberat, rămânând cu toporul în mână. În 
secunda următoare, era deja în picioare, cu sângele 
curgându-i din rana de pe faţă, imitat imediat de Twala. 
Scoţându-şi pumnalul de la brâu, l-a repezit drept spre 
Curtis, lovindu-l în piept. Izbitura a fost nemaipomenit de 
puternică, dar cine meşterise cămaşa aceea de zale îşi 
cunoştea foarte bine meseria, căci oţelul şi-a făcut datoria. 
Cu un urlet sălbatic, Twala a repezit din nou pumnalul şi 
din nou tăişul ascuţit a fost respins, sir Henry împleticindu- 
se în spate. Şi încă o dată Twala a dat năvală, dar acum, 
revenindu-şi, uriaşul englez a ridicat toporul deasupra 
capului, rotindu-l cu ambele mâini, şi a lovit cu toată forţa. 

Din miile de gâtlejuri a ieşit un strigăt de emoție când 
capul lui Twala i s-a desprins de umeri, după care a 
început să se rostogolească pe jos spre Ignosi, oprindu-se 
taman la picioarele sale. Pentru o clipă, trupul decapitat a 
rămas în picioare, apoi s-a prăbuşit la pământ cu un bufnet 
sec, iar colanul de aur i-a ieşit de după gât. Copleşit de 
oboseală şi de pierderea de sânge, sir Henry s-a lăsat şi el 
să cadă alături de cadavrul fostului rege. 

Numaidecât a fost luat pe braţe şi udat cu apă. Nu după 
mult timp, şi-a deschis ochii cenușii. 

Nu murise. 

În vremea aceasta, soarele asfinţind, m-am apropiat de 
capul lui Twala care zăcea în praf, am smuls diamantul de 
pe fruntea lui şi i l-am întins lui Ignosi. 

— la-l, am spus, rege de drept al kukuanilor, rege prin 
naştere şi izbândă. 

Ignosi şi-a prins diamantul de fruntea sa. Apoi, 
înaintând, şi-a pus piciorul pe pieptul masiv al duşmanului 
său decapitat şi a început să îngâne o incantaţie sau mai 


degrabă un imn de triumf atât de frumos, deşi neasemuit 
de sălbatic, încât mă văd obligat să-i redau cuvintele. 
Odată am ascultat un învăţat, cu o voce frumoasă, 
recitând cu glas tare din Homer şi-mi amintesc că sunetul 
versurilor înşiruite părea să-mi potolească zbuciumul 
sângelui. Incantaţia lui Ignosi, cumplită cum era, dar la fel 
de melodioasă şi sonoră ca şi versurile bătrânului grec, a 
avut exact acelaşi efect asupra mea, deşi eram istovit de 
trudă şi de emoţii. 

— Acum, a început el, acum revolta noastră a trecut în 
izbândă, iar lucrătura noastră diavolească este îndreptăţită 
de putere... De cu zori, adversarii au apărut strângând 
rândurile, şi-au pus echipamentul şi s-au pregătit de 
război... S-au ridicat agitându-şi suliţele, soldaţii strigând 
căpeteniilor: „Duceţi-ne în luptă!”, iar căpeteniile strigând 
regelui: „Indrumă-ne în luptă!”... Râdeau plini de ei, 
douăzeci de mii de oameni şi încă douăzeci de mii... 
Penele lor acopereau câmpia aşa cum penele unei păsări 
acoperă cuibul. Işi agitau scuturile şi strigau, da, îşi agitau 
scuturile în lumina soarelui, tânjeau după luptă şi se 
bucurau!... Au venit împotriva mea, cei mai puternici 
dintre ei s-au repezit să mă ucidă, urlând: „Ha, ha, ha! 
este deja un om mort!”... Apoi, am suflat spre ei, iar 
răsuflarea mea a fost ca răsuflarea vântului şi, deodată, ei 
n-au mai fost!... Fulgerele rele i-au lovit năprasnic, le-am 
supt puterea cu fulgerele suliţelor mele, i-am pus la 
pământ cu tunetul strigătelor mele... S-au împrăştiat, s-au 
risipit, au pierit precum ceața dimineţii... Sunt acum hrană 
uliilor şi vulpilor, iar câmpul de luptă a fost îngrăşat cu 
sângele lor... Unde sunt puternicii care s-au ridicat de cu 
dimineaţă?... Unde sunt cei trufaşi care-şi agitau suliţele 
strigând: „Este deja un om mort!”... Şi-au plecat capetele, 
dar nu ca să doarmă, s-au întins la pământ, dar nu ca să 
se culce... Sunt daţi uitării, au trecut în întuneric, bântuie 


pe lunile moarte. Da, alţii le vor lua nevestele, iar copiii lor 
nu-şi vor mai aduce aminte de ei... lar eu - regele! - 
aidoma unui vultur mi-am găsit cuibul!... Priviţi cât de 
departe am zburat pe timpul nopţii, pentru ca în zori să mă 
reîntorc la puii mei!... Adăpostiţi-vă la umbra aripilor mele, 
voi, oameni, iar eu vă voi apăra şi voi nu vă veţi mai 
teme... Acum e timpul potrivit, timpul prăzii!... Ale mele 
sunt vitele din munţi, ale mele virginele din kraal-uri!... 
larna cu furtunile ei a trecut, a venit primăvara cu florile 
ei... Acum Răul se va ascunde, iar Mila şi Bucuria vor locui 
în ţinut! Bucuraţi-vă, bucuraţi-vă, supuşi ai mei! Lăsaţi şi 
stelele să se bucure de sfârşitul tiraniei şi de faptul că eu 
am ajuns rege! 

Ignosi şi-a terminat incantaţia, şi dinspre mulţimea 
întunecată s-a auzit şi răspunsul: 

— Tu eşti regele? 

Şi iată cum mi s-a îndeplinit profeția făcută solului, căci 
în patruzeci şi opt de ore, stârvul decapitat al lui Twala 
zăcea în faţa porţilor! 


Capitolul XV 
GOOD SE IMBOLNAVEŞTE 


După ce lupta s-a încheiat, sir Henry şi Good au fost duşi 
în coliba lui Twala, unde m-am alăturat lor. Amândoi erau 
istoviţi de oboseală şi pierderea sângelui şi doar starea 
mea era ceva mai bună. Sunt oţelit şi pot rezista mai mult 
decât majoritatea oamenilor, probabil datorită greutăţii 
firave şi pregătirii îndelungate. In seara aceea însă eram şi 
eu terminat şi, aşa cum mi se întâmplă întotdeauna când 
sunt ostenit, vechea rană pe care mi-o făcuse leul începea 
să mă sâcâie. Capul mă durea şi el din pricina izbiturii 
straşnice pe care-o primisem dimineaţă, când fusesem 


lovit fără nicio noimă. Prin urmare, un trio mizerabil cum 
arătam noi în acea seară era greu să mai găseşti şi singura 
noastră alinare era gândul că fusesem din cale-afară de 
norocoşi să zăcem acolo cu durerile noastre, în loc să fim 
tepeni pe întinsul câmpiei, cum fusese cazul cu mii de 
oameni curajoşi care de dimineaţă arătau puternici şi 
sănătoşi. 

Intr-un fel sau altul, cu ajutorul frumoasei Foulata care, 
de când îi salvasem viaţa, se autonumise servitoarea 
noastră, dar mai ales a lui Good, am reuşit să ne scoatem 
cămăşile de zale care, în acea zi, salvase în mod cert 
vieţile a doi dintre noi. Aşa cum mă aşteptam, carnea 
fusese serios învineţită, căci, deşi oţelul oprise tăişurile să 
pătrundă, nu putuse opri şi lovitura ca atare. Atât sir 
Henry, cât şi Good erau plini de vânătăi, şi nici eu nu 
arătam mai acătării. Drept remediu, Foulata ne-a adus o 
pulbere de frunze verzi, având o aromă deosebită, care, 
aplicată ca o alifie, ne-a produs o mare uşurare. Dar deşi 
loviturile primite erau dureroase, nu au produs îngrijorarea 
pe care au stârnit-o rănile lui sir Henry şi Good. Good avea 
o gaură chiar prin carnea „frumoaselor sale picioare albe”, 
pe unde pierduse foarte mult sânge, în vreme ce sir Henry, 
pe lângă alte leziuni, avea o tăietură adâncă deasupra 
maxilarului primită de la securea lui Twala. Din fericire, 
Good este un chirurg destul de bun şi, de cum i-a fost 
adusă mica lui trusă de medic, curăţând cu scrupulozitate 
rănile, le-a cusut cu pricepere mai întâi pe ale lui sir Henry, 
apoi pe ale sale, deşi lumina de la opaițul din colibă era 
destul de precară. Apoi a uns din plin rănile cu un unguent 
antiseptic care se găsea într-un borcănel din trusă, după 
care ne-am legat cu fâşii din batistele pe care le aveam. 

In vremea aceasta, Foulata ne-a pregătit o supă groasă, 
căci eram prea istoviţi să putem înghiţi ceva. Am sorbit-o 
cum am putut şi ne-am aruncat pe grămezile de blănuri 


împrăştiate prin toată coliba fostului rege. Printr-o foarte 
ciudată ironie a sorții, în noaptea ceea, în culcuşul lui 
Twala, învelit în blănurile lui, a dormit însuşi Sir Henry, cel 
care-l ucisese. Am spus că a dormit, dar după zbuciumul 
zilei, era greu să adormi. Mai întâi că aerul era plin de un 
trist adio pentru muribunzi şi bocete pentru cei morţi!?2 

Din toate direcţiile răzbăteau vaietele femeilor ale căror 
soţi, fii şi fraţi pieriseră în bătălie. Cum să nu fii îndurerat 
când douăsprezece mii de oameni, adică aproape o 
cincime din armata kukuanilor, fuseseră nimiciţi în acea 
luptă groaznică. Ţi se sfâşia inima ascultând bocetele 
pentru cei care nu aveau să se mai întoarcă, făcându-mă 
să înţeleg pe deplin oroarea operei împlinite în acea zi 
pentru satisfacerea ambiţiei unui om. Cu toate acestea, 
apropiindu-se miezul nopţii, nesfârşitele litanii au prins să 
se rărească, până ce, în cele din urmă, tăcerea mai era 
întreruptă la intervale de câteva minute de un urlet 
pătrunzător ce răzbea dinspre o colibă din imediata 
noastră vecinătate şi care, cum aveam să aflu mai târziu, îi 
aparţinea lui Gagool ce „vocaliza” asupra cadavrului lui 
Twala. 

După asta, am avut un somn agitat, trezindu-mă din 
când în când cu o tresărire, gândindu-mă că fusesem din 
nou actor în groaznicele evenimente petrecute în ultimele 
douăzeci şi patru de ore. Acum se părea că-l văd pe 
războinicul pe care-l trimisesem la moarte cu mâna mea 
provocându-mă la luptă la vârful muntelui. lată-mă din nou 
în cercul măreț al Cărunţilor ce rămâne de neclintit în faţa 
regimentelor lui Twala, apărând mica măgură. Şi acum văd 
iarăşi penele şi capul însângerat al lui Twala rostogolindu- 
se pe la picioarele mele cu dinţii rânjiţi şi ochii 
scânteietori. În fine, târâş-grăpiş, noaptea s-a scurs, dar la 


22 Din Resemnare, poezie de Henry Wadsworth Longfellow. 
(n.tr.) 


venirea zorilor am remarcat că tovarăşii mei nu dormiseră 
deloc mai bine ca mine. Good avea febră mare şi, la scurt 
timp a început să aiureze şi, spre spaima mea, să scuipe 
sânge, consecinţă, fără îndoială, a vreunei hemoragii 
interne provocate de eforturile disperate ale războinicului 
kukuan de cu o zi în urmă de a-i străpunge zalele cu sulița 
lui. În schimb, sir Henry arăta refăcut, în ciuda rănii de pe 
figură, care-l făcea să mănânce cu greutate şi-l punea în 
imposibilitatea de a râde, deşi era atât de înţepenit şi 
chinuit, încât nu avea motive să râdă. 

Pe la ora opt a venit în vizită Infadoos care părea doar 
oleacă mai stors - deşi era un războinic hârşâit - după 
eforturile depuse în bătălie, informându-ne că rămăsese 
treaz întreaga noapte. Era încântat să ne vadă şi şi-a 
exprimat îngrijorarea pentru starea lui Good, strângându- 
ne apoi mâinile într-un mod ceremonios. Am observat că 
se adresa cu mult respect lui sir Henry, ca şi cum ar fi fost 
mai mult decât un simplu om. Şi, într-adevăr, aşa cum 
urma să aflăm mai târziu, uriaşul englez era privit printre 
kukuani ca o fiinţă supranaturală. Nicio fiinţă omenească, 
spuneau soldaţii, nu putea lupta cum a luptat el ca, la 
sfârşitul unei zile pline de zbucium şi vărsare de sânge, să- 
| poată ucide pe Twala care, pe lângă faptul că era rege, 
era considerat cel mai puternic războinic din ţinut, pentru 
ca într-o luptă unu la unu să-i taie gâtul de taur dintr-o 
lovitură. O lovitură care a devenit de legendă printre 
Kukuani, de atunci înainte orice lovitură remarcabilă sau 
demonstrare a puterii fiind denumită:” pălitura lui incubu”. 

Infadoos ne-a mai spus că toate regimentele lui Twala îi 
juraseră credinţă lui Ignosi şi că astfel de acte de supunere 
începuseră să sosească de la căpetenii din tot ţinutul. 
Moartea pe care Twala şi-o găsise în mâinile lui sir Henry 
pusese capăt oricăror motive de dispută. Scragga fusese 


singurul său fiu legitim, astfel că nu mai exista niciun 
urmaş care să pretindă tronul. 

Am făcut observaţia că Ignosi venise la putere prin 
vărsare de sânge. Bătrânul şef a ridicat din umeri: 

— Da, a răspuns el, dar poporul kukuan nu poate fi 
supus decât făcându-l să verse din când în când puţin 
sânge. Sunt ucişi mulţi bărbaţi, este adevărat, dar femeile 
rămân vii şi curând alţii vor lua locul celor morţi. După 
asta, în ţinut va fi linişte pentru o vreme. 

Mai apoi, în cursul dimineţii, am primit o scurtă vizită din 
partea lui Ignosi pe fruntea căruia strălucea acum 
diamantul regal. Văzându-l înaintând cu maiestate, însoţit 
de o gardă smerită, n-am putut să nu mi-l reamintesc pe 
înaltul zulu pe care-l întâlnisem cu câteva luni în urmă la 
Durban şi care ne rugase să-l luăm în serviciul nostru, 
reflectând la cât de capricioasă este roata sorții. 

— Te salut, o, rege! am spus ridicându-mă. 

— Da, macumazahn, în sfârşit rege, cu ajutorul celor trei 
mâini drepte ale voastre, a venit prompt răspunsul. 

Totul mergea ca pe roate, ne-a spus el. Nădăjduia să 
organizeze mare sărbătoare peste două săptămâni, pentru 
a se înfăţişa poporului. 

L-am întrebat ce soartă îi hărăzise lui Gagool. 

— Ea este geniul rău al ținutului, mi-a răspuns el. Am s-o 
ucid împreună cu toţii vracii ei. A trăit atât de mult încât 
nimeni nu şi-o mai aduce aminte cum era tânără, 
dintotdeauna ea a pornit vânătorile de vrăjitori, ticăloşind 
pământul în ochii Cerului. 

— Dar ştie multe, am spus eu, e mai uşor să nimiceşti 
cunoaşterea, Ignosi, decât s-o acumulezi. 

— Ai dreptate, a spus el, gânditor. Ea, şi numai ea, 
cunoaşte secretul Celor Trei Vrăjitori de colo, către care 
merge Marele Drum, unde sunt îngropaţi regii şi se află 
Tăcuţii. 


— Da, şi unde se găsesc diamantele. Nu-ţi uita 
făgăduiala, Ignosi, trebuie să ne duci la mine, chiar de-ar fi 
s-o laşi pe Gagool în viaţă să ne arate drumul. 

— Nu mi-o uit, macumazahn, o să chibzuiesc la ce mi-ai 
spus. 

După ce a plecat Ignosi, m-am dus să-l văd pe Good 
care continua să delireze. Se părea că febra declanşată din 
pricina rănilor îi învinsese sistemul imunitar, fiind 
declanşată de o leziune internă. Timp de patru, cinci zile, 
starea lui a fost foarte proastă şi sunt convins că fără 
îngrijirea permanentă a Foulatei el ar fi murit. 

Femeile rămân femei oriunde în lume, indiferent de 
culoare. Şi totuşi, într-un anume fel era ciudat să vezi cum 
această frumuseţe întunecată stătea aplecată zi şi noapte 
peste culcuşul lui Good, îndeplinind toate datoriile unei 
infirmiere, cu blândeţea şi cu instinctul ce nu le puteai găsi 
decât la o asistentă medicală. In prima şi a doua noapte, 
am căutat s-o ajut, ca şi sir Henry, de cum a putut să se 
ridice, dar Foulata se arăta deranjată de implicarea 
noastră, în cele din urmă, cerându-ne să-l lăsăm doar pe 
mâna ei, chipurile mişcările noastre tulburându-i odihna, 
lucru care cred că era adevărat. Zi şi noaptea stătea lângă 
el îngrijindu-l, dându-i singurul medicament la îndemână, o 
licoare răcoritoare locală făcută din lapte, în care fusese 
turnat sucul din bulbul unei anume specii de lalea, şi 
îndepărtând muştele care-l sâcâiau. Pot să-mi reproduc 
întreaga scenă care se petrecea noapte după noapte, la 
lumina opaiţului primitiv: Good zbuciumându-se vlăguit, cu 
ochii mari şi sclipitori şi bolborosind cuvinte fără noimă, iar 
lângă el, pe jos, şezând ea cu spatele sprijinit de peretele 
colibei, cu ochii catifelaţi, cu trupul ei frumos sculptat, cu 
trăsăturile obosite după îndelungata veghe, însufleţită de 
o compasiune fără margini - sau să fi fost mai mult decât 
numai compasiune? 


Două zile la rând ne-am aşteptat să moară, dând 
târcoale cu inimile îndurerate. 

Doar Foulata nu credea asta. 

— Va trăi, spunea ea. 

Pe o rază de trei sute de metri în jurul colibei lui Twala, 
unde zăcea suferindul, era o tăcere deplină, căci, la ordinul 
regelui, toţi cei care locuiau în colibele din jur, cu excepţia 
lui sir Henry şi a mea, fuseseră mutaţi, ca nici cel mai mic 
zgomot să nu deranjeze pe cel bolnav. Într-o noapte, a 
cincea în care Good bolea, aşa cum aveam obiceiul, am 
mers să văd cum îi mai era, înainte să pun capul jos 
câteva ore. 

Am intrat în colibă cu mare grijă. Opaiţul pus pe podea 
lumina faţa lui Good care nu se mai zbătea, stând 
nemişcat. 

Deci se petrecuse totuşi! Cu inima amară am scos un 
suspin. 

— Ssst! a făcut pata neagră din dreptul capului lui Good. 
Apoi, strecurându-mă mai aproape, am constatat că nu 
murise, ci că dormea un somn adânc, ţinând strâns în 
biata sa mână albă degetele firave ale Foulatei. Criza 
trecuse, avea să trăiască. A dormit astfel timp de 
optsprezece ore şi, deşi mi-e greu s-o spun căci risc să nu 
fiu crezut, această fată devotată a rămas lângă el tot acest 
timp, temându-se că dacă se va mişca şi-şi va retrage 
mâna îl va trezi. Nimeni nu va şti cât de mult a suferit din 
pricina cârceilor şi oboselii, ca să nu mai amintim de lipsa 
hranei, dar atunci când el s-a trezit, ea a trebuit dusă pe 
braţe, căci membrele îi înţepeniseră, împiedicând-o să se 
mişte. 

După această ameliorare, recuperarea lui Good s-a 
dovedit rapidă şi completă. Abia când şi-a revenit aproape 
total i-a spus sir Henry cât de mult îi datora Foulatei, iar 
când a ajuns la episodul celor optsprezece ore în care-l 


veghease neîntrerupt, temându-se să se mişte ca să nu-l 
trezească, ochii cinstitului marinar s-au umplut de lacrimi. 
S-a ridicat şi s-a îndreptat direct spre coliba unde Foula 
gătea prânzul, căci ne întorsesem deja în vechile noastre 
barăci, luându-mă cu el ca interpret pentru cazul în care 
nu s-ar fi arătat în stare să exprime clar ceea ce voia să-i 
transmită, deşi mă văd nevoit să recunosc că, în general, l- 
a înţeles de minune, având în vedere că poseda un 
vocabular minim de cuvinte străine. 

— Spune-i, a zis Good, că îi datorez viaţa şi că niciodată 
nu-i voi uita devotamentul, până în ultima zi a vieţii mele. 

l-am tradus, şi fata a părut să se înroşească sub pielea 
ei tuciurie. 

Întorcându-se spre el cu una dintre acele mişcări 
graţioase şi uşoare care mereu îmi vor aminti de zborul 
unei păsări sălbatice, Foulata i-a răspuns cu blândeţe, 
privindu-l cu ochii mari şi căprui: 

— Nu, stăpâne, stăpânul să uite. Nu el mi-a salvat mie 
viaţa, nu sunt eu servitoarea lui? 

Se părea că tânăra domnişoară dăduse complet uitării 
aportul meu şi al lui sir Henry la scăparea ei din ghearele 
lui Twala. Dar astea sunt femeile! Imi aduc aminte că 
scumpa mea soţie era aidoma! M-am retras din mica 
convorbire cu inima întristată. Nu-mi plăceau ocheadele 
dulci aruncate de Foulata, căci cunoşteam fatalele 
predispoziţii amoroase ale marinarilor în general, şi pe ale 
lui Good în special! 

După cum mi-am dat seama, pe lume există două 
lucruri care nu pot fi stopate: nu poţi opri un zulu să lupte 
şi niciun marinar să se îndrăgostească la cea mai mică 
chemare. 

La câteva zile după aceste întâmplări, Ignosi şi-a ţinut 
marele său indaba, adică sfat, fiind recunoscut în mod 
oficial rege de către indunas, adică de căpeteniile 


kukuanilor. Spectacolul a fost printre cele mai măreţe, 
desfăşurându-se şi o mare paradă a trupelor. In acea zi au 
defilat şi rămăşiţele Cărunţilor, chiar în deschiderea 
paradei, drept mulţumire pentru  splendidul lor 
comportament în luptă. Fiecăruia dintre ei, regele i-a făcut 
o donaţie generoasă în vite, promovându-i la rang de 
ofiţeri în regimentul Cărunţilor care era în proces de 
reconstituire. De asemenea, în toate colţurile ținutului a 
fost promulgat ordinul conform căruia, având în vedere 
onoarea pe care o făceam prin prezenţa noastră, noi trei 
urma să fim întâmpinați cu salutul regal şi trataţi cu 
întregul ceremonial şi respect datorate îndeobşte regelui. 
Ni s-a mai conferit în mod public puterea de viaţă şi de 
moarte. În prezenţa alor săi, Ignosi şi-a reînnoit făgăduiala 
pe care ne-o făcuse ca sângele niciunui supus să nu fie 
vărsat fără o judecată şi că vânătoarea de vrăjitori va fi 
interzisă pe întregul ţinut. 

După terminarea ceremoniei, l-am aşteptat pe Ignosi ca 
să-i spunem cât de nerăbdători eram să pornim în 
cercetarea minelor către care ducea drumul regelui 
Solomon, rugându-l să ne spună dacă mai aflase ceva în 
legătură cu ele. 

— Prieteni, a spus el, am aflat următoarele. Acolo se află 
cele trei figuri pe care noi le numim Tăcuţii şi cărora Twala 
a vrut să le-o ofere drept jertfă pe Foulata. Tot acolo, într-o 
peşteră adâncă săpată în munte, sunt îngropaţi regii 
noştri. Acolo veţi găsi trupul lui Twala, lături de ale celor 
dinaintea sa. Tot acolo este o văgăună adâncă săpată 
cândva de oameni care au murit de mult, poate în 
căutarea diamantelor de care vorbiţi voi, aşa cum am auzit 
vorbindu-se în Natal, la Kimberley. Tot acolo, pe Tărâmul 
Morţii, există o încăpere secretă de care au cunoştinţă 
doar regele şi Gagool. Or, Twala este acum mort, iar eu nu 
ştiu nimic de ea şi nici ce s-ar putea găsi acolo. Totuşi, 


circulă o legendă potrivit căreia pe vremuri, cu multe 
generaţii în urmă, un om alb a trecut munţii, fiind condus 
la acea încăpere de o femeie care i-a arătat comoara 
ascunsă. Dar înainte să intre în posesia ei, femeia l-a 
vândut, şi regele acelor vremuri l-a alungat în munţi, iar de 
atunci nimeni nu a mai păşit pe acel tărâm. 

— Povestea este adevărată, Ignosi, căci l-am găsit pe 
omul alb în munţi, am spus. 

— Da, l-am găsit. lar eu v-am făgăduit că, dacă veţi 
ajunge la acea încăpere şi acolo se vor găsi diamante... 

— Diamantul de pe fruntea ta dovedeşte că sunt, l-am 
întrerupt eu, arătând spre marea piatră pe care o luasem 
de pe fruntea lui Twala. 

— Poate! Dacă sunt acolo, a urmat el, puteţi lua cât de 
multe puteţi căra, dacă mă veţi părăsi, fraţi ai mei! 

— Mai întâi să găsim încăperea, am spus. 

— Numai o singură persoană v-o poate arăta... Gagool! 

— Şi dacă nu vrea? 

— Atunci va fi dată morţii, a spus ferm Ignosi. Am lăsat- 
o în viaţă numai pentru acest lucru. S-o lăsăm să aleagă! 

Şi a trimis un soldat s-o aducă degrabă în faţa noastră. 
După câteva minute a apărut susţinută de doi străjeri pe 
care îi blestema în vreme ce grăbea pasul. 

— Daţi-i drumul, le-a spus regele străjerilor. 

De cum braţele lor nu au mai sprijinit-o, cotoroanţa 
zbârcită - căci era o cotoroanţă în toată puterea 
cuvântului, ochii ei sclipind ca doi ochi de şarpe - s-a 
prăbuşit grămadă pe jos. 

— Ce vrei de la mine, Ignosi? a şuierat ea. Să nu 
îndrăzneşti să mă atingi. Dacă o faci, o să te ucid acolo 
unde stai. Păzeşte-te de vrăjile mele! 

— Vrăjile tale nu l-au putut salva pe Twala, bătrână 
lupoaică, şi nu mă pot atinge nici pe mine, a fost 


răspunsul. Ascultă ce vreau de la tine: să ne arăţi unde 
este încăperea secretă a pietrelor sclipitoare. 

— Hi, hi! a sâsâit ea. Nimeni nu ştie unde este decât eu 
şi nu-ţi voi spune niciodată. Diavolii albi vor pleca cu 
mâinile goale. 

— Ba o să-mi spui! O să te fac eu să-mi spui! 

— Cum, o, rege? Eşti mare, dar poate puterea ta să afle 
adevărul de la o femeie? 

— Este greu, dar aşa voi face. 

— Cum, o, rege? 

— Uite cum: dacă nu ne spui, vei muri încet în chinuri. 

— Să mor! a urlat ea înfiorată şi furioasă. Să nu 
îndrăzneşti să mă atingi, omule, tu nu ştii cine sunt eu. Cât 
de bătrână crezi tu că sunt? l-am cunoscut pe taţii voştri, 
şi pe taţii taţilor taţilor voştri. La începuturile regatului eu 
eram aici, iar când regatul va fi foarte vechi eu tot aici voi 
fi, căci nu pot să mor decât ucisă din întâmplare, nimeni 
nu va îndrăzni s-o facă! 

— Ba eu o să te ucid. Vezi tu, Gagool, mamă a răului, 
eşti aşa de bătrână încât nu-ţi mai poţi iubi viaţa. Ce poate 
să însemne viaţa pentru o baborniţă ca tine, care nu mai 
are formă, nu mai are păr, nici dinţi, nimic, în afara 
mişeliei şi a ochilor ticăloşi? Trebuie să-mi fii 
recunoscătoare că-ţi iau viaţa, Gagool. 

— Nebunule, a strigat cotoroanţa, afurisit nebun, crezi 
că viaţa este scumpă numai tinerilor? Nu e aşa, şi 
niciodată nu va putea şti asta o inimă de bărbat. Uneori, şi 
tinerilor le pare moartea o binefacere, căci au sentimente. 
lubesc şi suferă şi li se frânge inima când văd pe cei dragi 
cum trec în tărâmul umbrelor. Dar bătrânii nu mai au 
sentimente, nu mai iubesc şi... ha! ha!... râd când văd pe 
alţii cum păşesc în întuneric... ha! ha!... râd când văd răul 
ce este făcut sub stele. Tot ce iubesc este viaţa, caldul, 


caldul soare şi dulcele, dulcele aer. Le este teamă de frig, 
le este teamă de frig şi de întuneric... ha! ha! ha! 

Şi bătrâna s-a aruncat la pământ hohotind nebuneşte. 

— Incetează cu sporovăială asta nătângă şi răspunde- 
mi, i s-a adresat mâniat Ignosi. Ne vei arăta locul unde se 
găsesc pietrele, sau nu? Căci dacă refuzi, vei muri chiar 
acum! 

Şi spunând acestea, a ridicat o suliță cu care a ţintit spre 
ea. 

— Nu vă voi arăta! Nu vei îndrăzni să mă omori, nu vei 
îndrăzni! Cel care mă va ucide va fi blestemat pe veci! 

Ignosi a plecat încet sulița până ce a atins grămada de 
zdrenţe ghemuită la pământ. Cu un strigăt sălbatic, 
Gagool a sărit în picioare, apoi s-a prăbuşit iar şi a prins să 
se rostogolească. 

— Nu! O să vă arăt! Dar lasă-mă în viaţă! Lasă-mă să 
mă bucur de soare şi să molfăi o bucată de carne, şi vă voi 
arăta! 

— Prea bine! Aşa am gândit şi eu, că voi găsi calea să te 
conving. Mâine vei pleca cu Infadoos şi cu fraţii mei albi 
spre acel loc, dar ai grijă să nu dai greş, căci dacă nu le vei 
arăta încăperea, vei muri în chinuri. Am vorbit! 

— Nu voi da greş, Ignosi! Eu îmi ţin întotdeauna 
cuvântul... ha! ha! ha! Pe vremuri o femeie a arătat omului 
alb încăperea şi, - atenţie!, nenorocirea l-a răpus! Aci, 
ochii ei răi au sclipit. Numele ei era tot Gagool. Poate că eu 
am fost acea femeie. 

— Minţi, am intervenit eu. Asta s-a petrecut în urmă cu 
zece generaţii. 

— Ba se poate, ba se poate, când uiţi de când trăieşti. 
Poate a fost mama mamei mele care mi-a spus, căci 
numele ei era tot Gagool. Dar ţine minte că în locul în care 
se găsesc pietrele sclipitoare vei da peste o traistă de 
piele plină de pietre. Omul alb a umplut traista, dar nu a 


apucat s-o mai ia. Nenorocirea l-a răpus, am spus, 
nenorocirea l-a răpus! Poate a fost mama mamei mele cea 
care mi-a spus. Va fi o călătorie veselă, vom putea vedea 
cadavrele celor căzuţi în luptă în drumul nostru. Deja ochii 
lor vor fi dispărut, iar coastele vor fi deja albite... ha! ha! 
ha! 


„Capitolul XVI 
TARAMUL MORŢII 


La trei zile după scena descrisă în capitolul anterior, 
lăsându-se întunericul, am făcut popas în colibele aflate la 
poalele Celor Trei Vrăjitori, cum este numit triunghiul 
muntos către care duce Marele Drum al Regelui Solomon. 
Grupul nostru era alcătuit din noi trei, Foulata, care ne 
servea - în special, pe Good - Infadoos, Gagool, care era 
purtată într-un soi de litieră din care putea fi auzită 
bombănind şi blestemând întreaga ziulică, şi câţiva soldaţi 
şi însoțitori. Munţii, mai precis cele trei piscuri, căci era 
limpede că fuseseră rezultatul unei mişcări tectonice 
izolate, formau, cum am mai spus, un triunghi a cărui bază 
era îndreptată spre noi, cu un pisc în dreapta, unul spre 
stânga şi unul drept în faţa noastră. Nu voi uita niciodată 
priveliştea oferită de aceste trei piscuri în lumina zorilor 
din dimineaţa ce a urmat. Sus, sus, mult deasupra noastră, 
pe marea albastră a cerului se proiectau pantele lor 
înzăpezite, iar dincolo de hotarul zăpezii, piscurile erau 
roşii ca jarul ca şi landele întinse pe versanţii ce duceau 
către ele. Drept în faţa noastră se întindea panglica 
Marelui Drum al lui Solomon care ducea la poalele piscului 
central, la vreo opt kilometri de noi, unde se şi oprea. Era 
punctul terminus! 


Este mai bine să las pe seama imaginaţiei celor care 
citesc această carte sentimentul de nerăbdare nespusă 
care ne însoțea pe drum, în acea dimineaţă. Aveam în 
sfârşit să ne apropiem de minunatele mine care 
reprezentaseră pricina oribilelor morţi ale bătrânului dom 
portughez, cu trei secole în urmă, a bietului meu prieten, 
nefericitul său urmaş, şi, după cum ne temeam, a lui 
George Curtis, fratele lui sir Henry. Oare ne era sortit, 
după toate prin care trecuserăm, să ne descurcăm mai 
bine? Nenorocirea îi lovise, după cum spusese bătrâna 
ticăloasă Gagool, şi oare avea să ne lovească şi pe noi? 
Într-un anume fel, pe când străbăteam această ultimă 
porţiune din frumosul drum, nu mă puteam opri să nu cad 
pradă superstiţiilor oricât de mici, după cum credeam că 
era cazul şi cu sir Henry şi cu Good. 

Timp de o oră şi jumătate sau chiar mai mult, am 
înaintat pe drumul mărginit de iarbă-neagră cu o 
asemenea grabă, încât purtătorii litierei în care se afla 
Gagool abia reuşeau să ţină pasul cu noi, iar baba urla la 
noi să ne oprim. 

— Umblaţi mai încet, oameni albi, a şuierat ea, 
arătându-şi oribila înfăţişare plină de zbărcituri printre 
draperiile de iarbă şi fixându-şi ochii scânteietori asupra 
noastră. De ce alergaţi în întâmpinarea nenorocirii care o 
să vă lovească, voi, căutători de comori? 

Şi a izbucnit în râsul ei dezgustător care-mi producea de 
fiecare dată un fior de gheaţă pe spinare, pentru moment 
golindu-ne de orice urmă de entuziasm. 

Am continuat însă drumul până ce în faţa noastră, 
situată între noi şi pisc, s-a deschis o groapă uriaşă, în 
formă de cerc, cu pante abrupte, de vreo nouăzeci de 
metri adâncime şi cam de un kilometru în circumferință. 


— Nu vă dă prin cap cam ce ar putea fi? i-am întrebat pe 
sir Henry şi pe Good care priveau uluiţi cumplita scobitură 
de la picioarele noastre. 

Au clătinat din capete. 

— Atunci e clar că n-aţi văzut vreodată săpăturile în 
căutarea diamantelor din Kimberley! Puteţi fi siguri că aici 
e Mina de Diamante a regelui Solomon. Priviţi, am 
adăugat, arătând spre stratul de lut tare, albăstrui, ce se 
întindea de-a lungul ierbii şi tufişurilor care mărgineau 
groapa, formațiunea este aceeaşi. Pun rămăşag că, dacă 
vom cobori vom da peste „tuburi” de brecie. Priviţi şi 
acolo! Şi am arătat spre câteva lespezi plate şi subţiri, 
aflate pe o coastă blândă, în matca unui pârâu care pe 
vremuri izvorâse din stâncă. Dacă acelea nu sunt mese pe 
care se spală „materialul”, atunci eu sunt olandez. 

La limita acestei gropi uriaşe, care nu era alta decât cea 
însemnată pe harta bătrânului dom, Marele Drum se 
bifurca, dându-i ocol. Să nu uit, în multe locuri, acest drum 
ocolitor era construit în întregime din bucăţi de stâncă, 
părând a avea scopul să întărească malurile gropii, 
prevenind alunecările de teren. Şi pe acest drum am prins 
să înaintăm, mânaţi de curiozitatea de a descoperi ce era 
cu cele trei monumente pe care le puteam distinge de pe 
partea aceasta a marii deschizături. Apropiindu-ne, am 
constatat că aveam de-a face cu nişte coloşi şi am tras 
concluzia corectă că dinaintea noastră se găseau Cei Trei 
Tăcuţi, ţinuţi la mare preţ de kukuani. Dar abia aflându-ne 
în preajma lor, am putut percepe întreaga lor măreție. 

Acolo, pe piedestale uriaşe de rocă neagră, pe care erau 
cioplite însemne rudimentare ale venerării Fecundităţii, 
aflate la distanţe de patruzeci de paşi şi privind înapoi la 
drumul care se întindea în câmpie pe o distanţă de vreo 
sută de kilometri spre Loo, se găseau trei făpturi gigantice 


şezând - doi bărbaţi şi o femeie - fiecare măsurând în jur 
de zece metri de la coroana de pe cap la piedestal. 

Femeia, care era nudă, avea o frumuseţe deosebită, 
deşi aspră, dar din nefericire trăsăturile fuseseră măcinate 
de secolele în care fuseseră expuse la intemperiile vremii. 
Dintr-o parte şi alta a capului ei se ridicau colţurile unei 
semiluni. Ceilalţi doi coloşi erau însă îmbrăcaţi şi aveau 
trăsături înspăimântătoare, mai ales cel aflat în dreapta 
noastră, care avea chipul unui diavol. Cel din stânga avea 
o expresie senină, dar calmul lui părea cel de dinaintea 
furtunii. Era calmul unei cruzimi inumane, după cum a 
remarcat sir Henry, pe care cei din vechime îl atribuiau 
fiinţelor  atotputernice care puteau totuşi privi la 
suferinţele omeneşti, dacă nu cu bucurie, cel puţin fără 
părere de rău. Aceste trei statui gigantice formau un triptic 
ce-ţi inspira cel mai mare respect, şezând acolo în 
solitudinea lor, cu privirile pe veci aţintite spre câmpie. 

Admirând pe cei Tăcuţi, cum îi botezaseră kukuanii, am 
simţit din nou cum ne roade curiozitatea de a afla ale cui 
mâini le sculptaseră, cine săpase puţul şi cine construise 
drumul. Privind uimit la rândul meu, mi-am amintit subit - 
cunoscând Vechiul Testament - că Solomon se închinase 
la nişte zei ciudaţi, numele celor trei, după cum îmi 
aminteam, fiind „Astarteea, zeiţa sidonienilor, Chemoş, 
urâciunea moabiţilor şi Milcom, zeiţa copiilor lui Ammon, şi 
le-am sugerat însoţitorilor mei că cele trei făpturi din faţa 
noastră ar putea reprezenta pe cele trei divinităţi false şi 
discreditate. 

— Hm, a făcut sir Henry, care era un învăţat şi obținuse 
o înaltă calificare în clasicism la universitate, ar putea să 
fie ceva aici. Astarteea evreilor era Astarte a fenicienilor, 
mari negustori pe timpul lui Solomon. Astarte, care mai 
târziu a devenit Afrodita grecilor, era reprezentată cu 
coarne, asemenea semilunii, iar acolo pe capul femeii se 


văd clar nişte coarne. Poate că aceste forme au fost 
proiectate de un demnitar fenician care se afla la 
conducerea minelor. Cine poate şti??? 

Inainte să terminăm de cercetat aceste remarcabile 
relicve din trecutul îndepărtat, a apărut Infadoos care, 
după ce a salutat pe Tăcuţi ridicându-şi sulița, ne-a 
întrebat dacă aveam intenţia să pătrundem numaidecât pe 
Tărâmul Morţii, sau aveam de gând să luăm mai întâi 
prânzul. Dacă eram pregătiţi să plecăm de îndată, Gagool 
avea bunăvoința să ne conducă. Cum nu era decât 
unsprezece - mânaţi de o curiozitate înfocată - ne-am 
anunţat dorinţa de a pleca numaidecât şi am propus, în 
caz că vom petrece mai mult timp în peşteră, să luăm 
hrană cu noi. Imediat a fost adusă litiera lui Gagool şi 
femeia a coborât singură. In vremea aceasta, la 
rugămintea mea, Foulata a adus nişte biltong alături de 
câteva tigve cu apă într-un coş de răchită, acoperit cu un 
capac. Exact în faţa noastră, la vreo cincizeci de paşi 
dincolo de coloşii de piatră, se ridica un zid abrupt de 
piatră, de vreo douăzeci şi cinci de metri în înălţime care 
se înclina treptat până ce ajungea să se confunde cu 
poalele unui pisc trufaş înconjurat de zăpadă, care se 
ridica deasupra noastră la înălţime de o mie de metri. De 
cum a coborât din litiera ei, Gagool ne-a aruncat o privire 
urâtă după care, sprijinindu-se într-un toiag, a pornit-o 
şontăâc spre zidul cu pricina. Am urmat-o şi am ajuns în 
faţa unei deschizături înguste, în arcadă, care aducea cu 
intrarea într-o galerie de mină. 


23 Iată prin comparație „Paradisul pierdut” al lui Milton, cartea 1: 
„Veni cu ei în ceată, Astarteea, 

Astarte de fenicieni botezată, 

Regina cerului, ce ca podoabă 

Purta o pereche de coarne crescânde, 


Luminoasa ei icoană slăvind-o 
Prin cânt şi rugi ale Sidonului fecioare”. - A.Q. 


Aici Gagool ne-a aşteptat să ne adunăm, păstrând pe 
chip aceeaşi expresie malefică. 

— Ei, oameni albi din Stele, a şuierat ea, mari războinici, 
incubu, bougwan şi macumazahn cel înţelept, sunteţi 
pregătiţi? Atenţie, mă aflu aici pentru a îndeplini porunca 
regelui meu şi pentru a vă arăta încăperea în care se 
găsesc pietrele sclipitoare. Ha, ha, ha! 

— Suntem pregătiţi, i-am răspuns. 

— Prea bine, întăriţi-vă inimile ca să răbdaţi ceea ce veţi 
vedea. Vii şi tu, Infadoos, tu cel care ţi-ai vândut stăpânul? 

Infadoos s-a încruntat şi i-a replicat: 

— Nu, eu nu vin. Nu mi-e dat să intru acolo. Dar tu, 
Gagool, pune-ţi stavilă la gură şi fii foarte atentă cum te 
porţi cu stăpânii mei. 

Îi voi lăsa pe mâinile tale, dar dacă li se va clinti fie şi un 
fir de păr, oricât ai fii tu de vrăjitoare, o să pieri de îndată. 
Auzitu-m-ai? 

— Am auzit, Infadoos, ştiu că-ţi plac cuvintele mari, îmi 
amintesc că, atunci când erai un copil, ţi-ai ameninţat 
propria ta mamă. Dar asta a fost cândva. Nu te teme, nu 
te teme, mai trăiesc doar ca să îndeplinesc porunca 
regelui. Am dus la îndeplinire poruncile multor regi, 
Infadoos, până când au îndeplinit şi ei porunca mea! ha, 
ha, ha! Merg să le mai privesc o dată feţele, ca şi pe alui 
Twala! Haideţi, avem lumină cu noi! Şi a scos de sub 
mantia ei de blană o tigvă plină cu ulei cu un fitil 
rudimentar. 

— Vii şi tu, Foulata? a întrebat Good în kukuana lui de 
baltă, pe care o mai îmbunătăţise de când era cu frumoasa 
sa învăţătoare. 

— Mi-e teamă, stăpâne, a răspuns sfioasă fata. 

— Atunci, dă-mi coşul. 

— Nu, stăpâne, unde mergi tu merg şi eu. 


„La naiba”, am gândit eu, „o să fie o întreagă poveste 
dacă mai ieşim de aici.” Fără alte cuvinte, Gagool a intrat 
în tunel care era îndeajuns de mare ca să permită trecerea 
a doi oameni unul lângă altul şi tare întunecos. l-am urmat 
sunetul vocii, căci tot şuiera către noi să venim, oarecum 
temători şi înfioraţi, iar fâlfâitul subit al unor aripi nu a 
avut darul să ne destindă. 

— Hait! Ce mai e şi asta? a răsunat glasul lui Good. 
Cineva m-a lovit în faţă. 

— Lilieci, i-am spus, dă-i bătaie înainte. 

La vreo cincizeci de paşi, după cât am putut număra, 
tunelul începea să se lumineze treptat. În minutul următor, 
ne aflam în cel mai minunat loc pe care l-au văzut 
vreodată ochii unui om. 

Cititorul să-şi imagineze sala celei mai uriaşe catedrale 
în care s-a găsit vreodată, desigur, fără ferestre, dar uşor 
luminată de sus, probabil de la nişte hornuri săpate în 
tavan şi care ieşeau la aerul liber, care se curba la vreo 
treizeci de metri deasupra capetelor noastre, şi astfel va 
avea o idee despre mărimea giganticei peşteri în care ne 
aflam, cu diferenţa că această catedrală cioplită de natură 
era mai măreaţă şi mai înaltă decât oricare alta ridicată de 
mâna omului. Dar enorma ei formă era cea mai 
neînsemnată frumuseţe a locului, căci de-a lungul ei se 
înşiruiau coloane gigantice ce păreau de gheaţă, dar care, 
în realitate, erau nişte stalactite enorme, îmi este cu 
neputinţă să redau şi cea mai mică idee a copleşitoarei 
minunăţii şi măreţii ale acestor coloane de feldspat alb, 
dintre care unele aveau la bază nu mai puţin de şase metri 
în diametru, înălțându-se trufaşe şi totuşi într-un mod 
delicat spre tavanul înalt. Multe erau în procesul de 
formare. În asemenea cazuri, după cum spunea sir Henry, 
pe podeaua de piatră păreau să se înalțe coloanele năruite 
ale templelor din Grecia Antică, în vreme ce sus de tot, 


prins de tavan, abia dacă se vedea ţurţurele uriaş din care 
cădeau picăturile. 

Chiar şi în timp ce priveam puteam să distingem 
sunetele procesului de formare, atunci când un strop 
cădea din ţurţurele suspendat pe columna de jos. Pe unele 
columne cădea câte o picătură la două, trei minute, caz în 
care era interesat de făcut un calcul ca să afli cât le 
trebuiau acestor picături să formeze o columnă înaltă de 
douăzeci şi cinci de metri şi cu un diametru de trei. Că 
fenomenul, el puţin în situaţia de faţă, era din cale-afară 
de lent, o va putea demonstra exemplul următor. Într-una 
dintre aceste coloane era cioplit chipul rudimentar al unei 
mumii, pe capul căreia părea să stea figura unei zeități 
egiptene, fără îndoială lucrătura unui muncitor european 
din mină. Opera de artă fusese executată la înălţimea la 
care orice pierde-vară, fie el de origine feniciană ori 
britanică, Încearcă să-şi imortalizeze mutra pe 
capodoperele naturii, adică la vreo un metru şi jumătate 
de la pământ. Totuşi, în momentul în care noi ajunsesem 
acolo, trebuie că la vreo treizeci de ani după ce fusese 
cioplită, columna avea doar doi metri şi ceva în înălţime, 
fiind tot în proces de formare, ceea ce înseamnă că 
creştea cu treizeci de centimetri la o mie de ani, sau trei 
centimetri pe secol. Ştiam asta căci, aflându-ne chiar 
lângă ea, am auzit cum cădea o picătură de apă. 

Uneori, stalagmitele luau forme ciudate, probabil din 
cauză că picăturile de apă nu căzuseră exact în acelaşi loc. 
Astfel, o masă uriaşă care cântărea poate şi o sută de 
tone, avea forma unui amvon, frumos ornamentat pe 
dinafară cu un soi de dantelărie. Altele aduceau cu fiare 
bizare, iar pe laturile peşterii se aflau desene 
asemănătoare cu cele de pe evantaiele de fildeş, aşa cum 
lasă gerul pe un geam îngheţat. 


Din imensa sală se deschideau ici şi colo mici grote, aşa 
cum, spunea sir Henry, mici capele se deschid dintr-o 
mare catedrală. Unele erau spaţioase, dar una sau două - 
şi acesta este un exemplu splendid de felul în care natura 
îşi desăvârşeşte lucrarea după aceleaşi legi imuabile, 
neţinând nicicum seama de mărime - erau micuţe. De 
pildă, un mic cotlon nu era mai mare decât o casă de 
păpuşi, putând însă să servească drept model întregului 
loc, căci apa picura din ţurţurii suspendaţi şi forma 
columnele de feldspat în exact acelaşi mod. 

Nu aveam totuşi îndeajuns de mult timp să admirăm 
această minunată peşteră, cu toate că ne-ar fi plăcut s-o 
facem, dar, din păcate, Gagool se arăta indiferentă la 
stalactite, fiind pornită să-şi termine treaba. Chestie care 
cel mai mult m-a enervat pe mine, căci mai ales eu eram 
chitit să descopăr, dacă era posibil, datorită cărui sistem 
intra lumina în peşteră şi dacă la asta contribuise omul sau 
era doar mâna naturii, dar şi dacă acest spaţiu fusese 
folosit într-un fel sau altul în vremuri străvechi, ceea ce 
părea probabil. Ne-am consolat însă la ideea că vom avea 
timp destul s-o cercetăm la întoarcere, drept pentru care 
am luat-o pe urmele sinistrei noastre călăuze. 

Şi bătrâna a pornit drept spre capătul uriaşei şi tăcutei 
peşteri unde am dat peste altă deschizătură, dar fără să 
fie arcuită ca prima, ci cu căpriorul drept, ca la intrările din 
templele egiptene. 

— Sunteţi pregătiţi să pătrundeţi pe Tărâmul Morii, 
oameni albi? ne-a întrebat Gagool, aruncându-ne o privire 
ostilă cu intenţia vădită de a ne tulbura. 

— la-o înainte, Macduff”! a spus pe un ton grav Good, 
încercând să pară câtuşi de puţin neliniştit, cum eram noi 
toţi, cu excepţia Foulatei care-l prinsese protector de braţ 
pe Good. 


23 Vrăjitoarea din Macbeth, de William Shakespeare. (n.tr.) 


— Devine tot mai înfiorător, a spus sir Henry, 
străduindu-se să străpungă întunericul galeriei. Haide, 
Quatermain - seniorespriores! Nu trebuie s-o lăsăm pe 
bătrâna doamnă să ne aştepte! 

Şi mi-a făcut politicos loc să deschid calea, lucru pentru 
care nu i-am adresat în sinea mea vreun cuvânt de 
mulţumire. 

Toc, toc, se auzea toiagul lui Gagool bocănind prin 
galerie care înainta chicotind înfiorător. Şi reţinut de un 
presentiment inexplicabil, m-am tras înapoi. 

— Hai, dă-i drumul, bătrâne, mi-a spus Good, sau ne 
vom pierde de frumoasa noastră călăuză. Îndemnat în felul 
acesta, am pornit-o prin galerie, iar după douăzeci de paşi 
am pătruns într-o încăpere întunecoasă, de doisprezece 
metri pe nouă care se vedea treaba că fusese săpată în 
munte de mâna omenească cu secole în urmă. Această 
încăpere nu era la fel de bine luminată ca peştera uriaşă 
de mai înainte şi, la prima privire, tot ceea ce am putut să 
disting a fost o masă enormă de piatră pe toată lungimea 
încăperii, cu o făptură uriaşă şi albă în capul ei şi cu altele 
la fel de albe, în mărime naturală, care înconjurau masa. 
Apoi am remarcat un lucru maroniu ce se afla în centrul 
mesei şi, după ce ochii mi s-au mai obişnuit cu semi- 
obscuritatea şi am văzut întregul ansamblu, am dat s-o 
rup la fugă cât m-ar fi ţinut picioarele. 

În general, nu sunt prea sperios şi nici superstiţiile nu-mi 
dau bătăi de cap, căci am trăit să văd cât de prosteşti 
sunt, dar trebuie să recunosc că priveliştea aceea m-a dat 
cu capul în jos şi, dacă nu era sir Henry care să mă prindă 
de guler şi să mă susţină, cred cu sinceritate că în 
următoarele cinci minute aş fi fost afară din peştera cu 
stalactite şi nici promisiunea că voi primi toate diamantele 
din Kimberley nu m-ar mai fi convins să intru din nou. Dar 
m-a ţinut zdravăn, aşa că am dat degeaba din picioare. In 


secunda următoare, iată însă că se obişnuiesc şi ochii /u; 
cu semi-obscuritatea, moment în care mi-a dat drumul ca 
să-şi poată şterge fruntea asudată subit. Cât despre Good, 
acesta suduia la viteză maximă, cu Foulata tremurând 
ancorată de gâtul lui. 

Doar Gagool scotea chicote zgomotoase şi lungi. Era o 
privelişte înspăimântătoare. Acolo, la capătul lungii mese 
de piatră, ţinând în degetele ei scheletice o suliță mare şi 
albă, stătea însăşi Moartea, care luase forma unui schelet 
omenesc cu înălţimea de patru, cinci metri. Ţinea sulița 
mult ridicată deasupra capului, ca şi cum s-ar fi pregătit s- 
o arunce, cealaltă mână osoasă odihnindu-se pe masă în 
faţa ei, ca şi cum ar fi urmat să se sprijine pe ea ca să se 
ridice, în vreme ce silueta îi era aplecată înainte, craniul 
rânjind şi sclipitor şi vertebra gâtului fiind proiectate în 
direcţia noastră, ca şi găurile cavităţilor oculare, ţinându-şi 
falca uşor deschisă ca şi cum ar fi vrut să ne vorbească. 

— Cerule! am îngăimat eu în cele din urmă. Ce-o mai fi 
şi asta? 

— Şi ce sunt chestiile alea? a întrebat Good, arătând la 
cei aflaţi în jurul mesei. 

— Şi ce mai e şi chestia aia? a adăugat sir Henry, 
arătând spre acel ceva maroniu din centrul mesei. 

— Hi, hi, hi! a râs Gagool. Asupra celor care intră în Sala 
Morților se abate nenorocirea. Hi, hi, hi! Ha, ha! haide, 
incubu viteazule, vino să-l vezi pe cel pe care l-ai ucis! 

Şi bătrâna creatură l-a prins pe sir Henry de haină cu 
degetele sale osoase, trăgându-l spre masă. l-am urmat cu 
toţii. 

S-a oprit curând şi a arătat spre obiectul maroniu aflat în 
mijlocul mesei. Privindu-l, sir Henry s-a dat înapoi cu o 
exclamaţie de groază, şi nu era de mirare, căci acolo, 
complet gol, cu capul pe care sir Henry îl tăiase cu securea 
de luptă pe genunchi, se afla expus trupul uscat al lui 


Twala, ultimul rege al kukuani/or. Da, acolo, cu capul în 
poală, în toată hidoşenia lui, cu vertebrele ieşind cu câţiva 
centimetri deasupra cărnii sfârtecate, în faţa întregii lumi, 
precum o replică neagră a lui Hamilton Tighe.% 

Pe suprafaţa stârvului se întinsese o peliculă fină şi 
sticloasă care-i dădea înfăţişării lui o notă şi mai 
înfricoşătoare, căci de acolo de unde ne aflam, împietriţi 
de groază, abia mai târziu am observat că din tavanul 
încăperii picura neîntrerupt apa - pic! pic! pic! - pe gâtul 
cadavrului de unde se prelingea peste tot, ajungând pe 
podea printr-o mică gaură din masă. Apoi am intuit ce era 
acea peliculă: corpul lui Twala fusese preschimbat într-o 
stalactită! 

O privire aruncată la formele albe înşirate pe banca de 
piatră care dădea ocol mesei m-a convins pe deplin. Într- 
adevăr, erau corpuri omeneşti, sau mai degrabă fuseseră 
aşa ceva, căci acum erau stalactite. Acesta era modul în 
care poporul kukuan, încă din vechime, îşi păstrau regii. Îi 
pietrificau. Ce soi de sistem era, dacă exista vreunul, în 
afară de a-i expune la scurgerea picăturilor pentru o lungă 
perioadă, nu am descoperit niciodată, dar se aflau acolo 
acoperiţi de gheaţă şi conservaţi pentru vecie de lichidul 
calcaros. 

Este imposibil de imaginat un spectacol mai 
înspăimântător decât şirul acesta lung de regi decedați 
(erau douăzeci şi şapte, ultimul fiind tatăl lui Ignosi), 
înveşmântaţi într-o pojghiţă de feldspat ca de gheaţă, prin 
care trăsăturile abia dacă mai puteau fi distinse, aşezaţi la 
masa prea puţin ospitalieră, la care gazda era însăşi 
Moartea. Metoda aceasta de păstrare a foştilor regi era 
una foarte veche după cum reieşea din numărul lor, şi 
socotind cam cincisprezece ani de domnie a fiecăruia, 

presupunând că aici erau strânşi toţi regii - lucru puţin 
probabil ţinând seama de faptul că unii ar fi putut să 
moară în lupte, departe de casă -, puteam stabili ca dată a 
primei „mumificări” perioada de acum patru secole şi un 
sfert. 

Dar uriaşa Moarte care şedea în capul mesei, era mult 
mai veche decât atât şi, dacă nu greşesc prea mult, îşi are 
obârşia în lucrătura aceluiaşi artist care sculptase cei trei 
coloşi. Era cioplită dintr-o singură stalactită şi, privind-o ca 
pe o lucrare de artă, trebuia să-i admiri conceperea şi 
execuţia. Good, care înţelegea aceste lucruri, a declarat 
că, atât cât poate el să vadă, desenul anatomic al 
scheletului era dus până la cele mai mici oase. 

In ceea ce mă priveşte, eu consideram că această 
întruchipare înfiorătoare se datora capriciului fanteziei 
unui sculptor de pe vechiul continent, prezenţa ei 
sugerând kukuanilor ideea de a-şi înşirui regii morţi sub 
sceptrul ei cumplit. Sau poate că se găsea acolo ca să 
bage spaima în niscaiva jefuitori care ar fi pus gând rău 
încăperii comorilor de dincolo de această cameră. Nu mă 
pot pronunţa. Tot ce pot să fac e să o descriu, cititorul 
urmând să-şi formeze propria opinie. 

Astfel se înfăţişau Moartea Albă şi Morţii Albi! 


SES Capitolul XVII 
INCAPEREA COMORII REGELUI 
SOLOMON 


În vreme ce căutam să ne revenim din şoc, holbându-ne 
la sinistrele minunăţii din Palatul Morţii, Gagool şi-a găsit o 
altă ocupaţie. Nu se ştie cum, căci devenea din cale-afară 
de vioaie atunci când voia, se căţărase pe masa uriaşă, 


târându-se spre locul în care era plasat Twala, prietenul 
nostru răposat, sub picurare, ca să vadă, a sugerat Good, 
cum era „făcut saramură” sau pentru vreun scop pe care-l 
ţinea ascuns. Apoi, aplecându-se să-i sărute buzele de 
gheaţă ca la o revedere plină de dragoste, şontâcăi înapoi, 
oprindu-se când şi când pentru a adresa câte un salut, al 
cărui sens îmi scăpa, formelor învăluite ca în giulgiu, aşa 
cum eu sau tu am saluta o veche cunoştinţă. Indeplinind 
această ceremonie sinistră şi misterioasă, s-a târât pe 
masă în chiar vecinătatea Morţii Albe, căreia, după cum 
mi-am dat seama, a prins să-i înalțe rugi. Spectacolul 
acestei creaturi zbârcite care-şi făcea suplicaţiile, unele 
malefice fără îndoială, vicleanului inamic al omenirii, era 
atât de lugubru, încât am pus capăt şederii noastre acolo. 

— Hai, Gagool, am spus eu pe un ton coborât, căci nu 
prea aveai curaj să vorbeşti altfel decât în şoaptă într-un 
asemenea loc, du-ne la încăperea comorii. 

Bătrâna vrăjitoare a coborât numaidecât de pe masă. 

— Stăpânii mei nu se tem? a spus ea, privindu-mă 
pieziş. 

— Du-ne! 

— Prea bine, stăpâni ai mei! a mai spus, şchiopătând 
prin spatele marii Morți. Aici este încăperea. Stăpânii mei 
să aprindă opaițul şi să intre. 

A pus tigva cu ulei pe podea şi s-a lipit de peretele 
peşterii. Am scos un chibrit, din care mai aveam câteva 
într-o cutie, şi am aprins fitilul, căutând uşa cu privirile, dar 
în faţa noastră nu era altceva decât stânca dură. Gagool a 
rânjit. 

— Pe-aici e calea, stăpâni ai mei! Ha, ha, ha! 

— Nu râde de noi, i-am spus cu un glas aspru. 

— Nu râd de voi! Priviţi! a spus, arătând spre stâncă. 
Mutându-ne privirile într-acolo, am văzut la lumina 
opaiţului cum bucata masivă de piatră se ridică încet de la 


podea, dispărând în piatra de deasupra, unde exista fără 
îndoială un gol în care să intre. Bucata avea dimensiunile 
unei uşi mari, de cam trei metri înălţime şi de vreun metru 
jumate în grosime. Probabil cântărea cel puţin douăzeci 
sau treizeci de tone, fiind mişcată printr-un sistem simplu 
de contra-greutăţi, probabil asemenea celui care este fixat 
pentru deschiderea şi închiderea ferestrelor moderne. 
Cum fusese el pornit însă, desigur niciunul dintre noi nu 
văzuse, căci Gagool o făcuse pe ascuns, dar eu unul mă 
gândeam că e vorba de o pârghie foarte simplă aflată într- 
un loc pitit şi care putea fi apăsată fără mare efort, 
transmițând astfel mişcarea către sistemul nevăzut şi 
făcând piatra să se ridice de la pământ. 

Incet şi uşor, piatra uriaşă s-a deplasat în sus până cea 
dispărut vederii noastre, iar în faţă ni s-a deschis o gaură 
întunecoasă ce fusese până atunci acoperită de uşă. 

Eram atât de tulburaţi, văzând că în sfârşit ne era 
deschis drumul spre încăperea comorilor regelui Solomon, 
încât eu unul am început să tremur, străbătut de fiori. Mă 
întrebam dacă nu era doar o păcăleală, ori bătrânul Da 
Silvestra avusese dreptate! Să fi fost ascunse în locul 
acela întunecat o mulţime de comori care ne puteau 
preface în cei mai bogaţi oameni de pe pământ? Aveam să 
aflăm peste un minut sau două. 

— Intraţi, oameni albi din Stele, a spus Gagool, păşind 
pe prag. Dar mai întâi ascultați ce va spune servitoarea 
voastră, bătrâna Gagool. Pietrele sclipitoare pe care le veţi 
vedea au fost scoase din puţul lângă care sunt aşezaţi 
Tăcuţii şi depozitate aici, nu ştiu de către cine, căci lucrul 
acesta s-a petrecut cu atât de mult timp în urmă, încât nici 
eu nu-mi pot aminti. Dar de atunci de când cei care au 
adus pietrele au plecat în grabă, lăsându-le în urma lor, s-a 
mai intrat o singură dată aici. Vestea despre comori s-a tot 
plimbat din generaţie în generaţie pe aceste meleaguri, 


din veac în veac, dar nimeni nu ştia unde se află încăperea 
şi nici cum putea fi deschisă. Dar iată că în ţinutul acesta 
de dincolo de munţi a sosit un om alb - probabil venea şi 
el „din Stele” - fiind foarte bine primit de regele de atunci. 
Este cel de acolo, a adăugat, arătând spre cel de-al 
cincilea rege de la masa Morţii. Şi s-a întâmplat ca el şi o 
femeie din ţinut să ajungă în acest loc şi ca femeia să 
cunoască taina uşii - o mie de ani dacă l-aţi căuta, şi tot n- 
aţi afla secretul. Apoi, omul alb a pătruns în încăpere 
însoţit de femeie şi a găsit pietrele, umplând cu ele pielea 
unei capre mici pe care femeia o purtase cu ea ca să ducă 
de-ale gurii. Şi înainte de a ieşi din încăpere, a mai luat o 
piatră, una foarte mare, pe care a tinut-o în mână. 

Aici, bătrâna a făcut o pauză. 

— Ei? am făcut eu, plin de curiozitate, aşa cum eram de 
altfel noi toţi. Ce s-a întâmplat cu Da Silvestra? 

La menţionarea numelui, hoaşca a tresărit. 

— De unde cunoşti numele mortului? a întrebat ea 
deodată, după care, fără să mai aştepte răspunsul, a 
urmat: nimeni nu poate să spună ce s-a întâmplat. Dar se 
pare că omul alb s-a speriat de ceva, căci a aruncat pielea 
de capră în care erau pietrele şi a fugit ţinând în mână 
piatra cea mare, pe care de altfel a luat-o regele, este 
piatra pe care tu, macumazahn, ai luat-o de pe fruntea lui 
Twala. 

— Şi de atunci nu a mai intrat nimeni? am întrebat, 
aruncând o nouă privire spre galeria întunecată. 

— Nimeni, stăpâni ai mei. Secretul uşii însă a fost 
păstrat şi fiecare rege a deschis uşa, dar fără să intre. 
Există credinţa că cel care va intra acolo va muri într-o 
lună, aşa cum a murit şi omul alb în grota din munţi, unde 
l-ai găsit tu, macumazahn, şi prin urmare niciun rege nu a 
vrut să intre. Ha, ha! Cuvintele mele adevărate sunt! 


Ne-am încrucişat privirile, iar eu m-am simţit dintr-odată 
rău şi m-a luat cu frig. De unde ştia hoaşca toate lucrurile 
acestea? 

— Intraţi, stăpâni ai mei! Dacă am spus adevărul, pielea 
de capră trebuie să se găsească pe podea. lar dacă e sau 
nu adevărat că pe cel care intră acolo îl paşte moartea, o 
să aflaţi după aceea. Ha, ha, ha! 

Şi a păşit peste prag, ducând cu ea opaițul. Trebuie să 
recunosc că eu unul nu mă îndemnam defel s-o urmez. 

— Eh, s-o ia naiba! a spus Good. Intru! Refuz să mă las 
înfricoşat de diavoliţa asta bătrână! 

Şi, însoţit de Foulata, care nu arăta deloc fericită, 
tremurând de spaimă, o luă prin galerie după Gagool - un 
exemplu pe care l-am urmat numaidecât şi noi. 

La câţiva metri mai încolo, în locul îngust descoperit de 
piatra mişcătoare, Gagool s-a oprit să ne aştepte. 

— Priviţi, stăpâni ai mei, a spus ea, ridicând opaițul, cei 
care au adus comoara aici au dispărut în grabă şi s-au 
gândit să-şi ia măsuri de apărare împotriva oricui ar fi 
descoperit secretul uşii, dar nu au mai avut timp! Şi a 
arătat spre blocurile de piatră pătrate care se întindeau pe 
două rânduri (de vreun metru) care fuseseră plasate de-a 
curmezişul galeriei cu intenţia de a o închide. Pe lângă 
pereţi, mai existau şi alte blocuri de piatră pregătite 
pentru a fi folosite, alături de, şi aici e ciudăţenia, o 
grămadă de mortar şi câteva mistrii, unelte care, după 
cum am avut timpul să le  examinăm, păreau 
asemănătoare celor folosite de muncitori în zilele noastre. 

Deodată, Foulata, care până atunci se lăsase pradă fricii 
şi unei stări de agitaţie, a spus că se simţea slăbită şi că 
nu putea să mai înainteze, urmând să ne aştepte acolo. Ca 
atare, am lăsat-o pe zidul rămas neterminat, punând lângă 
ea coşul cu alimente şi dându-i timp să-şi revină. 


Am înaintat încă cincisprezece paşi prin galerie şi am 
ajuns pe neaşteptate în faţa unei uşi de lemn pictate cu 
măiestrie. Era larg deschisă. Cine trecuse pe acolo fie nu 
mai avusese timp s-o închidă, fie uitase s-o facă. 

Pe pragul acestei uşi se găsea o traistă de piele, ce 
aducea cu una de capră, şi care părea plină cu pietricele! 

— He, he! Oameni albi, a chicotit Gagool luminând 
traista, ce v-am spus eu, că omul alb care a ajuns aici a 
rupt-o la fugă şi a aruncat traista femeii - iat-o! Scotociţi şi 
veţi găsi lângă pietre o tigvă cu apă. 

Good s-a aplecat şi a ridicat-o. Era grea şi s-a auzit un 
zornăit. 

— Pe Jupiter! Cred că e plină de diamante! a şoptit el 
uluit. 

Şi, într-adevăr, ideea unei traiste pline cu diamante era 
în stare să uimească pe oricine. 

— Mergi mai departe! a spus sir Henry nerăbdător. la 
dă-mi mie opaițul, bătrâno! 

Şi luându-l din mâna lui Gagool a păşit peste pragul uşii 
luminând încăperea. 

Pentru moment, am dat uitării traista cu diamante şi am 
dat buzna după el, găsindu-ne dintr-odată în camera 
comorii regelui Solomon! 

La început, la lumina slabă a opaiţului, am distins doar o 
încăpere cioplită în piatră, cu o arie de vreo trei metri. Apoi 
am dat cu ochii de o grămadă de splendizi colţi de elefanţi 
ce se ridica până la tavan. Nu i-am putut număra, căci nu 
puteam să vedem cât de lung este şirul, dar nu erau mai 
puţini de vreo patru, cinci sute de colţi de prima calitate. 
Fie doar şi fildeşul acela şi era de-ajuns să facă bogat un 
om pe toată viaţa, probabil m-am gândit, de aici şi-a luat şi 
Solomon materialul pentru „marele său tron de fildeş” şi 
care „nu se mai găsea altul ca el în oricare alt regat”. 


În partea opusă a încăperii se găseau vreo douăzeci de 
cufere de lemn, asemănătoare cu cutiile de lemn pentru 
muniții Martini-Henry, doar că mai mari şi vopsite în roşu. 

— Acolo sunt diamantele! am strigat eu. Faceţi lumină! 

Sir Henry a ridicat opaițul la nivelul celui mai de sus 
cufăr al cărui capac, ros de vremi chiar şi într-un loc uscat 
ca acesta, părea să fi fost spart, probabil chiar de Da 
Silvestra. Băgându-mi mâna prin gaura din capac, am 
scos-o plină nu de diamante, ci de monede de aur de o 
formă pe care niciunul dintre noi nu o mai văzuse până 
atunci, părând să aibă inscripţionate pe ele caractere 
ebraice. 

— Ah, am spus, dând drumul monedei, nu vom pleca cu 
mâna goală de aici. Trebuie să fie câteva mii de monede în 
fiecare cufăr, şi sunt optsprezece cufere. Cred că erau 
banii destinaţi muncitorilor şi negustorilor. 

— Păi, a intervenit Good, cred că asta-i tot. Nu văd 
niciun diamant, decât poate dacă bătrânul portughez le-a 
pus pe toate în traista lui. 

— Stăpânii mei să privească spre locul de colo care este 
cel mai întunecat, dacă vor să găsească pietrele, a spus 
Gagool, înțelegând ce căutam. Acolo stăpânii mei vor găsi 
o tainiţă în care se află trei casete, una deschisă şi două 
ferecate. 

Înainte să-i traduc toate acestea lui sir Henry care ducea 
opaițul, n-am putut să rezist tentaţiei de a o întreba de 
unde cunoştea toate aceste lucruri, din moment ce nimeni 
nu mai păşise pragul acestei încăperi după omul alb, deci 
vreme de ceva generaţii. 

— Ei, macumazahn, cel ce veghezi noaptea, a răspuns 
ea în batjocură, tu care locuieşti în Stele, nu ştii că sunt 
unii care trăiesc mult şi văd şi prin piatră? Ha, ha, ha! 

— Priveşte în colţul acela, Curtis! i-am strigat arătând 
spre locul indicat de Gagool. 


— Hei, prieteni, a venit răspunsul, e o nişă aici. Cerule, 
veniţi! Am grăbit pasul spre locul unde se găsea o nişă în 
formă de bovindou. Pe peretele opus se găseau trei 
scrinuri de piatră, fiecare cu o arie de vreo jumătate de 
metru. Două erau acoperite cu capace de piatră, iar 
capacul celei de-a treia se găsea lângă ea, lăsând-o 
deschisă. 

— Priviţi! a spus el gâtuit, ţinând opaițul deasupra 
scrinului deschis. 

Ne-am uitat şi, pentru moment, am distins doar o lucire 
argintie care ne-a luat ochii. Când ne-am mai obişnuit cu 
lumina, am constatat că acel scrin era plin pe trei sferturi 
cu diamante neşlefuite, cele mai multe de o mărime 
considerabilă. M-am aplecat şi am cules câteva. Da, nu mă 
puteam înşela, atingerea lor uleioasă era de neconfundat. 

Le-am dat drumul, cu răsuflarea tăiată. 

— Suntem cei mai bogaţi oameni din lume! am spus. 
Monte Cristo era un mic copil pe lângă noi. 

— O să umplem piaţa cu diamante, a spus Good. 

— Mai întâi să ne vedem cu ele acolo, a propus sir 
Henry. Rămăsesem nemişcaţi, palizi la faţă, holbându-ne 
unul la celălalt, cu opaițul la mijloc şi nestematele 
strălucitoare lângă noi, aducând cu nişte conspiratori care 
puneau la cale un complot, şi nu, după cum gândeam, cu 
cei mai bogaţi oameni din lume. 

— Hi, hi, hi! a chicotit bătrâna Gagool în spatele nostru, 
fluturând din mâini ca un liliac. lată pietrele pe care le 
iubiţi, oameni albi, multe pe cât vă doreşte inima. Luaţi-le, 
răsfiraţi-le printre degete, mâncati-le! Hi, hi! Beţi-le! He, 
he! 

Şi atât de caraghioasă mi s-a părut ideea de a le mânca 
şi a le bea, încât am izbucnit în hohote de râs, un exemplu 
urmat şi de ceilalţi, fără să ştie de ce râdeau. Stăteam 
acolo scuturându-ne de râs lângă nestematele care acum 


ne aparţineau şi care fuseseră descoperite pentru no; 
acum mii de ani de răbdătorii scormonitori din sala de 
acolo şi păstrate pentru no; de vătafii de mult răposaţi ai 
lui Solomon ale căror nume, probabil, erau inscripţionate 
în ceara decolorată care încă mai era lipită de capacele 
scrinurilor. Solomon nu a mai apucat să le aibă, şi nici 
David sau Da Silvestra, nimeni altcineva. Noi pusesem 
mâna pe ele, în faţa noastră se aflau diamante care 
valorau milioane de lire sterline, alături de alte milioane în 
aur şi fildeş care nu aşteptau decât să fie luate de acolo. 

Izbucnirea de veselie a încetat dintr-odată precum a şi 
apărut şi am rămas gravi. 

— Deschideţi şi celelalte scrinuri, oameni albi, a 
croncănit Gagool, cu siguranţă că sunt şi ele pline. 
Umpleţi-vă sacii, stăpâni albi, ha, ha, umpleţi-vă sacii! 

Indemnaţi astfel, am trecut la treabă încercând să 
îndepărtăm capacele de piatră de la celelalte două 
scrinuri, mai întâi - fără să nu simţim că comiteam un 
sacrilegiu - rupând sigiliile care erau puse. 

Ura! Şi acestea erau pline ochi, cel puţin cel de-al doilea 
din care amărâtul de prădător Da Silvestra nu apucase să- 
şi mai umple pielea de capră. Al treilea scrin era doar pe 
sfert umplut, dar pietrele erau una şi una: cel puţin 
douăzeci de carate fiecare, unele mari cât oul de 
porumbel. O parte dintre acestea, atunci când le-am 
ridicat în lumină, ne-au relevat o nuanţă gălbuie, „difuză” 
cum se spune în Kimberley. 

Ceea ce însă nu ni s-a revelat a fost privirea nespus de 
haină cu care ne-a gratulat Gagool, în vreme ce se furişa, 
se furişa ca un şarpe afară din încăperea comorii, luând-o 
apoi prin galeria ce ducea la uşa masivă de piatră. 

Şi pe neaşteptate, tranc! Strigăte neîntrerupte s-au auzit 
dinspre trecerea boltită. Era vocea Foulatei! 

— O, bougwan! Ajutor, ajutor! Cad pietrele! 


— Las’ să cadă, fato! Pe urmă... 

— Ajutor, ajutor! Ea m-a înjunghiat! 

Am prins să alergăm prin galerie, şi iată ce ne-a lăsat să 
vedem lumina care venea de la opaiţ: uşa de piatră se lăsa 
încet în jos, ajunsese la mai puţin de un metru de podea. 
Lângă ea se luptau Foulata şi Gagool. Din genunchiul 
primei sângele curgea şuvoi, dar curajoasa fată continua 
să rămână agăţată de bătrâna vrăjitoare care se lupta ca o 
pisică sălbatică. Dar s-a eliberat! Foulata a căzut, iar 
Gagool s-a aruncat la pământ şi s-a răsucit ca un şarpe 
prin crăpătura lăsată încă de uşa care se închidea. Era 
deja dedesubt, dar... ah, Doamne! Prea târziu! Prea târziu! 
Piatra o prinde sub ea, iar hoaşca urlă în agonie! Şi cele 
treizeci de tone îi storcesc acum încet trupul de pământ! 
Urlete cum nu am mai auzit, apoi un scrâşnet sinistru, iar 
uşa s-a închis complet, chiar în clipa când, după ce 
străbătusem galeria, ne năpusteam asupra ei. 

In patru secunde se sfârşise totul. 

Ne-am întors spre Foulata. Biata fată fusese înjunghiată 
şi am ştiut că nu avea să mai trăiască mult timp. 

— Ah, bougwan, eu mor! a îngăimat frumoasa făptură. 
S-a strecurat... Gagool... nu am văzut-o... eram prea 
slăbită... iar uşa a început să coboare... apoi ea s-a întors 
şi a privit prin galerie... am văzut-o cum se strecura prin 
uşa care se închidea, am înhăţat-o şi am ţinut-o, dar ea m- 
a înjunghiat, iar eu mor, bougwan! 

— Biata fată, biata fată! a strigat Good, disperat. ŞI 
neputând face altceva, a prins s-o sărute. 

— Bougwan, a spus ea după o pauză, macumazahn este 
aici? Se face tot mai întuneric, nu mai văd nimic. 

— Aici sunt, Foulata. 

— Macumazahn, te rog să fii tălmaciul meu acum, căci 
bougwan nu mă poate pricepe şi, înainte să mă pierd în 
întunericul, aş vrea să-i spun ceva. 


— Vorbeşte, Foulata, am să-i traduc. 

— Spune-i stăpânului meu bougwan că-l iubesc, că mă 
bucur că mor pentru că ştiu că nu-şi poate împovăra viaţa 
cu una ca mine, căci soarele nu se întovărăşeşte cu bezna 
şi nici albul cu negrul. Spune-i că, din clipa în care l-am 
văzut, am simţit ca şi cum aş fi avut o pasăre în sân ce 
într-o zi avea să zboare şi să cânte pretutindeni. Chiar şi 
acum, deşi nu-mi pot ridica mâna şi creierul prinde să se 
răcească, nu simt că inima mea ar muri vreun pic. Este 
atât de plină de dragoste, încât ar putea trăi zece mii de 
ani şi să rămână tot tânără. Spune-i că dacă mă voi mai 
renaşte poate c-o să-l întâlnesc din nou în Stele şi că o să 
le cercetez pe toate, deşi probabil că eu voi fi tot neagră, 
iar el tot alb. Spune-i... nu, nu-i mai spune nimic, 
macumazahn, decât că-l iubesc. Ah, ţine-mă aproape, 
bougwan, nu-ţi mai pot simţi braţele... ah, ah! 

— A murit, a murit! a murmurat Good, ridicându-se 
îndurerat, cu lacrimi în ochi. 

— Nu te lăsa copleşit de durere, bătrâne prieten, i-a 
spus sir Henry. 

— Cum? a făcut Good. Ce vrei să spui? 

— Vreau să spun că nu peste mult timp s-ar putea s-o 
însoţeşti. Omule, tu nu vezi că suntem îngropați de vii? 

Până ce Sir Henry să rostească aceste cuvinte, încă nu 
realizasem pe deplin grozăvenia care se petrecuse, fiind 
absorbiți de moartea  bietei  Foulata. Dar acum 
înţelesesem! Masiva uşă de piatră se închisese, probabil 
pentru totdeauna, căci singura fiinţă care-i cunoştea 
secretul fusese strivită sub greutatea ei. Era o uşă ce nu 
putea fi forţată în niciun fel, decât poate cu o cantitate 
potrivită de dinamită. lar noi eram de partea greşită! 

Câteva minute, am rămas îngroziţi, aplecaţi peste trupul 
Foulatei. Se părea că ne dispăruse toată bărbăţia. Primul 
şoc al ideii că vom pieri acolo încet şi chinuitor ne-a 


copleşit. Abia acum ne-am dat seama că ticăloasa de 
Gagool plănuise totul încă de la început. 

Cum mai trebuie să mai fi jubilat în mintea ei mişelească 
la ideea că cei trei oameni albi pe care, dintr-un motiv 
ştiut numai de ea, i-a urât dintotdeauna, se vor stinge lent 
de sete şi foame, lângă comoara la care râvniseră. Acum 
pricepeam trăsnaia ei cu mâncatul şi băutul diamantelor! 
probabil că la fel încercase să facă şi cu bătrânul dom, 
când acesta a abandonat pielea plină cu nestemate. 

— N-o să ţină! a spus sir Henry gâtuit. Opaiţul se va 
stinge în curând. Hai să vedem dacă nu putem găsi 
resortul care pune piatra în mişcare. 

Am ţâşnit cu o energie dată de disperare şi, stând într-o 
băltoacă de sânge, am prins să pipăim uşa şi pereţii 
galeriei. Dar nu am dat peste niciun mâner sau resort. 

— Cu siguranţă, am spus, nu poate fi manevrată din 
interior. Dacă ar fi fost aşa, Gagool nu ar fi riscat să se 
strecoare pe sub piatră. Ştia asta şi a încercat să iasă cu 
orice risc, lua-o-ar naiba! 

— Cu toate acestea, a spus sir Henry, cu un râs forţat, 
răsplata i-a venit iute. Un sfârşit aproape la fel de groaznic 
pe cât se profilează a fi şi al nostru. Nu puteam face nimic 
cu uşa asta, să ne întoarcem în încăperea comorii. 

Am făcut stânga-mprejur şi am pornit, dar deodată am 
zărit coşul cu hrană pe care-l cărase biata Foulata şi care 
acum se găsea lângă zidul neterminat care tăia galeria. L- 
am ridicat şi l-am luat cu mine în încăperea blestemată 
care urma să ne fie mormânt. Apoi am revenit purtând 
solemni cadavrul Foulatei şi depunându-l lângă cuferele cu 
monede. Ne-am aşezat pe jos, sprijinindu-se spatele de 
cele trei scrinuri de piatră ce conţineau nepreţuita 
comoară. 

— Să împărţim hrana, a spus sir Henry, astfel încât să 
ne ajungă cât mai mult timp. 


Prin urmare, am făcut-o şi pe asta. Trebuie să 
mărturisesc că am alcătuit câte patru porţii minuscule 
pentru fiecare, astfel ca să putem rămâne în viaţă câteva 
zile. Pe lângă bi/tong mai erau două tigve cu apă, nu mai 
mult de un sfert de litru în fiecare. 

— lar acum să mâncăm şi să bem, a spus sir Henry pe 
un ton sumbru, căci mâine vom fi morţi. 

Am înfulecat o mică porţie de biltong şi am sorbit o gură 
de apă. Nu cred că e nevoie să mai spun că am mâncat 
fără poftă, deşi ne lipsise hrana, iar după aceea ne-am 
simţit ceva mai bine. Apoi ne-am ridicat şi am prins să 
cercetăm cu de-amănuntul pereţii şi podeaua temniţei 
noastre, ciocănindu-le cu atenţie, cu slaba nădejde să 
găsim vreun mijloc de a ieşi. 

Dar n-am dat peste aşa ceva. Şi oricum era puţin 
probabil să existe aşa ceva într-o încăpere a comorii. 

Opaiţul a început să pâlpâie. Uleiul era pe terminate. 

— Quatermain, a întrebat sir Henry, cât e ora? Îţi mai 
funcţionează ceasul? L-am scos şi l-am privit. Era ora 
optsprezece, iar noi intrasem cu şapte ore în urmă. 

— Infadoos va sesiza lipsa noastră, am sugerat eu, dacă 
nu ne vom întoarce diseară, mâine-dimineaţă ne va căuta, 
Curtis! 

— Ne va căuta în zadar. Nu cunoaşte secretul uşii, nici 
măcar nu ştie unde se află. leri, cu excepţia lui Gagool, 
niciun muritor nu ştia. Azi nu mai ştie nimeni. Chiar dacă 
va da peste uşă, nu va reuşi s-o spargă. Nici armata 
kukuanilor nu poate trece printr-un metru şi jumătate de 
piatră. Prieteni, cred că nu avem încotro decât să ne 
plecăm în faţa voinţei celui Atotputernic. Căutarea comorii 
a adus multora groaznicul sfârşit, vom îngroşa numărul 
acestora. Lumina s-a micşorat şi mai mult. 

Deodată, a sclipit înfăţişând clar întreaga scenă: 
nenumăraţii colţi albi, cuferele cu aur, trupul neînsufleţit al 


bietei Foulata lungit între ele, pielea de capră plină de 
comori, slaba lucire a diamantelor şi figurile noastre 
disperate şi supte, trei bărbaţi albi care aşteptau moartea 
prin înfometare. Apoi, flacăra a pâlpâit şi s-a stins. 


Capitolul XVIII | 
LIPSIŢI DE SPERANŢA 


Nu pot să descriu adecvat groaza care a însoţit noaptea 
ce a urmat. Din fericire, într-o anumită măsură a fost 
diminuată de somn, căci chiar şi într-o situaţie ca a 
noastră oboseala îşi spune cuvântul. Eu unul însă nu am 
putut să dorm prea mult. Lăsând la o parte gândul la 
sfârşitul nostru iminent, căci şi cel mai curajos om de pe 
pământ ar tremura în faţa unei asemenea sorţi cum ne 
aştepta pe noi, eu neavând vreodată pretenţia că aş fi 
curajos, însăşi tăcerea era prea apăsătoare ca să o poţi 
suporta. Cititorule, poate că te-ai trezit noaptea şi ai găsit 
că tăcerea este copleşitoare, dar o spun cu toată 
certitudinea că nu ai nici cea mai mică idee cât de vie şi 
materială este tăcerea perfectă. În orice colţişor al 
pământului există mereu un sunet sau o mişcare, chiar 
dacă imperceptibile, dar capabile să atenueze apăsarea 
unei tăceri absolute. Dar aici nu era nimic. Eram îngropaţi 
în intestinele unui pisc acoperit cu zăpadă. La mii de metri 
deasupra noastră, vântul rece răscolea zăpada albă, dar 
niciun sunet nu ajungea până la noi. Eram separați de un 
tunel lung şi de un metru şi jumătate de stâncă, chiar şi de 
îngrozitoarea cameră a Morţii, iar morţii nu fac niciun 
zgomot. Să nu o ştim tocmai noi, care zăceam alături de 
trupul neînsufleţit al Foulatei? Nici bubuitul întregii artilerii 
de pe pământ şi din ceruri nu ar fi ajuns la urechile noastre 


aici, în cavoul în care fuseserăm prinşi de vii. Eram izolaţi 
faţă de orice ecou de pe pământ - eram deja în mormânt! 

Apoi, am fost frapat de ironia situaţiei. În jurul nostru se 
găseau îndeajuns de multe comori ca să plăteşti o datorie 
medie a unei ţări, sau ca să construieşti o flotă de 
cuirasate, or, noi le-am fi cedat pe toate pentru cea mai 
mică şansă de scăpare. Fără îndoială că, în curând, le-am 
schimba şi pentru o bucăţică de mâncare sau pentru un 
strop de apă şi, nu mult după aceea, şi pentru un sfârşit 
mai rapid adus suferințelor noastre. Într-adevăr, averea pe 
care oameni se străduiesc întreaga viaţă s-o strângă, se 
dovedeşte, în cele din urmă, lipsită de valoare. Şi astfel a 
trecut şi noaptea. 

— Good, s-a auzit vocea lui sir Henry care a sunat 
îngrozitor în tăcerea deplină, câte bețe de chibrit mai ai în 
cutie? 

— Opt, Curtis! 

— Aprinde unul să vedem cât e ceasul. 

Aşa a şi făcut şi, în întunericul dens, flacăra aproape că 
ne-a orbit. Ceasul meu arăta ora cinci. Departe deasupra 
capetelor noastre, pe întinsul alb al zăpezii se revărsau 
zorile neasemuite, iar vântul destrăma pâcla nopţii! 

— Mai bine am mânca ceva să mai prindem puteri, am 
sugerat eu. 

— La ce bun să mâncăm? a făcut Good. Cu cât murim 
mai repede şi încheiem cu asta, cu atât mai bine. 

— Unde este viaţă este şi speranţă, a spus Sir Henry. 

Prin urmare, am mâncat şi am băut apă, şi au mai trecut 
câteva ore. Apoi, Sir Henry a propus să ne apropiem cât 
putem de uşă şi să strigăm, cu slaba nădejde că ne-ar 
putea auzi cineva din afară. Numaidecât, Good, care 
datorită vieţii pe mare avea o voce pătrunzătoare, a 
bâjbâit până în dreptul uşii şi s-a pus pe treabă. Trebuie să 
spun că scotea cele mai diabolice sunete. Nu mai auzisem 


astfel de răcnete, dar puteau fi şi un bâzâit de ţânţar dacă 
e să ne luăm după efectul pe care-l produceau. 

După o vreme, a renunţat şi s-a întors foarte însetat, 
trebuind să bea. După care am încetat şi cu urlatul, căci ne 
afecta provizia de apă. 

Ne-am aşezat iarăşi cu spatele sprijinit de inutilele 
scrinuri cu diamante, în acea înspăimântătoare nemişcare 
tot mai greu de suportat, în ceea ce mă privea, trebuie să 
recunosc că m-am lăsat pradă disperării. Lăsându-mi capul 
pe umărul lat al lui Sir Henry, am izbucnit în plâns şi cred 
că l-am auzit pe Good suspinând şi el de partea cealaltă şi 
blestemându-se pe sine cu o voce gâtuită pentru asta. 

Şi ce om curajos şi de ispravă s-a dovedit Sir Henry! Să 
fi fost noi doi copii speriaţi, iar el dădaca noastră, şi nu s-ar 
fi purtat mai cu grijă. Dând uitării propria sa nenorocire, a 
făcut tot ce i-a stat în puteri să ne aline disperarea, 
povestindu-ne întâmplări cu oameni aflaţi în situaţii 
similare şi care scăpaseră ca prin minune. lar când aceste 
poveşti nu ne-au mai înveselit, a prins să ne pregătească 
pentru sfârşitul care ne aştepta spunându-ne că moartea 
prin epuizare era una binecuvântată (ceea ce nu era 
adevărat). Apoi, într-o manieră oarecum reţinută, cum îl 
mai auzisem şi cu alte ocazii, ne-a propus să ne 
prosternăm dinaintea Providenţei, ceea ce eu am şi făcut 
cu patimă. 

Are o fire minunată, tăcut, dar deosebit de puternic. 

Şi astfel s-a scurs şi ziua aceea şi a venit noaptea, dacă 
chiar puteam folosi asemenea termeni într-un loc în care 
căzuse noaptea cea mai densă. Am aprins un alt chibrit: 
era ora şapte seara. Am mâncat din nou şi am băut apă, 
moment în care mi-a venit o idee. 

— Cum oare de aerul se menţine proaspăt aici? am 
întrebat eu. Este dens şi greu, dar e cât se poate de 
proaspăt. 


— Cerule! a spus Good, tresărind. Nu mi-ar fi dat prin 
cap aşa ceva! Nu poate veni prin uşă, e prea ermetic 
închisă, dacă a existat vreodată o uşă. Trebuie să intre pe 
undeva. Dacă n-ar fi pătruns aer aici, eram de mult ţepeni. 
la să ne uităm! 

Era minunat să constaţi ce schimbare ne adusese acest 
sâmbure de speranţă. Intr-o clipă toţi trei ne aruncasem în 
patru labe bâjbâind peste tot în căutarea celei mai mici 
adieri de aer. Străduinţa mi-a fost răsplătită în curând. Am 
atins ceva rece... Era faţa neînsufleţită a Foulatei. 

Mai mult de oră am tot pipăit în stânga şi-n dreapta, 
până când Sir Henry şi cu mine am renunţat exasperaţi, 
rănindu-ne serios capetele lovite ba de colţi, ba de cufere, 
ba de pereţii încăperii. Dar Good nu a renunţat, spunând 
într-o manieră de-a dreptul veselă, că era mai bine decât 
să nu facă nimic. 

— Hei, prieteni, a spus el deodată, cu o voce nefirească, 
ia veniţi aici! Nu e nevoie să mai spun ce iute ne-am 
îndreptat spre el. 

— Quatermain, pune mâna aici, unde este mâna mea. 
Simţi ceva? 

— Cred că simt aerul cum intră. 

— Acum ascultă! 

S-a ridicat şi a bătut cu piciorul în piatră. În inimi ni s-a 
aprins speranţa. Suna a gol! Am aprins un chibrit cu 
mâinile tremurânde. Imi mai rămăseseră doar trei şi am 
observat că ne aflam în colţul îndepărtat al încăperii, iată 
de ce nu am dat peste acest perete gol la prima noastră 
cercetare. Am scrutat locul la flacăra băţului. În podeaua 
de piatră era o îmbinare şi acolo, slavă cerului!, la nivelul 
podelei se afla un inel tot de piatră. Eram prea fascinaţi ca 
să mai scoatem vreun sunet şi nici inimile noastre care 
băteau prea sălbatic nu ne-ar fi lăsat să vorbim. Good 
avea un briceag care la un capăt avea un cârlig menit să 


scoată pietrele din copitele cailor. L-a deschis şi a prins să 
zgârme în jurul inelului. A reuşit în cele din urmă să-l 
dezghioace, umblând cu atenţie ca să nu rupă cârligul. 
Inelul a început să mişte. Fiind de piatră, nu se deteriorase 
prea repede de-a lungul veacurilor care trecuseră peste el, 
aşa cum s-ar fi întâmplat dacă ar fi fost de fier. În curând 
am reuşit să-l săltăm. Apoi Good l-a apucat cu amândouă 
mâinile şi a tras cu toată forţa, dar nimic nu s-a clintit. 

— Lasă-mă şi pe mine, am spus eu nerăbdător, căci prin 
modul cum era plasat inelul, în chiar colţul încăperii, nu 
era posibil ca doi oameni să tragă în acelaşi timp de el. 

L-am prins bine şi m-am opintit, dar fără niciun rezultat. 
A urmat Sir Henry, tot fără succes. Good a desfăcut din 
nou cârligul şi a prins să scurme în jurul îmbinării pe unde 
simţise că venea aerul. 

— Acum, Curtis, a spus el, înhaţă-l bine şi sprijină-te în 
spate, eşti puternic cât doi. Stai! 

Şi a scos o batistă de mătase neagră, căci îşi păstrase 
obiceiurile lui meticuloase, pe care a trecut-o prin inel. 
Quatermain, prinde-l pe Curtis de mijloc şi trage ca şi cum 
de asta ar depinde viaţa ta, când îţi spun eu... Acum! 

Sir Henry şi-a încordat întreaga forţă, la fel făcând şi 
Good şi cu mine, cu întreaga putere cu care ne dăruise 
natura. 

— Cerule, cerule, cedează! a gâfâit sir Henry. 

Şi am auzit cum i-au pârâit muşchii spatelui său lat. 
Deodată, s-a auzit un scrâşnet şi ne-a lovit o pală de aer 
rece, iar noi ne-am prăvălit pe spate pe podea trăgând 
peste noi o ditamai lespede. Forţa lui sir Henry reuşise 
acest lucru, şi nu cred că vreodată forţa muşchilor a fost 
cuiva de mai mare folos. 

— Aprinde un chibrit, Quatermain, a spus el, de cum ne- 
am ridicat şi ne-am recăpătat suflarea. Aveţi grijă! 


Am aprins băţul şi, Cerul fie slăvit! În faţa noastră se afla 
prima treaptă a unei scări de piatră. 

— Şi acum ce facem? a întrebat Good. 

— Urcăm scara, fireşte, şi ne încredinţăm Providenţei! 

— Staţi! a spus sir Henry. Quatermain, ia şi ceea ce ne-a 
mai rămas din carne şi apă. Am putea să avem nevoie de 
ele. 

Pentru acest lucru, a trebuit să mă târăsc înapoi în 
dreptul scrinurilor şi deodată mi-a venit o idee. În ultimele 
douăzeci şi patru de ore nu ne mai fusese gândul la 
diamante, ar fi fost prea de tot, având în vedere că din 
pricina lor ajunsesem în această jalnică situaţie, dar m-am 
gândit totuşi că n-ar fi rău să-mi îndes câteva în buzunare 
în caz că vom putea părăsi vreodată sala asta groaznică. 
Aşa că mi-am adâncit pumnul în primul scrin şi mi-am 
umplut toate buzunarele disponibile ale vechii mele haine 
de vânătoare şi ale pantalonilor, punând deasupra - un 
gând fericit - câteva mâini din cele mari aflate în al treilea 
scrin. Apoi, după ce am chibzuit un pic, am umplut şi coşul 
Foulatei cu o mare cantitate de pietre, căci nu se mai afla 
în el decât o tigvă cu apă şi un rest de biltong. 

— la spuneţi, băieţi, am psalmodiat eu, nu vreţi să luaţi 
ceva diamante cu voi? Eu mi-am umplut buzunarele şi 
coşul. 

— Să le ia naiba, Quatermain! a spus Sir Henry. Sper să 
nu le mai văd în faţa ochilor. 

Good în schimb nu a spus nimic. Gândeam că-şi lua 
rămas-bun de la tot ce mai rămăsese din biata fată care-l 
iubise nespus. Şi cât de ciudat ţi s-ar părea, cititorule, tu 
stând comod acasă la tine şi gândindu-te la imensa, cu 
adevărat inestimabila avere pe care o abandonam, dacă ți- 
ai fi petrecut următoarele patruzeci şi opt de ore într-un 
loc ca acesta, fără mâncare şi apă, nu ţi-ai fi bătut capul 
cu nişte diamante, fiind aruncat în  măruntaiele 


pământului, cu speranţa disperată că vei putea scăpa de o 
moarte chinuitoare. Dacă din experienţa vieţii nu ar fi 
devenit un fel de a doua natură pentru mine să nu las 
niciodată deoparte ceva valoros de există şi cea mai mică 
posibilitate să iau acel ceva cu mine, sunt convins că nu 
m-ar fi preocupat să-mi umplu buzunarele şi coşul. 

— Haide, Quatermain, a repetat Sir Henry, care deja 
păşise pe prima treaptă a scării. Fiţi atenţi, pornesc 
primul! 

— Ai grijă unde pui piciorul, s-ar putea găsi vreo groapă 
nenorocită, i-am răspuns. 

— Pare mai mult o altă încăpere, a spus Sir Henry care 
începuse să coboare încet, numărând în acest timp 
treptele. 

La a cincisprezecea, s-a oprit. 

— Am ajuns la capăt, a spus el. Slavă Cerului! Cred că 
este un culoar. Urmaţi-mă! 

După el a venit Good şi la sfârşit eu, cărând coşul, şi 
ajuns la capătul scărilor, am aprins unul dintre cele două 
bețe de chibrit rămase. La lumina lui am reuşit să 
observăm că ne aflam într-un tunel îngust care se bifurca 
într-o parte şi-n alta, făcând unghi drept cu scara pe care 
coborâsem. Inainte să mai putem distinge ceva, chibritul 
mi-a ars degetele şi s-a stins. S-a pus dificila alegere a 
drumului de urmat. Fireşte, ne era imposibil să ştim ce era 
cu tunelul acela sau încotro ducea, dar era limpede că 
luând-o într-o direcţie am fi putut fi salvaţi, iar în cealaltă 
am fi putut pieri. Eram încă complet dezorientaţi, când 
deodată Good şi-a dat seama că, atunci când aprinsesem 
chibritul, flacăra acestuia se înclinase către stânga. 

— Să mergem dincotro vine curentul, a spus el, aerul se 
mişcă spre interior, nu spre exterior. 

l-am urmat sfatul şi, bâjbâind cu mâinile pe lângă pereţii 
tunelului şi testând pământul la fiecare pas cu piciorul, am 


prins să ne îndepărtăm de încăperea comorii blestemate în 
setea noastră nestinsă de viaţă. Dacă vreodată va mai 
intra acolo vreun om, lucru pe care nu-l consider posibil, 
va da peste semnele vizitei noastre: cuferele deschise, 
opaițul gol şi oasele albite ale bietei Foulata. 

Croindu-ne cu greu drumul de-a lungul tunelului, după 
vreun sfert de oră am constatat că acesta făcea un cot 
ascuţit sau se intersecta cu altul, pe care l-am şi urmat 
doar pentru a ajunge la un al treilea. Şi astfel au continuat 
lucrurile câteva ore bune. Se părea că ne găseam într-un 
labirint de piatră care nu ducea nicăieri. Ce era cu toate 
acele galerii, fireşte că nu pot spune, dar bănuiam că erau 
vechi tunele dintr-o mină, din care se deschideau în 
diferite direcţii galerii şi puțuri în funcţie de cum se găsea 
filonul minereului. Numai aşa ne puteam explica 
numeroasele galerii. 

In cele din urmă am făcut un popas, storşi de oboseală 
şi de speranţa ce ne lăsa deznădăjduiţi, mâncând ultimele 
bucățele de biltong şi bând ultimii stropi de apă, căci 
aveam gâtlejurile ca nişte cuptoare de var. Aveam 
impresia că scăpasem de Moartea din întunecimea 
încăperii comorii, doar ca s-o întâlnim în întunecimea 
galeriilor. 

Stând aşa, din nou complet lipsiţi de speranţe, mi s-a 
părut că disting un sunet şi i-am făcut atenţi şi pe ceilalţi. 
Era foarte slab şi foarte îndepărtat, dar era un sunet, unul 
firav ca un susur, căci l-au auzit şi ceilalţi şi nimeni n-ar 
putea descrie binecuvântarea ce o aducea cu el după 
atâtea ore de tăcere apăsătoare şi înspăimântătoare. 

— Cerule, aud curgând o apă! a spus Good. Haideţi! 

Am pornit-o în direcţia din care părea să vină susurul de 
apă, bâjbâind ca şi până atunci de-a lungul pereţilor de 
piatră. Imi amintesc că lăsasem jos coşul cu diamante, 
vrând să scap de greutatea lui, dar gândindu-mă mai bine, 


l-am luat din nou. Se poate muri bogat sau sărac, la fel de 
bine, am reflectat eu. Cu cât înaintam, cu atât sunetul 
devenea mai distinct, până când în tăcerea aceea ni se 
părea chiar zgomotos. Inainte, tot înainte până ce am auzit 
limpede clipocitul de neconfundat al apei care curge. Dar 
cum ar putea curge o apă în măruntaiele pământului? Ne 
aflam în apropierea ei, iar Good, care se afla în faţă, a 
jurat că o putea chiar mirosi. 

— Mergi încet, Good, a spus Sir Henry, se pare că 
suntem foarte aproape. P/eosc! Şi s-a auzit strigătul lui 
Good! Căzuse în apă. 

— Good, Good, unde eşti? am strigat noi îngroziţi. 

Spre marea noastră uşurare, i-am auzit răspunsul 
înăbuşit: 

— Sunt teafăr, mă ţin de o stâncă. Aprinde chibritul să 
văd unde sunteţi. 

Am aprins în grabă ultimul băț de chibrit. La lumina lui 
am zărit o apă mare care curgea pe la picioarele noastre. 
Nu ne-am putut da seama cât de lată era, dar în întuneric 
se putea distinge silueta tovarăşului nostru ţinându-se de 
un colţ de stâncă ieşit în afară. 

— Pregătiţi-vă să mă prindeţi, a îngânat el, trebuie să 
înot. 

Apoi am auzit un pleoscăit şi o zbatere. În minutul 
următor, se agăța de braţul întins al lui Sir Henry şi am 
reuşit să-l tragem în tunel. 

— Drace! a spus el printre gâfâieli. Stăm într-un fir de 
aţă. Dacă n-aş fi reuşit să mă agăț de steiul ăla şi dacă n- 
aş fi ştiut să înot eram pa! Parcă ar fi apa de la o moară, şi 
nu i-am simţit fundul. 

Nu îndrăzneam să urmăm malul râului subteran de 
teamă să nu cădem în el din cauza întunericului. Aşa că, 
după ce Good şi-a mai revenit şi noi ne-am mai potolit 
setea cu apa care era dulce şi proaspătă, spălându-ne 


îndelung feţele, de prisos să mai spun câtă nevoie era de 
aşa ceva, ne-am îndepărtat de malurile acestui Styx 
african reluându-ne drumul prin tunel, cu Good din care 
picura apa în fruntea noastră. În cele din urmă, am ajuns 
la o altă galerie care ducea spre dreapta. 

— Putem să o luăm pe oricare, a spus Sir Henry vlăguit. 
Toate drumurile sunt la fel aici, o să mergem până o să 
picăm din picioare. 

Pas cu pas, împleticindu-ne din cauza epuizării, am prins 
să înaintăm şi pe acest tunel, de astă dată cu Sir Henry în 
frunte. Din nou am vrut să mă descotorosesc de coş, dar 
din nou am renunţat la intenţie. 

Pe neaşteptate s-a oprit şi noi ne-am lovit de el. 

— la priviţi! a şoptit el. Mi-a luat-o razna mintea sau 
acolo e o lumină? 

Am privit cu nesat şi, da, acolo, în faţa noastră, exista o 
pată slabă, sclipitoare, nu mai mare decât geamlâcul unei 
colibe. Era atât de firavă, încât mă îndoiam că alţi ochi 
decât ai noştri, care nu întâlniseră de zile întregi decât o 
beznă completă, ar fi zărit-o. 

Am strigat cu speranţă în glas şi am dat buzna înainte. 
După cinci minute, nu mai exista nicio îndoială: era o pată 
slabă de lumină. După încă un minut, o undă de aer 
proaspăt ne-a răcorit frunţile. 

Ne-am îmbulzit înainte. Dintr-odată tunelul s-a îngustat. 
Sir Henry înainta în genunchi. Dar tunelul a continuat să se 
îngusteze până ce a ajuns cât intrarea în vizuina unei vulpi 
făcute în pământ. Da, în pământ, stânca se terminase! 

Încă o smucitură, încă un efort şi Sir Henry s-a trezit în 
aer liber, apoi la fel şi Good şi cu mine, trăgând fără 
încetare de coşul Foulatei, iar deasupra noastră se găseau 
binecuvântatele stele, iar în plămâni simţeam aerul 
proaspăt. Apoi, ceva s-a surpat şi noi am prins să ne 


rostogolim fără oprire peste iarbă, peste tufişuri şi peste 
pământul umed şi moale. 

Coşul s-a prins de ceva şi m-a oprit şi pe mine. 
Ridicându-mă în capul oaselor, am strigat cu putere. Un 
zbieret a venit de jos din partea lui Sir Henry care-şi 
ostoise viteza de un val de pământ. M-am târât spre el şi l- 
am găsit teafăr, deşi gâfâind abitir. Apoi, l-am căutat pe 
Good. L-am descoperit şi pe el ceva mai încolo, prins într-o 
rădăcină în formă de furcă. Era plin de contuzii, dar şi-a 
revenit destul de repede. 

Ne-am aşezat tustrei acolo pe iarbă şi răscolirea 
simţurilor a fost aşa de pregnantă, încât ne-a făcut să 
răcnim de bucurie. Scăpasem din îngrozitoarea temniţă 
care era pe cale să devină mormântul nostru. Cu siguranţă 
că Providența se milostivise de noi şi ne călăuzise paşii 
spre ieşirea ca de vizuină, căci asta trebuie să fi fost la 
capătul acelui tunel. Şi iată că, hăt departe în munţi, 
apăreau roşiatice zorile pe care nu credeam să apucăm să 
le mai vedem vreodată. 

Curând, lumina cenuşie s-a revărsat peste pante şi am 
putut să constatăm că eram pe fundul, sau mai bine zis 
aproape de fundul marelui puț aflat în faţa intrării în 
peşteră. Acum puteam să distingem formele ceţoase ale 
celor trei coloşi care vegheau la marginea prăpastiei. Cu 
siguranţă că acele îngrozitoare galerii prin care bântuisem 
întreaga noapte fuseseră la origine legate într-un fel sau 
altul de marea exploatare de diamante. Cât despre râul 
subteran ce curgea prin măruntaiele muntelui, doar Cerul 
putea şti ce era cu el, sau de unde izvora, sau încotro se 
vărsa. Eu unul nu aveam de gând să descopăr. 

Lumina a prins să crească. De-acum ne puteam vedea 
unul pe celălalt şi spectacolul care se înfăţişa ochilor noştri 
s-a dovedit unic atât în ce privea trecutul, cât şi viitorul. 
Obraji scofâlciţi, ochi înfundaţi în orbite, mânjiţi peste tot 


de praf şi mâl, cu contuzii sângerânde, cu spaima morții 
încă zăbovind pe chipurile noastre, arătam într-adevăr 
înspăimântător la lumina zilei. Doar monocilul lui Good îi 
stătea neatins înfipt în ochi. Începeam să mă îndoiesc că-l 
mai scotea vreodată. Nici întunericul, nici baia din râul 
subteran, nici rostogolirea pe panta abruptă nu au reuşit 
să-l despartă pe Good de monoclul lui. 

Ne-am ridicat destul de repede, temându-ne să nu ne 
înţepenească membrele dacă mai zăboveam pe-acolo, şi 
am prins să urcăm din greu şi cu un efort chinuitor panta 
accidentată a prăpastiei. Timp de o oră ne-am străduit să 
suim pe terenul alunecos, ţinându-ne de ierburile şi de 
rădăcinile care-l acopereau. Gândul să mă descotorosesc 
de coş nu mă mai bântuia: doar moartea avea să ne 
despartă! 

In cele din urmă, am izbândit şi am ajuns la Marele 
Drum, pe marginea prăpastiei din partea opusă celor trei 
coloşi. 

La vreo sută de metri de drum, în faţa unor colibe ardea 
un foc, iar în jurul focului se găseau oameni. Ne-am 
îndreptat şontăcăind spre ei, sprijinindu-ne unul pe altul şi 
făcând opriri dese. Deodată, unul dintre acei oameni ne-a 
văzut, a sărit în sus şi apoi s-a prosternat la pământ, 
scoțând urlete de groază. 

— Infadoos, Infadoos, suntem noi, prietenii tăi! 

S-a ridicat şi a prins să alerge spre noi, holbându-se şi 
tremurând abitir. 

— O, stăpâni ai mei, voi sunteţi cu adevărat, întorși din 
moarte! întorşi de pe tărâmul morţii! 

Şi, aruncându-se în faţa noastră, bătrânul războinic 
cuprinse genunchii lui sir Henry şi chiui de bucurie! 


Capitolul XIX 


IGMOSI ÎŞI IA RĂMAS-BUN 


La zece zile după dimineaţa aceea plină de emoţii, ne 
regăseam în vechile noastre locuinţe din Loo. Şi deşi poate 
părea ciudat, nu ne schimbaserăm prea mult după grelele 
încercări prin care trecuserăm, decât poate părul meu 
perie, care devenise de trei ori mai cărunt decât fusese 
atunci când intrasem în peşteră, cum nici Good nu părea 
să mai fie acelaşi om după moartea Foulatei care îl 
marcase în cea mai mare măsură. Mă simt nevoit să 
menţionez, ţinând cont de faptul că sunt destul de 
bătrânel, că eu consider dispariţia ei de bun-augur, căci 
altfel ar fi urmat o serie de complicaţii. Biata fată nu era o 
băştinaşă oarecare, ci o persoană de o frumuseţe 
deosebită, magnifică aş spune, şi de un mare rafinament 
al minţii. Dar nici cea mai mare frumuseţe sau subtilitate 
nu ar fi reuşit să facă dintr-o relaţie între ea şi Good o 
legătură de dorit, căci, aşa cum spusese chiar ea: „soarele 
nu se întovărăşeşte cu bezna şi nici albul cu negrul”. 

Nu cred că mai e nevoie să menţionez că nu am mai 
reuşit să mai pătrundem în încăperea comorii regelui 
Solomon. După ce ne-am revenit, lucru pentru care au fost 
necesare patruzeci şi opt de ore, am coborât în marea 
prăpastie în speranţa că vom găsi deschizătura prin care 
ieşisem din munte, dar fără succes. Mai întâi că ploaia 
căzută ştersese urmele noastre, şi apoi pantele erau pline 
de găuri şi scobituri. Era imposibil de stabilit căreia dintre 
ele îi datoram salvarea noastră. De asemenea, în ziua 
dinaintea plecării noastre la Loo, mai cercetaserăm încă o 
dată minunăţiile peşterii cu stalactite şi, conduşi de un soi 
de nelinişte, am pătruns din nou în Camera Morţii. Trecând 
pe lângă sulița Morţii Albe, am privit, cu un simţământ ce- 
mi este pur şi simplu imposibil să-l descriu, la masiva 
piatră care ne barase scăparea, gândindu-ne la comoara 


inestimabilă de dincolo de ea, la misterioasa bătrână ale 
cărei rămăşiţe strivite zăceau sub ea şi la frumoasa fată al 
cărei mormânt era poarta. Am spus că am privit la „piatra” 
aceea, căci în urma cercetării noastre nu am mai putut 
descoperi nicio urmă care să aducă aminte de o uşă 
glisantă. Şi nici tainicul resort nu l-am putut descoperi, 
pierdut pentru totdeauna, deşi ne-am străduit să-l aflăm 
mai mult de o oră. Era cu siguranţă un mecanism minunat, 
tipic, prin masivitatea dar şi prin simplitatea lui de 
nepătruns, veacului ce-l produsese. Mă îndoiesc că se mai 
găseşte aşa ceva în lume. 

În cele din urmă, am renunţat dezgustaţi, deşi, dacă 
masiva uşă s-ar fi ridicat dintr-odată în faţa noastră, mă 
îndoiesc că am fi avut curajul să păşim peste resturile 
strivite ale lui Gagool ca să intrăm din nou în tezaur, chiar 
şi la chemarea unei comori fără margini, îmi venea să urlu 
că lăsam în urmă o aşa comoară, probabil cea mai mare 
din istoria omenirii adunată într-un singur loc. Dar nu 
aveam încotro. Doar dinamita ar fi putut pătrunde prin 
acel un metru şi jumătate de stâncă masivă. 

Aşa că am plecat. Poate că într-un veac îndepărtat, un 
alt explorator se va găsi în faţa lui „Sesam deschide-te” şi 
va inunda lumea cu diamante. Insă, eu unul mă îndoiesc. 
Am aşa un simţământ că nestematele în valoare de zeci 
de milioane de lire sterline, care zac în cele trei scrinuri de 
piatră, nu vor străluci nicicând la gâtul unei frumuseți 
pământene. Acestea şi oasele lui Foulata îşi vor ţine 
companie până la sfârşitul lumii. 

Am oftat dezamăgiţi şi ne-am întors, iar în ziua 
următoare am plecat la Loo. Dar era totuşi un gest de 
nerecunoştinţă din partea noastră să ne arătăm 
dezamăgiţi, căci, aşa cum îşi aminteşte cititorul, gândul cel 
bun mă îndemnase ca, înainte să ne părăsim temniţa, să- 
mi umplu cu diamante buzunarele încăpătoare de la 


pantaloni şi de la haina mea de vânătoare, ca şi coşul 
Foulatei, în care se găseau de două ori mai multe, în ciuda 
faptului că tigva ocupa un spaţiu destul de mare. O bună 
parte dintre ele se risipiseră în momentul când ne 
rostogoliserăm pe panta prăpastiei, inclusiv unele dintre 
cele mari, pe care le îndesasem în buzunare peste 
celelalte. Dar, prin comparaţie vorbind, rămăsese o 
cantitate uriaşă, printre care nouăzeci şi trei de pietre 
mari, cântărind între şaptezeci şi peste două sute de 
carate. Buzunarele mele şi coşul conţineau încă o comoară 
îndeajuns de mare ca să ne facă pe toţi, dacă nu milionari 
aşa cum este înţeles termenul în America, cel puţin nişte 
oameni putred de bogaţi, ba chiar am mai fi şi putut păstra 
unele dintre ele, pentru a fi posesorii celor mai frumoase 
trei mostre din Europa. Aşa că nu stăteam tocmai rău. 

La Loo am fost primiţi cu mare căldură de Ignosi pe care 
l-am găsit bine şi ocupat până peste cap cu consolidarea 
puterii sale şi cu reorganizarea regimentelor care 
suferiseră pierderi grele în marea înfruntare cu Twala. 

A ascultat cu mare interes povestirea faptelor noastre 
minunate, iar când am ajuns la sfârşitul înspăimântător al 
lui Gagool, a devenit gânditor. 

— Vino aici! l-a chemat el pe un bătrân induna, adică 
sfetnic, care stătea împreună cu alţii într-un cerc în jurul 
regelui, dar de unde nu ne putea auzi. 

Bătrânul s-a ridicat, s-a apropiat, ne-a salutat şi s-a 
aşezat lângă noi. 

— Tu eşti bătrân, a spus Ignosi. 

— Da, rege! Tatăl tatălui tău şi cu mine ne-am născut în 
aceeaşi zi. 

— Spune-mi, când erai mic, o ştiai pe Gagool, 
vrăjitoarea-vraci? 

— Da, rege! 

— Cum era pe-atunci? Tânără ca tine? 


— Nu aşa, rege! Era cum este şi acum, trăia şi pe timpul 
bunicului meu, pe când încă nu mă născusem: bătrână şi 
uscată, foarte urâtă şi plină de răutate. 

— Nu mai este, a murit. 

— Dacă e aşa, o, rege, atunci blestemul arhaic a fost 
dezlegat. 

— Poţi pleca! 

— Koom! Plec, Căţelandru Negru care ai smuls beregata 
bătrânului dulău! Koom! 

— Vedeţi voi, fraţi ai mei, a spus Ignosi, a fost o femeie 
ciudată, iar eu mă bucur că s-a prăpădit. V-ar fi lăsat să 
pieriţi în întuneric, după care poate că ar fi găsit o cale de 
a mă ucide, cum l-a ucis pe tatăl meu, ca să-l înscăuneze 
în scaunul lui pe Twala, pe care inima ei neagră îl iubea. 
Continuaţi povestirea, e limpede că nu am mai auzit aşa 
ceva. 

După ce i-am relatat întreaga poveste a evadării 
noastre, aşa cum convenisem tustrei că voi face, m-am 
folosit de această ocazie ca să-i pomenesc lui Ignosi de 
plecarea noastră din ţinutul kukuani/or. 

— Şi acum, Ignosi, am spus eu, a sosit timpul să ne luăm 
rămas-bun ca să apucăm să ne mai vedem o dată 
pământurile noastre natale. lată, Ignosi, ai venit cu noi ca 
servitor şi te lăsăm ca rege atotputernic. Dacă vei vrea să 
ne arăţi recunoştinţa în vreun fel, adu-ţi aminte să te ţii de 
făgăduielile făcute: să domneşti cu dreptate, să respecţi 
legea şi să nu trimiţi pe nimeni la moarte fără motiv. Aşa 
vei prospera. Ignosi, mâine în zori, ne vei da nişte însoțitori 
care să ne treacă munţii. Aşa este, o, rege? 

Inainte să răspundă, Ignosi îşi îngropă faţa în palme. 

— Inima mea plânge, a spus el apoi, cuvintele tale îmi 
sfâşie inima: Ce v-am făcut eu, incubu, bougwan şi 
macumazahn, că trebuie să mă părăsiţi aşa? Voi, care mi- 
aţi stat alături în revoltă şi în bătălie, mă părăsiţi în ziua 


victoriei şi a păcii? Ce vă doriţi, neveste? Alegeţi-vă dintre 
fecioare! O casă? Priviţi, acest pământ vă aparţine cât 
vedeţi cu ochii. Case ca ale oamenilor albi? Îi veţi învăţa 
pe supuşii mei cum să le construiască! Vite pentru lapte şi 
carne? Fiecare bărbat căsătorit o să aducă un bou sau o 
vacă. Vânat? Oare nu trăieşte elefantul în pădurile mele, 
oare nu doarme hipopotamul în stuf? Vreţi să mergeţi la 
război? Formațiunile mele de impis vă stau la dispoziţie! 
Dacă mai e ceva ce vă doriţi, vi-l voi da! 

— Nu, Ignosi, nu vrem nimic din toate astea, am răspuns 
eu. Vrem doar să ajungem la noi acasă. 

— Acum Îmi dau seama, a spus el amărât şi cu ochii 
sclipind, că voi iubiţi pietrele lucitoare mai mult decât pe 
mine, prietenul vostru! Aveţi pietrele, veţi pleca în Natal şi 
peste apa neagră şi mişcătoare şi le veţi vinde, devenind 
bogaţi, ceea ce-şi doreşte orice om alb. Spre binele vostru, 
blestemate să fie pietrele albe şi cel care le doreşte! 
Pieirea să-l aştepte pe cel ce va pune piciorul pe Tărâmul 
Morţii ca să le caute! Am vorbit. Oameni albi, puteţi pleca! 

L-am luat de braţ. 

— Ignosi, ia spune-ne, pe când cutreierai ţinutul zuluşilor 
sau când te aflai printre oamenii albi din Natal, inima ta nu 
a tânjit după pământul de care-ţi vorbise mama ta, unde 
văzuseşi pentru prima oară lumina zilei şi unde te jucaseşi, 
pământul tău de baştină? 

— Ba aşa a fost, macumazahn. 

— La fel şi inimile noastre, lIgnosi, tânjesc după 
pământul nostru. A urmat o pauză, iar când a vorbit, Ignosi 
avea un cu totul alt ton: 

— Văd că şi acum, ca dintotdeauna, cuvintele tale sunt 
pline de înţelepciune şi dreptate, macumazahn! Cel ce 
zboară prin aer nu arde de dorinţa de a merge pe pământ. 
Oamenilor albi nu le place să trăiască printre negri sau în 
casele din kraa-ul lor. Da, trebuie să plecaţi, lăsându-mi 


inima în lacrimi, pentru că pentru mine veţi fi morţi, căci 
nicio veste nu va veni la mine de acolo de unde veţi fi. 
Ascultă, şi lasă-i şi pe toţi fraţii tăi să-mi asculte cuvintele! 
Nici un alt om alb nu va mai trece munţii, chiar dacă vreun 
om viu va mai ajunge aşa de departe. Să nu mai văd 
negustori cu armele şi capcanele lor. Poporul meu să lupte 
cu sulița şi să bea apă, ca şi strămoşii dinaintea lor. Niciun 
preot să nu mai bage spaima de moarte în sufletele lor ca 
să-i învrăjbească împotriva legii regelui şi să deschidă cale 
oamenilor albi care va să vină. Dacă la uşa mea va mai 
veni un om alb, îl voi alunga. Dacă vor veni o sută, îi voi 
face să se retragă. Dacă vin cu armata, voi porni la război 
cu toate forţele şi nu vor reuşi să mă învingă. Nimeni nu va 
mai pleca în căutarea pietrelor strălucitoare, nu, nici 
măcar o armată, căci voi trimite un regiment care să 
astupe puţul şi să dărâme coloanele albe din peşteră şi să 
le astupe cu pietre astfel ca nimeni nici măcar să nu 
ajungă în faţa acelei uşi de care aţi vorbit, iar calea spre 
ea în veci va fi pierdută. Însă, pentru voi trei, incubu, 
bougwan şi macumazahn, calea va fi mereu deschisă, căci 
îmi sunteţi mai dragi decât aerul ce-l respir. Veţi pleca. 
Infadoos, unchiul meu, şi induna mea, vă vor lua de mâini 
şi vă vor călăuzi, însoţiţi fiind de un regiment. Mai există, 
după cum am aflat, un alt drum care traversează munţii şi 
pe care o să vi-l arăt. Rămas-bun, fraţi ai mei, viteji 
oameni albi! Să nu veniţi să mă mai vedeţi, căci nu voi 
putea suporta! Voi da un decret care va fi transmis de la 
un munte la altul, prin care numele voastre /incubu, 
bougwan şi macumazahn vor fi hlonipa, asemenea 
numelor regilor morţi, iar cel ce le va rosti va muri!2% În 


26 Acest mod remarcabil şi negativ de a arăta profundul respect este cu siguranţă necunoscut 
popoarelor din Africa, iar rezultatul este că, dacă, după cum se obişnuieşte, numele respectiv are o 
semnificaţie, înţelesul trebuie exprimat prin intermediul unui idiom sau al altui cuvânt. Astfel se 
păstrează o trainică amintire pentru generaţiile viitoare sau până când noua lume o înlocuieşte 
complet pe cea veche. A.Q. 


felul acesta, amintirea voastră se va păstra în acest ţinut 
pe veci! Acum plecaţi, sau ochii mei vor plânge precum ai 
unei femei. Din vreme în vreme, atunci când veţi privi 
înapoi pe cărarea vieţii sau când veţi îmbătrâni şi vă veţi 
aduna laolaltă în jurul focului, căci soarele nu vă va mai 
încălzi, o să vă amintiţi cum am stat umăr la umăr în 
marea bătălie pe care cuvintele tale înțelepte, 
macumazahn, au pus-o la cale; cum ai fost vârful cornului 
care a lovit flancul lui Twala, bougwan; cum ai stat în 
cercul Cărunţilor, incubu, iar oamenii au căzut sub securea 
ta precum spicele în faţa secerii. Da, şi cum aţi învins 
puterea de taur a lui Twala şi l-aţi făcut una cu pământul. 
Rămas-bun pe veci, incubu, bougwan şi macumazahn, 
stăpânii şi prietenii mei! 

Ignosi s-a ridicat şi, pentru câteva secunde, ne-a privit 
cu gravitate. Apoi şi-a acoperit capul cu un colţ al karross- 
ului său, ca şi cum ar fi vrut să-şi ascundă faţa de noi. 

Am plecat în tăcere. 

A doua zi, dis-de-dimineaţă, am plecat din Loo, însoţiţi 
de bătrânul nostru prieten Infadoos, căruia i se rupea 
inima din pricina acestei despărţiri, şi de regimentul de 
Bivoli. Deşi era o oră matinală, străzile oraşului erau pline 
de o mulţime de locuitori care, pe când treceam în fruntea 
regimentului, ne-au acordat salutul regal, în vreme ce 
femeile ne binecuvântau pentru că scăpasem ţinutul de 
Twala, aruncându-ne flori în drum. Era într-adevăr 
înduioşător, o atitudine la care nu te aştepţi din partea 
acestor băştinaşi. 

A avut loc şi un incident ridicol, pe care mai degrabă l- 
am considerat binevenit, căci ne-a mai înveselit. 

Chiar înainte să ajungem la periferia oraşului, o tânără 
drăguță care ţinea nişte crini în mână, a alergat înaintea 
noastră şi i-a întins lui Good - se părea că toate erau topite 
după Good, şi înclin să cred că monoclul şi mustaţa lui 


înjumătăţită îi confereau o valoare imaginară -, după care 
i-a spus că vrea să-i ceară o favoare. 

— Vorbeşte! i-a spus el. 

— Stăpânul să-i arate servitoarei lui frumoasele lui 
picioare albe, ca servitoarea să le privească şi să-şi 
amintească de ele cât va trăi, ca să povestească şi copiilor 
ei despre ele. Servitoarea lui a călătorit patru zile ca să le 
vadă, căci faima lor s-a răspândit pe întreg pământul. 

— Trebuie să fiu nebun să fac asta! a exclamat Good 
tulburat. 

— Ei haide, drag prietene, a spus Sir Henry, doar n-o să 
refuzi să fii politicos cu o doamnă! 

— Ba o să refuz, a replicat Good cu încăpățânare, este 
prea indecent! 

Până la urmă a consimţit să-şi ridice pantalonii până la 
genunchi, în mijlocul strigătelor de admiraţie din partea 
tuturor femeilor prezente, cu precădere venite din partea 
fetei mulţumite, şi în felul acesta a trebuit să meargă până 
ce am ieşit din oraş. 

Mă tem că picioarele lui Good nu vor mai fi nicicând atât 
de venerate. De dinţii lui mişcători şi chiar de „ochiul 
străveziu” s-ar putea ca kukuanii să uite, dar nu şi de 
picioarele sale albe. 

Infadoos ne-a spus că exista o altă trecătoare prin 
munţi, situată la nord de cea urmată de Marele Drum al 
regelui Solomon, fiind mai degrabă un loc pe unde era 
posibil să cobori panta abruptă ce separă ţinutul 
Kukuanilor de deşert, fiind încadrată de piscurile Sânilor 
reginei din Saba. Se părea că, în urmă cu doi ani, o parte 
din vânătorii kukuani coborâseră pe acea cărare în deşert, 
în căutare de struţi, ale căror pene sunt foarte mult 
preţuite ca podoabe de război, şi că în decursul expediției 
lor se îndepărtaseră mult de munţi, fiind chinuiţi de sete. 
Dar zărind nişte copaci în zare, au mers într-acolo şi au 


descoperit o oază mare şi fertilă, ce se întindea pe mai 
mulţi kilometri, cu apă din belşug. Pe acolo ne-a propus 
Infadoos să ne întoarcem, iar ideea ni s-a părut potrivită, 
căci astfel aveam să ocolim vicisitudinile trecătorii din 
munţi. Câţiva vânători erau pregătiţi să ne conducă la 
oază de unde, după cum spuneau ei, se pot zări alte zone 
fertile departe în deşert”. 

Călătorind cu bine, în cea de-a patra noapte am ajuns 
iarăşi pe crestele munţilor care despart ţinutul kukuan de 
deşertul ce se întindea în valuri de nisip la picioarele 
noastre cam la patruzeci de kilometri nord de Sânii 
reginei. În zorii zilei următoare, am fost călăuziţi la 
marginea unei prăpăstii foarte abrupte, pe unde urma să 
coborâm pentru a ajunge la câmpia aflată la mai mult de 
şase sute de metri în josul ei. 

Aici ne-am luat rămas-bun de la prietenul nostru şi 
bătrânul războinic Infadoos, care ne-a urat tot binele, fiind 
cât pe ce să izbucnească în lacrimi. 

— Niciodată, stăpâni ai mei, a spus el, nu vă vor mai 
vedea ochii mei bătrâni. Ah, cum şi-a mai doborât incubu 
duşmanii în luptă! Ah, ce lovitură a dat el de a desprins 
capul de pe trupul fratelui meu Twala! A fost superb... 
superb! S-ar putea să nu mai fiu martor la aşa ceva decât 
poate în visele mele fericite. 

Ne părea tare rău să ne despărţim de el. Good a fost aşa 
de mişcat, încât i-a lăsat drept amintire - ce credeţi? - un 
monoclu! Mai târziu am aflat că era unul de dat. Infadoos a 
fost încântat, considerând că având un asemenea obiect 
prestigiul lui va creşte enorm, şi, după mai multe încercări 


27 în multe momente ne-a fost greu să înţelegem cum mama lui Ignosi, cărând un copil cu ea, a 
supravieţuit primejdiilor din munţi şi din deşert, primejdii ce nouă erau să ne fie fatale. Atunci, mi- 
am dat seama, şi mă grăbesc să-l încredinţez şi pe cititor, că ea urmase a doua rută şi că hoinărise 
precum roaba lui Avraam, Hagar, prin sălbăticie. Dacă aşa s-au petrecut lucrurile, atunci totul se 
explică, întrucât, după cum ne-a spus chiar Ignosi, ar fi putut fi găsită de câţiva vânători de struţi 
înainte ca ea sau copilul ei să piară, fiind conduşi la oază şi apoi, mai departe, cu popasuri, tot mai 
spre sud, spre ţinutul fertil al zuluşilor. AQ. 


nereuşite, a izbutit să şi-l fixeze la ochi. Ceva mai nefiresc 
decât bătrânul războinic purtând un monoclu nu mi-a mai 
fost dat să văd. Monoclul nu se prea potriveşte cu mantia 
de piele de leopard şi cu penele negre de strut. 

Apoi, asigurându-ne că cele cinci călăuze ale noastre 
aveau destule provizii şi apă, şi primind un salut răsunător 
din partea Bivolilor, i-am scuturat mâna lui Infadoos şi am 
început coborâşul. Nu era un lucru uşor, dar spre seară am 
reuşit să ajungem jos fără niciun incident. 

— Ştiţi, ne-a împărtăşit Sir Henry în seara aceea, când 
stăteam adunaţi în jurul focului privind la culmile 
amenințătoare de deasupra capetelor noastre, cred că 
sunt şi locuri mai rele pe pământ decât ţinutul kukuanilor 
şi că am avut şi zile mai proaste decât cele din ultimele 
două luni, deşi nu tot atât de ciudate. Dar voi, băieţi? 

— Mai că aş vrea să mă întorc, a oftat Good. 

Cât despre mine, gândeam că totul e bine când se 
sfârşeşte cu bine, dar într-o viaţă plină de pericole cum a 
fost cea a mea, nicicând nu mai fusesem confruntat cu 
încercări cum se arătaseră cele din ultimul timp. Amintirea 
bătăliei îmi dă şi acum fiori, cât despre păţaniile din 
încăperea comorilor... 

In dimineaţa următoare, ne-am reluat drumul anevoios 
prin deşert, purtând cu noi o provizie îndestulătoare de 
apă cărată de cele cinci călăuze, şi noaptea am făcut 
popas în aer liber, după care a doua zi de dimineaţă am 
pornit-o din nou. 

La amiaza celei de a treia zi a călătoriei, am zărit pomii 
oazei despre care vorbiseră călăuzele şi cu o oră înainte 
de apus, ne găseam iarăşi pe iarba verde, ascultând 
susurul apei. 


Capitolul XX 


GĂSIT 


A venit timpul să vă povestesc cea mai stranie păţanie 
ce ni s-a întâmplat în toată această aventură neobişnuită, 
una care ne va arăta ce minunat se potrivesc lucrurile! 

Înaintam în tăcere, în faţa celorlalţi doi, pe malul râului 
ce udă oaza fiind apoi înghiţit de deşertul nesătul, când 
deodată m-am oprit şi m-am frecat la ochi cât am putut. 
Acolo, la nici douăzeci de metri de mine, aşezată într-un 
loc încântător, la umbra unor specii de smochin, cu faţa 
spre râu, se găsea o colibă drăguță, clădită mai mult sau 
mai puţin după metodele kafirilor, din iarbă şi răchită, dar 
având o uşă normală în loc de o intrare de stup. 

„Ce naiba caută o colibă în locurile astea?” m-am 
întrebat eu. Când iată că numaidecât uşa colibei s-a 
deschis şi a ieşit şchiopătând un om a/b îmbrăcat în piei şi 
cu o barbă neagră uriaşă. Am crezut că sunt victima unui 
miraj. Era imposibil! Niciun vânător nu mai ajunsese într- 
un asemenea loc! Şi cu siguranţă niciun vânător nu s-ar 
stabili într-unul! Mă holbam fără să clipesc, şi la fel făcea şi 
omul acela, moment în care au apărut şi Sir Henry cu 
Good. 

— la priviţi, prieteni, le-am spus, acolo este un om alb, 
sau am înnebunit eu? 

Sir Henry a privit, a privit şi Good şi, pe neaşteptate, 
şchiopul cu barbă neagră a scos un răcnet şi a prins să 
şontâcăiască spre noi. Apropiindu-se, a căzut ajuns de un 
soi de sfârşeală. 

Sir Henry a sărit şi l-a susţinut. 

— Dumnezeule! a strigat el. Este fratele meu, George! 

La auzul zarvei, din colibă a ieşit o altă siluetă învelită în 
piei, ţinând în mână o puşcă, şi a prins să alerge spre noi. 
Zărindu-mă, silueta a tras şi ea un răcnet. 


— Macumazahn, nu mă mai recunoşti, baas? Sunt Jim, 
vânătorul. Am pierdut biletul pe care trebuia să-l duc lui 
baas, şi stăm aici de vreo doi ani. 

Şi omul a căzut la picioarele mele, ţopăind de colo, colo, 
cuprins de bucurie. 

— Ei, tâlhar fără grijă! am spus eu. Ai merita să fii sjam- 
bocked - adică biciuit! 

In vremea aceasta, individul cu barbă neagră îşi 
revenise şi se ridicase, îmbrăţişându-se la nesfârşit cu Sir 
Henry, fără să scoată vreun cuvânt. Oricare ar fi fost 
motivul pentru care se certaseră în trecut - eu unul cred 
că era vorba de o doamnă, deşi nu am întrebat niciodată -, 
era limpede că fusese dat uitării. 

— Dragul meu drag! a izbucnit în cele din urmă Sir 
Henry. Te crezusem mort. Am călătorit dincolo de Munţii 
lui Solomon ca să te caut. Imi pierdusem orice speranţă că 
o să te mai văd vreodată, iar acum dau peste tine proţăpit 
în deşert, aidoma unui bătrân assvoge/?. 

— Am încercat să trec Munţii lui Solomon acum doi ani, 
a răspuns omul cu o voce nesigură, căci nu avusese prea 
des ocazia să şi-o exercite, dar ajuns aici, mi s-a prăvălit 
un bolovan pe picior şi mi l-a rupt, iar eu nu am mai fost în 
stare nici să merg înainte, nici să mă întorc. 

Apoi, m-am băgat şi eu în vorbă. 

— Ce mai faci, domnule Neville? Mă mai recunoşti? 

— Păi, a făcut omul, nu eşti tu vânătorul Quatermain, şi 
acela e Good!? Staţi oleacă, băieţi, i-ar mă apucă 
ameţeala. Totul e atât de ciudat şi, pentru un om care a 
încetat să mai spere, atâta fericire! 

In seara aceea, adunaţi în jurul focului, George Curtis 
ne-a spus povestea sa care, în opinia lui, fusese la fel de 
plină de păţanii ca şi a noastră şi care se poate rezuma în 
felul în care urmează. Cu aproape doi ani în urmă, plecase 

de la kraa/-ul Sitanta în încercarea de a ajunge la Piscanele 
lui Solomon. Cât despre biletul pe care i-l trimisesem cu 
Jim fusese pierdut şi nici că mai auzise de el până astăzi. 
Dar luându-se după informaţiile primite de la băştinaşi, a 
plecat nu spre Sânii reginei din Saba, ci spre prăpastia 
dinspre care tocmai sosisem noi, un traseu vădit mai bun 
decât cel marcat pe harta bătrânului dom Da Silvestra. În 
deşert, el şi cu Jim fuseseră supuşi la grele încercări, dar în 
cele din urmă reuşiseră să ajungă la oaza aceasta, unde 
George Curtis a căzut victimă unei întâmplări nefaste. În 
ziua sosirii aici, stătea pe malul râului, în vreme ce Jim 
extrăgea mierea dintr-un stup de albine fără ace cum se 
găsesc îndeobşte în deşert, în susul malului, chiar 
deasupra lui George. Din întâmplare, a scăpat de sub 
picior un bolovan care a căzut peste piciorul drept al lui 
Curtis, fracturându-l. Astfel, s-a văzut în imposibilitatea de 
a se mai deplasa într-o direcţie sau alta şi a ales să-şi 
încerce şansele în oaza aceea, decât să piară sigur în 
deşert. 

Cu mâncarea o duseseră destul de bine, căci avuseseră 
îndeajuns de multă muniţie, iar oaza era vizitată, în special 
noaptea, de o mulţime de animale care veneau să se 
adape. Astfel, le-au împuşcat sau le-au prins în capcane, 
hrănindu-se cu carnea lor şi, după ce hainele le-au 
putrezit, învelindu-se în pieile lor. 

— In felul acesta, a încheiat George, am trăit aproape 
doi ani, ca un al doilea Robinson Crusoe cu Vineri al său, 
sperând fără motiv că aveau să apară nişte vânători care 
să ne ajute, dar nici că a venit careva. Abia ieri-seară am 
hotărât ca Jim să mă lase aici ca să încerce să ajungă la 
kraal-ul Sitanda după ajutor. Urma să plece mâine, deşi nu 
mai nădăjduiam să-l mai văd vreodată. Şi deodată... voi! 
Dintre toţi oamenii de pe pământ... voi, care, după câte-mi 
imaginam, mă dăduserăţi de mult uitării, trăind bine-mersi 


în bătrâna Anglie, v-aţi nimerit aici într-un mod misterios, 
găsindu-mă unde vă aşteptaţi mai puţin! Este cel mai 
minunat lucru despre care am auzit vorbindu-se vreodată, 
dar şi cel mai binecuvântat! 

Apoi a luat cuvântul Sir Henry care i-a povestit 
principalele noastre aventuri, lucru care i-a luat mai multe 
ore, până noaptea târziu. 

— Pe Jupiter! a exclamat George Curtis, când i-am arătat 
câteva diamante. Măcar v-aţi ales cu ceva pentru chinurile 
îndurate, nu ca mine care am suferit degeaba. 

Sir Henry a râs. 

— Le aparţin lui Quatermain şi Good. Avem o înţelegere 
ca tot ce vom dobândi să fie împărţit între ei doi. 

Lucrul acesta m-a pus pe gânduri şi, după ce m-am 
sfătuit şi cu Good, i-am spus lui Sir Henry că era dorinţa 
noastră comună ca el să intre în posesia unei treimi din 
cantitatea de diamante, sau, dacă ne va refuza, partea 
aceasta să-i revină fratelui său care suferise mai mult 
decât noi în încercarea de a le obţine. Până la urmă, ne-a 
dat acordul său, dar George Curtis nu a aflat despre toate 
acestea decât ceva mai târziu. 

Cred că aici îmi voi încheia povestea. Călătoria noastră 
înapoi la kraarul Sitanda a fost grea, mai ales că trebuia 
să-l cărăm şi pe George Curtis, al cărui picior drept era din 
cale-afară de slăbit, aşchii din oasele lui înţepându-i 
pielea. Dar într-un fel sau altul am reuşit şi, dacă ar fi să 
vă dau amănunte, n-aş face decât să le reproduc pe cele 
care ni s-au întâmplat cu prilejurile dinainte. 

La şase luni după revenirea noastră la Sitanda, unde ne- 
am găsit armele şi bunurile bine păstrate, deşi bătrânul 
pungaş sperase că nu vom supravieţui, ca astfel să intre în 
posesia lor, ne-am văzut cu toţi în siguranţă acasă la mine, 
la Berea, lângă Durban, unde scriu toate acestea. Apoi mi- 
am luat rămas-bun de la toţi cei care-mi fuseseră însoțitori 


într-una dintre cele mai ciudate expediţii din îndelungata şi 
variata mea experienţă. 

P.S. Taman când scriam ultimul cuvânt, pe aleea mea cu 
portocali a apărut un kafir ducând o scrisoare într-un băţ 
despicat, primită de la poştă. Am descoperit că era de la 
Sir Henry şi v-o reproduc, întrucât nu mai are nevoie de 
comentarii. 


01 octombrie 1884 

Brayley Hali, Yorkshire 

Dragul meu Quatermain, 

îți scriu câteva rânduri cu prima poştă ca să-ți spun că 
noi trei, George, Good şi cu mine, am ajuns cu bine în 
Anglia. Am acostat la Southampton şi am pornit-o către 
oraş. Ar fi trebuit să vezi ce pus la punct Good ni s-a 
înfățișat a doua zi: bine ras, cu redingota venindu-i ca o 
mănuşă, cu un nou monoclu ş.a.m.d. Am plecat cu el în 
parc să ne plimbăm şi acolo am dat peste câțiva cunoscuți 
cărora m-am grăbit să le spun povestea „minunatelor 
picioare albe „. 

S-a arătat teribil de deranjat, mai ales că o persoană 
needucată a publicat istoria asta într-un ziar monden. 

Dar să revin la oile noastre. Good şi cu mine am dus 
diamantele la evaluat, aşa cum stabilisem, şi mai că mi-e 
teamă să-ți spun rezultatul, căci este monstruos! Au spus 
că, fireşte, este o estimare în minus sau plus, pentru că, 
după cunoştinţele lor, niciodată nu s-au mai găsit pe piață 
pietre ca acestea într-o asemenea cantitate. Se pare că, 
(cu excepția a una sau două dintre cele mai mari) au un 
luciu dintre cele mai grozave, egalând în toate privințele 
cele mai bune diamante braziliene. l-am întrebat dacă vor 
să le cumpere, dar s-au declarat în imposibilitatea de a le 
achiziționa, recomandându-ne să le vindem cu bucata, 
într-o perioadă de mai mulţi ani, ca să nu inundăm piața şi 


să scădem prețul. Totuşi, ne-au oferit o sută optzeci de mii 
pentru o mică parte din ele. 

Trebuie să revii acasă, Quatermain, ca să te ocupi de 
lucrurile astea, mai ales dacă insişti să oferi cadou cea de- 
a treia parte, care nu-mi aparține, fratelui meu George. 
Cât despre Good... nu prea are mintea acasă. Îşi petrece o 
groază de timp cu bărbieritul şi cu alte îndeletniciri legate 
de venerarea trupului său. Dar eu cred că încă suferă după 
pierderea Foulatei. Mi-a spus că, de când s-a întors acasă, 
nu a văzut nicio femeie care să-i semene sau să-i egaleze 
frumusețea şi gingăşia. 

Vreau să te întorci acasă, dragă prietene, şi să cumperi 
o casă în vecinătate. Ai muncit destul şi ai o grămadă de 
bani, iar în apropiere este un loc de vânzare care ti s-ar 
potrivi de minune. Vino! Cu cât mai repede, cu atât mai 
bine! Poţi să termini povestea aventurilor noastre la bordul 
vasului. Am refuzat să relatăm pățaniile până ce nu le vei 
scrie tu, căci ne-a fost teamă că nu vom fi crezuți. Dacă 
vei pleca când vei primi această scrisoare, vei ajunge aici 
de Crăciun şi te invit să stai cu mine de sărbători. Vin şi 
Good cu George! Şi, apropo, o să vină şi băiatul tău Harry 
(un bonus pentru tine). L-am avut o săptămână la 
vânătoare şi-lplac tare mult. Are o mână straşnică: m-a 
împuşcat în picior, mi-a desfăcut alicele, după care a făcut 
remarca precum că e foarte indicat să ai un student la 
medicină la orice vânătoare! 

La revedere, bătrâne! Nu mai pot să adaug nimic, dar 
ştiu că vei veni, fie şi numai ca să-l îndatorezi pe... 

Prietenul tău sincer, 
Henry Curtis 

PS. Colţii marelui elefant care l-a ucis pe bietul Khiva au 
fost expuşi aici în sala de primire, deasupra coarnelor de 
bivol pe care mi le-ai dăruit, şi arată superb! lar securea cu 
care l-am decapitat pe Twala este fixată deasupra mesei 


mele de scris. Aş fi vrut să găsim o cale să aducem şi 
cămăşile de zale. Nu pierde coşul Foulatei în care ai cărat 
diamantele. 
H.C. 
Azi e marţi. Vineri pleacă un vapor, şi cred că trebuie să 
urmez îndemnul lui Curtis şi să plec la bordul lui spre 
Anglia, fie şi numai ca să te văd pe tine, Harry, băiatul 
meu, şi să caut să tipăresc istorioara asta, o sarcină pe 
care nu am de gând s-o las altcuiva. 
ALLAN QUATERMAIN 

